c: text/html

text:
ምንስቴር ወፃኢ ኤርትራ፣ኣብ ኣኼባ ኢጋድ ዘሕዝን ባህርይ ኢትዮዽያ ኣብ ትሕቲ ዝብል ዘውፀኦ መግለፂ፣ሓይልታት ፀጥታ ኢትዮዽያ ነቲ ኣብ መበል ኣርባዓ ፍሉይ ኣኼባ ኢጋድ ክሳተፍ ዝኣተወ ዲፕሎማታ ካብ መአከቢ ኣዳራሽ ምውፀኦም ኣውጊዙ።
እቲ መግለፂ ወሲኹ፣ነቲ ኤርትራዊ ልኡኽ ኣጨኒቆምሉ፣ናይ ቃላት ጥቅዓት ኣውሪዶምሉ፣ንዲፕሎማስያዊ ደረጅኡ ዝጣሓሰ ምፍርራሕ ሓይልታት ፀጥታ ኢትዮዽያ በፂሕዎ፣ናብ‘ቲ መአከቢ ኣዳራሽ ንከይኣትው ኣካላዊ እገዳን ኣበያን‘ውን ኣጋጢምዎ ኢሉ ይኸስስ።
ኣባልነት ኤርትራ ናብ ኢጋድ ብኢትዮዽያ ክኹለፍ ኣይኽእልን ዝብል መግለፂ ምንስቴር ወፃኢ ኤርትራ፣ቻርተር ኢጋድ እንተኾነ ንምእታውን ንሓድሽ ኣባልነትን ኣይጠቅስን ይብል።
ዋና ፀሓፊ ኢጋድ ማሕቡብ ማዓሊም ትማሊ ንቪኦኤ ከምዝገለፅዎ፣ንልኡኽ ኤርትራ ካብ‘ቲ ኣዳራሽ ንክወፅእ ዝኣዘዝኩ ባዕለይ‘የ፣ኤርትራ ኣብ‘ዚ እዋን‘ዚ ናይ ኢጋድ ኣባልነታ ብወነና ዘደስከለት ሃገር ስለዝኾነት፣ልኡኻ ናብ‘ቲ ኣኼባ ክትልእኽ ኣይምተገባኣን ነይሩ ከምዝበሉ ዝዝከር‘ዩ።
ኣብ‘ዚ ጉዳይ‘ዚ ምስ ዝምልከቶ ባዓል-ስልጣን ኤርትራ ካልእ መዓልቲ ሰፊሕ ቃለ-ምልልስ ንምቅራብ ክንፍትን ኢና።

robotstxt: allowed

filter: keep


text:
ዕለት 3 ጥቅምቲ 2013 ዓ.ም. ኣብ ባሕሪ መዲትራኒያን ከባቢ ኣፈት ባሕሪ ላምፐዱዛ 368 ስደተይናታት ኣደዳ ሓደጋ ባሕሪ ዝዀኑሉን፡ ልክዕ ቅዱስ ኣቦና ር.ሊ.ጳ. ፍራንቸስኮ ዕለት 13 መጋቢት 2013 ዓ.ም. ተኸታሊ ቅዱስ ጴጥሮስ ኰይኖም ምስ ቀዳማይ ሓዋያርያዊ መገሻኦም ኣብ ላምፐዱዛ ፈጺሞም ኣብ ማየ ባሕሪ ከባቢ ላምፐዱዛ ንዝኽሪ ኣብ ባሕሪ ዝጠሓሉ ኣሕዋትን ኣሓትን ጸሎት ኣዕሪጐምን ቁኑን ዕንባባ ከምዘንበሩን ኣብ ዝኽሪ ቀዳማይ ዓመት ኣደዳ ባሕሪ መዲትራኒያን ኣብ ሃገረ ቫቲካን ናይ ካብ ሞት ሓደጋ ዝተረፉን ኣባይቲ ስድራኦምን ኣባይቲ ስድራ ብሞት ዝተፈልዩን ተቐቢሎም ከምዘዘራረቡ ይዝከር።
ነቲ ምብጻሕ ቅዱስ ኣቦናን ኣብ ላፐዱዛን ከምኡ እውን ነቶም ካብ ምጥሓል ሓደጋ ባሕሪ ዝተረፉን ኣባይቲ ስድራኦምን ኣብ ሃገረ ቫቲካን ተቐቢሎም ዝነበርዎ ኵነትን ዘመሓላለፍዎን ቃል ምልስ ምልስ ቢልና ክንዝክር እንከሎና፥
ቅድሚ ሓሙሽተ ዓመት ዕለት 3 ጥቅምቲ 2013 ዓ.ም. ካብ ሊቢያ ብዘይ ዘይሕጋውያን ስደተይናታት ዘሳፈረት ንእሽተይ ናይ ሞተር ጀልባ ኣብ ከባቢ ባሕሪ ኣፈት ኢጣሊያዊት ደሴት ላምፐዱዛ ምስ በጽሓት ብዘጋጠማ ሓደጋ 368 ስደተይናታት ክምዝጠሓሉን እንክዝከር፡ እዞም ውግእን ዓመጽን ድኽነት ንድሕሪት ኣትሪፎም ብሩህ መጻኢ ኣብ ኤውሮጳ ዝኣመቱ መንእሰያት ኣብቲ ዝሓሰብዎ ከይበጽሑ ካብዚ ዓለም ብሞት ክፍለዩን 41 ዘሰንይ ኣባል ስድራ ቤት ዘይብሎም ትሕቲ ዕድመ ሕጻናት ዝርከብዎ 155 ጥራሕ ካብቲ ናይ ሞት ሓደጋ ከምዝተረፉ ይዝከር። ብምኽንያት ዝኽሪ 5 ዓመት ኣደዳ ባሕሪ መዲትራኒያ ኣብ ላምፐዱዛን ኣብ ካልኦት ከተማታት ኢጣሊያን ጸሎትን መዓልቲ እንገዳን ተሓሲቡ ከምዝወዓለ ክፍለጥ ተኻኢሉ ኣሎ።
ካብ ሞት ሓደጋ ዝተረፉ ምስ ቅዱስ ኣቦና ዝተራኸቡን
ዕለት 8 ሓምለ 2013 ዓ.ም. ቅዱስ ኣቦና ር.ሊ.ጳ. ፍራቸስኮ ኣብ ደሴት ላምፐዱዛ ምብጻሕ ኣካይዶም ከዝነበሩን ኣብቲ ናይ ብዙሓት ስደተይናታት ስምብራ ስቓይን መከራን ሓዘንን ዝተነብሮ ከባቢ ተራኺቦምን ደሓር እውን ዕለት 1 ጥቅምቲ 2014 ዓ.ም. ኣብ ሃገረ ቫቲካን ነቶም ካብቲ ናይ ዕለተ 3 ጥቅምቲ 2013 ዓ.ም. ናይ ሞት ሓደጋ ዝተረፉ ዝውክሉን ኣባይቲ ስድራኦም ብጠቕላላ 37 ኤርትራውያን ዝርከብዎም፡ ናይቲ ድሕሪ እቲ ዘጋጠመ ናይ ሞት ሓደጋ ዝቖመ ዕለት 3 ጥቅምቲ ናይ እተሰምየ ማሕበር ኣባላትን ካብ ዝተፈላለያ ከተማታት ኤውሮጳ ዝተዋጽኡ ኣባላት ስድራ ናይቶም ሞት ሓደጋ ተቐቢሎም ከምዘዘራረቡ ይዝከር።
ኣፈት ልባትና
ቅዱስነቶም ኣብ መንጐ እቶም ካብ ሞት ሓደጋ ዝተረፉን ኣብ ቅድሚ እቶም ስድራ ቤት ናይ ሞት ኣደዳ ዝዀኑን ተረኺቦም ብሓባር ነቲ ናይ ብዙሓት ስቓይ ጸሎት ገይሮም፥
ስደትን ምስዳድን ጽንኩር ሕይወት እዩ፡ እቶም ድሕሪ ነዊሕ ጉዕዞ ኣብቲ ርጉጽ ዝመስል በሪ ባሕሪ ምስ ኣተዉ ዘጋጥም ካልእ ከበድ ሕይወት እውን ኣሎ፡ ዝተዓጽዉ መዓጹ የጋጥሞም፡ ብዙሕ ግዜ ከኣ ካበይ ከም ዝመጻእካ እምበር ናበይ ከምእተኸይድ ምፍላጥ ይሰኣነካ። ኣብ ኢጣሊያ ናይ ብዙሓት ኢጣሊያውን ኣፈት ኣባይቲ ተኸፊቱልኩም እዩ፡ ናይ ልባትና ኣፈት ምክፋት እቲ ዝዓበየ እንገዳ እዩ እንክብሉ ንመላእ ዜጋታት ኤውሮጳ ኣፈት ልብኹም ክፈቱ
እንክብሉ ጻውዒት ከምዘቕረቡ ክዝከር እንከሎ፥
ክንየው ፍልልያት ምባል
ቅዱስ ኣቦና ኣብ ላፐዱዛ ምብጻሕ ኣብ ዘካየድሉ እዋን፡ ንመጀመሪያ ግዜ፥ ዘይምግዳስን ንሓውኻን ብጻይካን ሸለል ናይ ምባልን ጐዳኢ ባህሊ ኣብ ዓለም ይሰፍሕ ምህላዉ ዝገለጹን፡ ዓውሎማዊ ዘይተገዳስነት፡ ዝብል ቃል ብምጥቃም እዚ ከኣ ምልክታ ድንዛዜ ምዃኑ ገሊጾም፡ ዘይነብዕ ልቢ፥ ኣብ ቅድሚ ስቓይ ካልእ ዘይነብዕ ልቢ፡ ሎማዊ ሰብ ምንባዕ ስለ ስቓይ ሓው ብዝሓክሽ ባህሉ ቢሎም ዝተኸበ እዩ፡ ነዚ ኵሉ ዘስተንት ምእንጋድ ምክልኻልን ምንቕቓሕን ኵለንተናውነትን ብዝብሉ ኣባዕተ ቃላት ኣማእኪሎም ኣብቲ ናይ 2018 ዓ.ም. ብምኽንያት ዓለም ሓቆፍ መዓልቲ ስደተይናታን ተመዛበልትን ኣብ ዘመሓላለፍዎ መልእኽቶም ብሰፊሕ ይትንትንዎ።
ኣብ መዲትራኒያን ዘጋጥም ናይ ሞት ሓደጋ ክብ እናበለ ይኸይድ ምህላዉ ይንገር
ዓለም ሓቆፍ ናይ ስነ ፖለቲካ ተቕዋም ኣብ ቀረባ እዋን ኣብ ዘውጸኦ ጸብጻብ ከምዝሕብሮ፡ ኣብ ከባቢ ባሕሪ መዲትራኒያ ዘጋጥም ናይ ሞት ሓደጋ ክብ ይብል ምህላዉን፡ ኣብ ዝሓለፈ ወርሒ መስከረም፡ ናብ ኢጣሊያ ንምእታው ካብ ሊቢያ ዝነቕሉ ስደተይናታት ናይ ሞት ሓደጋ ዘጋጥሞምን ሃለዋቶም ዘይፍለጥን ብዝሒ 20 ሚእታዊ ክብ ከምዝበለን እዚ ኸኣ ካብቶም ቤቶም ንብረቶም ዛሕዚሖም ንዝበለጸ መጻኢ ኣሚቶም ካብ ዝስደዱ ሓደ ካብ ሓሙሽተ ዝምልከት ምዃኑ ክፍለጥ ተኻኢሉ ኣሎ።


text:
ሰማያዊ ፓርቲ ናብ ልዝብ ንኽምለስ ካብ ገዛኢ ፓርቲ ኢህወዲግ ዕድመ ከምዝቀረበሉ ገሊጹ።
እቲ ፓርቲ ናብ ልዝብ ንምእታው ሸምገልቲ ከምዘድልይ ገሊጹ ሓቀኛ ልዝብ ንክህልው አብ ጉዳይ’ታ ሃገር የእትወኒ’ዩ ዝብሉ ኹሎም ሓይልታት ንኽሳተፉ ከምዝሓተተ’ውን እቲ ፓርቲ ገሊጹ’ሎ።
ኣብ መጀመርታ እዚ ሰሙን ወርሒ ግንቦት ገዛኢ ፓርቲ ኢህወዲግ ንሰማያዊ ፓርቲ አብ ዝጸሓፎ ደብዳበ ንልዝብ ከምዘዓደሞም ሓላፊ ህዝባዊ ርክባት ሰማያዊ ፓርቲ ኣቶ እበበ ኣካሉ ገሊጾም።
ኣቶ አበበ አካሉ ካብ ጋዜጠኛ ንዝቀረበሎም ሕቶ አብ ዝሃብዎ መልሲ ቅድም ክብል ኣብ ንመንጎ ተቃወምቲ ፓርቲታት ገዛኢ ፓርቲ ተጀሚሩ ካብ ዝነበረ ልዝብ ርእሱ ዘግለለ መርገጺኡ ተኸቲሉ’ዩ ድሕሪ ምባል ሕጂ ንዝቀረበሉ ምላሽ’ውን ነዚ መሰረት ጌሩ’ዩ ኢሎም።
ኣቶ ኣበበ ፓርቲኦም ቅድመ ኹነት አቐሚጡ ከምዝነበረን እዚ ኸአ ገልለተኛ ዝኾነ ሸምጋሊ መንጎኛ ክውኸን ይግባእ ዝብል ምኳኑ ንሓድሕድ ሽምግለና ዝበሃል የለን ዝብል መርገጺ ከምዘለዎ ሓቢሮም።


text:
ሕቡራት ሃገራት ኣብዚ ሕጂ እዋን ቁጽሪ እቶም ካብ ኣብ ሃገሮም ዘሎ ግጭት ሃዲሞም ናብ ባንግላዴሽ ዝስደዱ ዘለው ካብ ዓሌት ሮሁንጃፓ ዝኾኑ ዜጋታት ማይነማር 123,000 ምብጽሑ ኣፍሊጡ።
ዓለምለኸ ትካል ስደተኛታትን መሻርኽቱን ነዞም ስደተኛታት ህይወት ንምትራፍ ኣስታት 18 ሚልዮን ዶላር ናይ ገንዘብ ሓገዝ ከምዘድልይ ገሊጾም አለው።
ናይ ሕቡራት ሃገራት ትካል ስደተኛታት ብኣማኢት ዝቑጸሩ ካብ ዓሌት ሮሁንጃያ ዝኾኑ ስደተኛታት ኣብ መዓልቲ ናብ ባንግላዴሽ ከምዝኸዱ ይገልጹ። እዞም ስደተኛታት ኣብ ዝተፈላለዩ ክፋላት እታ ሃገር ፋሕ ዝበሉ ኮይኖም ገለ ኣብ ዶብ እታ ሃገር ሓዲግ ተሪፎም ከምዘለው እዚ ትካል ወሲኹ ይሕብር።
እዚ ዋሕዚ ስደተኛታት ኣብ ነሓሰ 25, 2017 ዓ.ም ዝጀመረ ኮይኑ ገለ ናዕበኛታት ዓሌት ሮሁንጃያ ንትሸዓተ አባላት ፖሊስ ድሕሪ ምቕታሎም ስዒቡ ካልኦት ማሕበረሰብ እታ ሃገር ኣብ አባላት እቲ ዓሌት ናይ ሕነ ምፍዳይ ስጉምቲ ድሕሪ ምውሳዶም እዩ።
ወሃቢት ቃል ሕቡራት ሃገራት ኣብ ባንግላዴሽ እቶም ስደተኛታት ኣብ አጸጋሚ ኩነታት ከምዝርኸቡ መብዛሕትኦም ንመዓልታት ብዘይ መግብን ማይን ዝተጓዓዙ ምኳኖምን ብወታሃደራት ማይነማር ብዙሕ ግፍዒ ከምዝወረዶም ምግላጾም ትሕብር።


text:
ኤርትራውያን ነበርቲ እስራኤል፡ ንዜጋታት ተራሕዩ ኣብ ዘሎ ዕድላት ወፍሪ ክሳተፉ ድልውነቶም ኣረጋጊጾም፣
ኤርትራውያን ነበርቲ እስራኤል፡ ውዳቤኦምን ጥርናፈኦምን ብምሕያል መኸተኦም ኣንጻር ተጻብኦታት ንምድንፋዕን ንዜጋታት ተራሕዩ ኣብ ዘሎ ዕድላት ወፍሪ ክሳተፉን ድልዋት ምህላዎም፡ ብ21 ታሕሳስ ኣብ ዘካየድዎ ሰሚናር ኣረጋጊጾም፣
ኣምባሳደር ኤርትራ ኣብ ሃገረ እስራኤል ኣቶ ተስፋማርያም ተኸስተ፡ ብዛዕባ ህልው ኩነታት ሃገር፡ መኸተ ኣብ ውሽጥን ወጻእን ዝርከብ ህዝቢ ኤርትራ፡ ከምኡ’ውን ብህዝብን መንግስትን ዝሰላሰል ዘሎ ልምዓታዊ መደባትን ተራ ዜጋታትን ኣመልኪቱ፡ ንተሳትፍቲ ሰፊሕ መግለጺ ኣቕሪቡ፣
ኣስዒቡ ኣምባሳደር ተስፋማርያም፡ ዜጋታት ነቲ ኣብ ሃገሮም ተፈጢሩ ዘሎ ንወፍሪ ዝዕድም ዕድላትን ምቹእ ሃዋህውን ብግቡእ ክምዝምዝዎ ብምዝኽኻር፡ ኣብ እስራኤል ዝነብሩ ኤርትራውያን ብውልቂ ይኹን ብጉጅለ ነቲ ዕድል ተጠቒሞም፡ ንነብሶምን ንሃገሮምን ከርብሑ ኣተባቢዑ፣
ምስጢር ዓወትን ርግኣትን ኤርትራ ሓድነት ህዝባ ምዃኑ ዝጠቐሱ ተሳተፍቲ፡ ነዚ ሓድነት ብምዕቃብን ብምድንፋዕን፡ ኣብ ዝሕንጸጹ መደባት ልምዓት ተሳትፎኦም ከምዘዕዝዙ ኣረጋጊጾም፣
****** ኣ.ዜ.ኤ ******


text:
Menu
ዘኤርትራ ኦርቶዶክስ ተዋሕዶ መድሃኔ ኣለም ቤ/ክ ማኀበረ ማርያም እስራኤል
መጋቢት ፰- ዕረፍቱ ለማትያስ ሓዋርያ
መጋቢት ፰- ዕረፍቱ ለማትያስ ሓዋርያ
በስመ ኣብ ወወልድ ወመንፈስ ቅዱስ ኣሃዱ ኣምላኽ ዝሜን።
ማትያስ ማለት መተካእታ ማለት ኢዩ። ድሕሪ ናይ ጎይታናን ኣምላኽናን ኢየሱስ ክርስቶስ ዕርገት ፻፳ ቤተ ሰብ ኣምላኽ ኣብ ጸርሓ ጽዮን ኣብ ቤተ ማርያም(ናይ ማርቆስ ገዛ) ብጸሎት ይተግሁ ነበሩ። ሓደ መዓልቲ ሓዋርያ ቅዱስ ጴጥሮስ፡ “……..ገዝኡ ትዕኖ ኣብኣ ዝነብር ከኣ ኣይረኸብ ከምኡ ከኣ ሽመቱ ካልእ ይውሰዳ”(መዝ፻፱፡፰/109፡8) ዝበሎ ናይ ዳዊት ቃል ኣልዒሉ፡ ካብዞም ጎይታና ኢየሱስ ክርስቶስ ካብ ጥምቀት ዮሓንስ ጀሚሩ ክሳዕ እታ ካባና ናብ ሰማይ ዝዓረገላ መዓልቲ ምሳና ዝነበረለን ኩለን መዓልታት ዝሰዓቡና ሰባት፡ ካብዚኣቶም ሓደ ብዛዕባ ትንሳኤኡ ምሳና ምስክር ክኸውን ይግባእ ኢዩ” ክብል ነቶም ተኣኪቦም ዝነበሩ ተዛረቦም። ቃል ቅዱስ ሓዋርያ ጴጥሮስ ሰሚዖም ድማ ኢዩስጦስ(በርሰባስ ዝብልዎ ዮሴፍ)ን ማትያስን ሓረዩ። ሽዑ “ኦ ልቢ ኩሉ እትፈልጥ ጎይታ! እዛ ይሁዳናብ ናይ ገዛእ ስፍርኡ ክኸይድ ዝሓደጋ ስፍራ ኣገልግሎትን ሓዋርያነትን ክቕበልሲ ካብዞም ክልተ እዚኣቶም ንመኖም ከም ዝሓሬኻ ኣርኢ” እንዳ በሉ ጸለዩ። ዕጫ ድማ ኣውደቕሎም፡ እታ ዕጫ ከኣ ናብ ማትያስ በጽሐት፡ ምስቶም ዓሰርተ ሓደ ሓዋርያት’ውን ተቖጽረ(ግ.ሓዋ ፩፡፳-፳፮/1፡20-26)።
ቅዱሳን ሓዋርያት ንዓለም ናይ ክርስቶስ ወንጌል ከብጽሑላ ብዕጫ ናብ ኩሉ ዓለም ፋሕ በሉ። ማትያስ ከኣ ሃገረ ስብከቱ ኣብ በላዕቲ ሰብ ዘለውዎ በጽሖ። ሰብ እታ ሃገር ልክዕ ከም ኣራዊት ስጋ ናይ ሰብ ዝበልዑ ነበሩ። ማትያስ ኣብታ ሃገር በጺሑ ኣብ ኣደባባይ ናይታ ሃገር ኮይኑ ክምህር ከሎ ሒዞም ዓይኑ ጎጥጒጦም ኣውጽእዎ ልክዕ ከም ሳዕሪ ከም እትበልዕ ላም ሳዕሪ ቀሪቦም ኣብ ዑጽው ቤት ኣቐመጥዎ። ከኣሊ ኩሉ ዝኾነ ኣምላኽና እግዚኣብሔር ግና ድሕሪ ኣርብዓ መዓልቲ ኣዒንቱ ናብ ንቡር መለሰሉ፡ካብ ማእሰርቱ ፈቲሑ ድማ ዳግማይ ከም ዝምህር ገበሮ። ናብ ጎይታ ለመነ ከኣ ካብ ሰማይ ዝናብ መጺኡ ነቶም ሰብ ናይታ ሃገር ክሳዕ ክሳዶም ከም ዝበጽሖም ገበረ። እዚ ምስ ወረዶም ድማ ስራሕ እግዚኣብሔር ድንቂ ምዃኑ ርእዮም ናብ እግዚኣብሔር ኣሚኖም ተጠምቁ።
እቲ ዝነበረ ባህርይ ጠፍኣሎም ልክዕ ናብቲ ናይ ቀደም ባህሪኦም ድማ ተመልሱ፡ ስጋ ሰብ ምብላዕ ሓዲጎም እንጀራ ምብላዕ ጀመሩ።ሓዋርያ ማትያስ ድማ ንብዙሓት ካብኣቶም ምሂሩ ዲያቆናትን ቀሳውስትን ሸመሎም፡ ቤተ ክርስቲያን ሰሪሑ ድማ ናይ ክርስቶስ ስጋን ደምን ከምዝበልዑን ከም ዝሰትዩን ገበረ። “ከዊኖ ማትያስ በላዕለ እኩያን ኄረ፡ሥጋ ወልድ ቅዱስ ሴስዮሙ ወደሞ ክቡረ ትወላጠ ሴሰይዎ ሎቱ ከመላህም ሣዕር”።
ሰላሳ ዓመት ድሕሪ ምምሃሩ ወንጌል ናብ ዘይበጽሖ ቦታ ከብጽሕ ናብ ደማስቆ ወረደ። ኣረማውያን ሒዞም ብሓጺን ኣርሲኖም ዕስራን ኣርባዕተን መዓልታት ኣሳቐይዎ፡ ንሱ ግና ገጹን ሰብነቱን ኣዚዩ ደሚቑ ይረአ ነበረ። ነዚ ዝረኣዩ ኣረማውያን ብናይ ክርስቶስ ወንጌል ኣሚኖም ተጠመቑ። ኣብ መጨረሽታ ኣብ ፍልዋን እትብሃል ዓዲ ምስ ከደ ብሽምግልና ዓረፈ።
ጸሎቱን በረኸትን ናይ ቅዱስ ሓዋርያ ማትያስ ምስ ኩላትና ይኹን። ኣሜን!!!
ስብሃት ለእግዚኣብሔር
ወለወላዲቱ ድንግል
ወለመስቀሉ ክቡር
ኣሜን።
Share this:
TwitterFacebook60
Related
፳፭/25 ዕረፍቱ ለሓዋርያ ይሁዳ
In “ነገረ ቅዱሳን”
ነገረ ቅዱሳን
In “ነገረ ቅዱሳን”
ነገረ ቅዱሳን
In “ነገረ ክርስቶስ”
March 17, 2014Leave a reply
« Previous
Next »
Leave a Reply
Your email address will not be published. Required fields are marked *
Name *
Email *
Website
Comment
Notify me of new comments via email.
Recent Posts
፳፮/26 ሓምለ ዕረፍቱ ለኣቡነ ሰላማ ከሳቴ ብርሃን/26th july the death of st.Aba Selama Kesatiebrhan August 2, 2014
፳፭/25 ዕረፍቱ ለሓዋርያ ይሁዳ July 2, 2014
፲፯/17 ዕለተ ዝክሩ ለኣባገሪማ/ 17th June The Commemoration Day of Aba Gerima June 24, 2014
፳፭/25 ግንቦት ዕረፍታ ለቅድስት ሰሎሜ June 2, 2014
ዕርገት እግዚእነ ወመድኃኒነ ኢየሱስ ክርስቶ (ቀዳማይ ክፋል) May 28, 2014
ዓውደ ኣዋርኅ
MARCH 2014
M T W T F S S
« Feb Apr »
1 2
3 4 5 6 7 8 9
10 11 12 13 14 15 16
17 18 19 20 21 22 23
24 25 26 27 28 29 30
31
Archives
August 2014
July 2014
June 2014
May 2014
April 2014
March 2014
February 2014
January 2014
December 2013
November 2013
October 2013
September 2013
August 2013
July 2013
June 2013
May 2013
April 2013
March 2013
February 2013
January 2013
Categories
ስብከት
ትምህርቲ ሃይማኖት
ነገረ ማርያም
ነገረ ቅዱሳን
ነገረ ክርስቶስ
ኪነ-ጥበብ
Uncategorized
View Full Site
Blog at WordPress.com.
Now Available! Download WordPress for Android


text:
ብጾታዊ ርክብ ዝመሓላለፉ ሕማማት ብኹሉ ዓይነት ጾታዊ ርክብ ብብልዕቲ ብመዓክር ወይ ብኣፍ ይመሓላለፍ፡ስለዚ ከኣ ብናይ ሓደ ግዜ ርክብ ክመሓላለፍ ተኽእሎ ኣሎ።ስለዚ እቲ ሕማም ካብ ሓደ ናብ ካልእ ይመሓላለፍ እሞ ካብ ሕማም ናብ ሕማም ይኸውን ማለት እዩ።
ብናይ ሓደ ግዚ ርክብን ብናይ ኣፍ ዝግበር ርክብን ምስቲ ካልእ ጾታዊ ርክብ ክወዳደር ከሎ ሕማም ናይ ምምሕልላፍ ተኽእሎ ውሑድ እዩ።መብዛሕትኦም ብጾታዊ ርክብ ዝመሓላለፉ ሕማማት ብፍላይ ኣብቲ ቀዳማይ ደረጃ ድሕሪ በቲ ሕማም ምልካፍካ ዘሎ ግዜ ምልክታት የብሎምን(ብፍላይ ከኣ ኣብ ደቂ ኣንስትዮ)፡ካብዞም ዝስዕቡ ምልክታት ሓደ ወይ ካብኡ ንላዕሊ እንተሎኩም ፡ብሓደ ካብቶም ብጾታዊ ርክብ ዝመሓላለፉ ሕማማት ተጠቒዕኩም ከይትኾኑ የጠራጥር እዩ።
- ዘይ ንቡር ፈሳሲ ካብ ብልዕቲ ወይ መትሎ
- ምሕካኽ ወይ ቁስሊ(ዋላ ብዘይ ቃንዛ)ኣብ ከባቢ ጾታዊ ኣከላት ወይ ኣብ መዓኮር
- ኣብ ግዜ ሽንቲ ቃንዛ ወይ ከም ምቅጻል ይስመዓካ/ኪ እንተኾይኑ
እዚ ምልክታት ምህላው ብጾታዊ ርክብ ዝመሓላለፉ ሕማማት ኣሎካ ማለት ኣይኮነን፡እንታይ ደኣ ምእንቲ ነጻ ከም ዝኾንካ ከተረጋግጽ ምርመራ ንኽትገብር ይግድዱ።ብኻልኣይ ሸነኽ እዚ ብጾታዊ ሕማማት ምልካፍ ኣብ ምልክታት ዝተመርኮሰ ኣይኮነን፡ስለዚ ነፍስ ወከፍ ሰብ ጾታዊ ርክብ ካብ መጻምዱ ወጻኢ ይፍጽም እንተኾይኑ ኣብ ዝተወሰነ ግዜ ምርመራ ክገብር ይግባእ፡ሓደ ግዜ ኣብ ዓመት ምርመራ ክገብር ተመራጺ እዩ፡ዋላ ምልክታት ከየረኣዩ ንምርግጋጽን ነቲ ዘጋጥም ረኽሲ ከኣ ንምልላይን ምርመራ ክግበር ይግባእ።ኣብ ልዑል ናይ ሓደጋ ቦታ ዘሎዉ ሰባት ንኸመሓላልፉ ዘሎ ተኽእሎ ዓቢ ስለዝኾነ ክምርመሩ ይምረጽ።
እቲ ድሕሪ በቲ ሕማም ምልካፍካ ናይ በሓቂ እቲ ሕማም ከመሓላለፉ ዝኽእለሉ መንገዲን ግዜን ” ናይ መስኮት ግዜ”ናይ ትጽቢት ግዚ ዝበሃል ካብ ጾታዊ ርክብ ዝገበርካሉ ክሳብ ምርመራ ዘሎ ናይ ትጽቢት ግዜ እዩ፡እዚ ከኣ እቲ ምርመራ እሙንን ውጽኢታዊን ንኽኸውን እዩ።ንኹሉ ዓይነት ሕማም ናይ ትጽቢት ግዜ ዝተፈላለየ እዩ።እዚ ዝስዕብ ናይ ዝተፈላለዩ ዓይነት ሕማማት ናይ ምርመራ ግዜ እዩ ፡
ኤች ኣይ ቪ ኤድስ -12 ሰሙናት ካብ በቲ ሕማም ምጥቃዕካ ዘሎ ግዜ
ጅግል-ክልተ ሰሙን ካብ ግዜ ጾታዊ ርክብ
ክላመድያ-ወርሕን ፈረቓን ካብ ግዜ ጾታዊ ርክብ
ፍንጣጣ-ሰለስተ ወርሒ ካብ ግዜ ጾታዊ ርክብ
ናይ ጸላም ከብዲ ሕማም ቢ+ሲ ፍርቂ ዓመት ካብ ግዜ ጾታዊ ርክብ
ናይ ጸላም ከብዲ ሕማም -ካብ ክልተ ሰሙን ክሳብ ሽዱሽተ ሰሙናት ካብ ግዜ ጾታዊ ርክብ
ሄርፐስ-ክልተ ሰሙን ካብ ግዜ ጾታዊ ርክብ
ብሕማም ኤድስ ተለኺፍካ ከይትኸውን/ኒ ትሰግእ/ኢ ዶ ?ድሕሪ72 ሰዓታት በቲ ሕማም ምጥቃዕካ መድሓኒት ክትወስድ ይግባእ(ፐፕ/PEP)።
ንዝኾነ ዓይነት ሕቶታት ብዛዕባ ኤች ኣይ ቪ ኤድስ ናብዚ ዝስዕብ ናይ ሕክምና ተለፎን 03 7919704 ደልሉ።
ብሰዓታትን መዓልታትን፡
ሰንበት 13፡00 – 18፡00
ሰኑይ 13፡00 – 16፡00
ሰሉስ 13፡00 – 18፡00
ረቡዕ 13፡00 – 18፡00
ሓሙስ 09፡00 – 15፡00
ወይ ከኣ ጸሓፉልና ፡ሰራሕተኛታት ናይዚ ሕክምና ክሕግዙኹም ድልዋት እዮም


text:
ኣብ ቀረባ እዋን ብፕሬዝዳንት ሃገርና ዶክተር ሙላቱ ተሾመ ሽመት ኣምባሳደርነት ዝረኸቡ ኣምባሳደራት ዝተመደብሉ ሃገር ዕላዊ ኾይኑ፡፡
- Last Updated on 19 August 2017
- Hits: 194
1. ኣምባሳደር ካሳ ተክለብርሃን ኣሜሪካ ዋሽንግተን 2. ኣምባሳር ብርሃነ ገብረክርስቶስ ቻይና ቤጅንግ 3. ኣምባሳር ኣስቴር ማሞ ካናዳ ኦታዋ 4. ኣምባሳደር ዶክተር ሽፈራው ተክለብርሃን ደቡብ ኣፍሪካ ፕሪቶሪያ 5. ኣምባሳደር ፕሮፌሰር መርጋ በቃና ስዊድን ሳቶኮልም 6. ኣምባሳደር ተበጀ በርኼ ሕብረት ዓረብ ኢምሬት ኣቡዳቢ 7. ኣምባሳር መታሰብያ ታሰ ኳታር ዶሃ 8. ኣምባሳደር ፕሮፌሰር ኣድማሱ ፀጋይ ኢንዶኔዥያ ጃካርታ 9. ኣምባሳደር ሉሊት ዘውዴ ሩዋንዳ ኪጋሊ 10. ኣምባሳደር ዓሊ ሱሌይማን ፈረንሳይ ፖሪስ 11. ኣምባሳደር ሙሉጌታ ዘውዴ ሱዳን ካርቱም 12. ኣምባሳደር እውነቱ ብላታ ቤልጅዮም ብራስለስ ከምዝተመደቡ ካብ ቤት ፅሕፈት ወሃቢ ቃል ሚኒስተር ጉዳያት ወፃኢ ዝተረኸበ መረዳእታ የመላኽት ከም ፀብፃብ ኢቢሲ፡፡


text:
ኣብ 2009 ወርሒ ለካቲት እምነ ሰረት ተቐሚጥሉ ውርሒ ግንቦት ህንፀቱ ዝጀመረ ርእሰ ሓገዝ መንበሪ ኣባይቲ ከተማ መቐለ፣ ብቐዳማይ ዙር ኣብ 570 ማሕበራት ሕብረት ስራሕ ዝካየድ ህንፀት ብዝተትሓዘሉ ትልምን ኣንፈትን ይፍፀም ምህላው ኤጀንሲ ልምዓት ኣባይቲ ክልል ትግራይ ኣፍሊጡ፡፡
ዋና ኣካያዲ ስራሕ ኤጀንሲ ልምዓት ኣባይቲ ክልል ትግራይ ኣይተ ገብረእግዚኣብሄር ኣብርሃ፣ ክልተ ጥቅምቲ 2010 ዓ.ም ንመራኸብቲ ሓፋሽ ትግራይ ኣብ ዝሃብዎ መግለፂ፣ ህንፀት መንበሪ ኣባይቲ ርእሰ ሓገዝ መቐለ ክሳብ ሕዚ ብዝወፀሉ ትልሚ ብፅቡቕ ይኸይድ ምህላው፣ ኣብ ከይዲ ዘጋጥሙ ፀገማት ድማ ብእዋኑ እናገምገምካ ክፍትሑ ይግበሩ ከም ዘለዉ ገሊፆም፡፡ ጠለብ መንበሪ ኣባይቲ ነበርቲ ከተማ መቐለ መሰረት ገይሩ ብፍሉይ ትኹረት መንግስቲ ዝኣተዎ እቲ ፕሮግራም ክሳብ ወርሒ መስከረም 2010 ዓ.ም ካብ 25 ክሳብ 30 ምኢታዊ ብርኪ ኣፈፃፅማ ክህልዎ ትፅቢት እኳ እንተነበረ ፍፃመ እንትርአ ግን 21 ነጥቢ ሸሞንተ ምኢታዊ ከም ዝኾነ ኣብሪሆም፡፡ ኣብ ክሊ ከምዚ ዝበለ ምንቅስቓስ ማሕበራት፣ ዝሓሻ (ቀዳማይ ደብሪ ምህዳም ዝጀመራ)፣ ማእኸላይ ዝኾናን ትሑት ኣፈፃፅማ ዘለወንን ተባሂለን ኣብ ሰለስተ ብርኪ ኣፈፃፅማ ምህላወን ዝነፀሩ ኣይተ ገ/እግዝኣብሄር ብመሰረት እዚ ከባቢ 23 ዝኾና ማሕበራት ቀዳማይ ደብሪ ናብ ምህዳም በፂሐን ምህላወን እውን ገሊፆም፡፡
እቶም ኣካያዲ ስራሕ ነቲ ኣብ መንጎ ማሕበራት ዘሎ ፍልልይ ብርኪ ኣፈፃፅማ ምኽንያታት ዝኾኑ ተግባራት እንትገልፁ ኣብ ዲዛይን ዝነበረ ፀገም፣ ካብ ፈለማ ጀሚሩ መሃንዲሳት ክገብርዎ ዝግብኦም ደገፍን ክትትልን ምንኣስ፣ ሕፅረትን ምቁርራፅን ከባብያዊ ናውቲ፣ ፀገማት ቀረብ ማይ ከምኡ እውን ሕፅረት ቴንዲኖን ስሚንቶን ኮይኖም ኣለዉ፡፡ ከም ኣብነት ኣብ ፈለማ ካብ ዝወፀኡ ዲዛይናት ኣብ ባይታ ምስ ዓለቡ ተወሳኺ ስራሕን ወፃእን ዝሓተቱ ዓይነታት ዲዛይን ከም ዝነበሩ ኣይተ ገብረእግዚኣብሄር ኣብሪሆም፡፡ ምስ ወሰኽ ዋጋን ፀገም ቀረብ ስሚንቶ ይኹን ቴንድኖን ተዛሚዱ ንዝለዓል ሕቶ ኣመልኪቶም ኣብ ስሚንቶ ቀረብ ይኹን ዋጋ ፀገም ከም ዘየለ ኣብ ዋጋ ወሰኽ ቴንድኖ ግና ብምኽንያት ዓለማዊ ናህሪ ዕዳጋ ዝተፈጠረ ምስቲ ምዃኑ ከመይ እናፈታሕኻ ክኽየድ ከም ዝግባእ ብቐፃሊ ዝርአ ምዃኑ ገሊፆም፡፡ እዚ ኮይኑ ንዘጋጥሙ ፀገማት ምስ ዝምልከቶም ትካላት እናተረዳዳእኻ ክንዲ ዝክኣል ንምፍታሕ ፃዕሪ ይግበር ከም ዘሎ ድማ ገሊፆም፡፡ ደሚርካ እንትርአ መንግስቲ ነቶም ከምዚ ዝበሉ ፀገማት በብእዋኖም ብምግምጋም ክፍትሑ እናገበረ ከም ዝመፅአ ኣረዲኦም፡፡
ካብቶም ከምዚ ዝበሉ ወድዓዊ ፀገማት ብተወሳኺ ኣብ ማሕበራትን ኮንትራክተራትን ዝርአ ፀገም ምህላው ዝሓበሩ እቶም ኣካያዲ ስራሕ፣ ከም ኣብነት ካብ ማሕበራት ትሕቲ 30 ምኢታዊ ቅድመ ክፍሊት ምኽፋል፣ ኣብ ኮንትራክተራት 30 ምኢታዊ ቅድመ ክፍሊት ተኸፊሉ ትሑት ኣፈፃፅማ ምህላዉን ምዝንጋዕን ከምኡ እውን ማሕበራት ክገብርዎ ዝግባእ ክትትልን ቁፅፅርን ምንኣስ ተጠቀስቲ እዮም፡፡
ኣይተ ይብራህ ሓዱሽ ኣብ ማሕበራት ሕብረት ስራሕ ርእሰ ሓገዝ መንበሪ ኣባይቲ መቐለ ኣተሓባባሪ ማሕበራት እንትኾኑ፣ እቲ ስራሕ ብዝተቐላጠፈን ብፅፈትን ክስራሕ ዘድሊ ክትትልን ቁፅፅርን ይግበር ምህላዉ ተዛሪቦም፡፡ ካብ 570 ማሕበራት 15 ኣተሓባባርቲ ተመሪፆም ደገፍ ይገብሩ ከም ዘለዉ ድማ ኣረዲኦም፡፡
ኣይተ የማነ ኣለምሰገድ “ብናዮም ኮንስትራክሽን” ካብ ዝስርሓ ዘለዋ ገዛውቲ 10 ማሕበራት ነተን ኣርባዕተ ኣብ ፅርየት ይኹን ቅልጣፈ ክትትልን ቁፅፅርን ዝገብር ተቖፃፃሪ እዮም፡፡ ከም ኣገላልፃ ኣይተ የማነ፣ ንሶም ካብ ዝከተተሉወን ኣርባዕተ ማሕበራት እተን ክልተ ዝሓሸ ኣፈፃፅማ ዘለወን እየን፡፡ ኣብተን ማእኽላይ ዝኾነ ኣፈፃፅማ ዘለወን ክልተ ማሕበራት ምስ ክራማትን ቀረብ ናውትን ተዛሚዶም ዝነበሩ ፀገማት ንምትሓት ኣፈፃፅማ ምኽንያት ምዃኖም ሓቢሮም፡፡ ሕዚ ብዘለዎ ብርኪ ኣፈፃፅማ ንስራሕ ዘድልዩ ወሰንቲ ዝበሃሉ ከም ቴንድኖ ዝበሉ ናውቲ ብዝድለ መጠንን ግዘን እንተቐሪቦም ኣብ ውሽጢ ቀፃሊ ሰለስተ ኣዋርሕ ህንፀት ዝሓዙዎም ገዛውቲ ብምዝዛም ንማሕበራት ምርካብ ከም ዝክኣል እምነቶም ገሊፆም፡፡
ኣብ 2010 ዓ.ም ኹለ መዳያዊ ሰራዊት ልምዓት ክህነፅ ተተሊሙ
2010 ዓ.ም ኣካል ካልኣይ ትልሚ ዕብየትን ትራንስፎርሜሽንን ሓሙሽተ ዓመት ምስቲ ምዃኑ ኣብ ዝሓለፈ ክልተ ዓመት ዝነበረ ኣፈፃፅማ ከም ስንቂ ሒዝካ ንቐፃሊ ክልተ ዓመት መንጠሪ ዝኸውን ስራሕ ዝስርሐሉ ከም ዝኾነ ኣይተ ኣባይ ገሊፆም። ብመሰረት እዚ ብቐፃልነት ውሽጣዊ ዓቕምታት እናረጋገፅካ ኣካብነት ክራይ ብዝበለፀ ንምድኻምን ጉድለታት ሰናይ ምምሕዳር ንምስትኽኻልን ኣበርቲዕኻ ከም ዝስራሕ ኣብሪሆም። “ኣብ ሕሉፍ ዓመታት ብተኸታታሊ ዝተመዝገበ በዓል ክልተ ኣሃዝ ዕብየት ብምቕፃል ኢኮኖሚ ብ11 ነጥቢ ሰለስተ ምኢታዊ ክዓቢ ሸቶ ተታሒዙ ኣሎ “እውን ኢሎም። ካብዚ ብተወሳኺ መጠን ድኽነት ናብ ትሕቲ 18 ምኢታዊ ንምንካይን መጠን ስራሕ ስእነት ናብ ትሕቲ 13 ምኢታዊ ንምውራድን ካብ ሸቶታት ማይክሮ ኢኮኖሚ 2010 ዓ.ም ምዃኖም ናብ ጉባኤ ቤት ምኽሪ ዝቐረበ ጥማር ትልሚ መንግስቲ ክልል ትግራይ የመላኽት።
ምስ ዓበይቲ መደባትን ሸቶታትን 2010 ዓ.ም ተዛሚዱ ኣብ 2010 ዓ.ም ከም ክልል 251 ሽሕን 353 ደቂ ኣንስትዮ ዝርከብኦም 514 ሽሕን 897 ወገናት ተረባሕቲ ዝገብር 416 ሽሕን 140 ሄክታር መሬት ብመስኖ ክለምዕ ትልሚ ተታሒዙ ምህላው ኣይተ ኣባይ ኣብሪሆም። ማሕበራት ሕብረት ስራሕ ብምውዳብን ብምጥንኻርን ኣብ ምዕዋት ትልሚ ዕብየትን ትራንስፎርሜሽንን ዝለዓለ ግደ ክህልወን ሰፊሕ ስራሕ ክስራሕ ከም ዝኾነ ኣብ ፀብፃቦም ዝገለፁ ኣይተ ኣባይ፣ ምስ ልምዓት ከተማን ንግድን ኢንዳስትርን ብዝተኣሳሰረ “53 ሽሕን 257 ሓደሽቲ ኢንተርፕራይዛት ንምፍጣር ትልሚ ተታሒዙ ኣሎ” ኢሎም። ኣብ 2010 ዓ.ም ክፍፀሙ ተተሊሞም ዘለው ሸቶታት ልምዓትን ምንጋስ ሰናይ ምምሕዳርን ንዝጎደለ እናመላእኻን ምንቅስቓስ ተሃድሶ እውን መሰረት ገይርካን ኩለመዳየዊ ሰራዊት ልምዓት ክህነፅ ዝተዋደደ ርብርብ ከምዝካየድ እዮም ሓቢሮም።
ነቶም ተታሒዞም ዘለው ሸቶታት 2010 ዓ.ምን ተግባራውነቶምን ኣመልኪትና ዘዘራረብናየን ካብ ወረዳ ደጉዓ ተምቤን ዝተወከላ ኣባል ቤት ምኽሪ ክልል ዝተኸበራ ወ/ሮ ኣሚት ገብረስላሰ፣ተታሒዞም ዘለው ትልምታት ብምሉነት ህዝቢ እንተተንቀሳቒሱሎም ክዕወቱ ዝኽእሉ ምዃኖም ገሊፀን። ከም ኣባል ቤት ምኽሪ ካብአን ትፅቢት ዝግበር ስራሕቲ ክትትልን ቁፅፅርን ዝገብራ ምዃነን ድማ ኣረጋጊፀን።
ንክልተ መዓልቲ ዝተሳለጠ ሓምሻይ ዘመን ታሽዓይ ስሩዕ ጉባኤ ቤት ምኽሪ ብሄራዊ ክልላዊ መንግስቲ ትግራይ ኣብ ጥሙር ትልሚ 2010 ዓ.ም ዓምይቕ ምይይጥ ሕድሪ ምክያድ ን2010 ዓ.ም ተወሳኺ በጀት 836 ሚልዮንን 194 ሽሕን 747 ብር፣ መመሓየሺ ኣዋጅ ግብሪ 2010 ከምኡ እውን ሹመት ሓደ ዳይና ብምፅዳቕ ተዛዚሙ።


text:
ህዝቢ ዓፋር ብወተሃደራት ኢማራት ዓረብ ከቢድ ግፍዕታት ይወርዶም ምህላዉ ምንጭታት መድረኽ ካብ ዞባ ደቡባዊ ቀይሕባሕሪ ሓቢሮም። ኣብ ከባቢታት ደሴታት ፋጡማ፥ ሓሌብ ራሓይታ ኣብ ምግፋፍ ዓሳን ክቡር ዑንቅታትን ዝተዋፈሩ ህዝቢ ብሄረ ዓፋር፤ ወተሃደራት ሕቡራት ኢማራት ዓረብ ክሳብ ረሻሻት ብሙትኳስ ነቲ ህዝቢ ካብ ምግፋፍ ደው ከብልዎ ከምዝፈተኑ ክፍለጥ ተኻኢሉ ኣሎ። እቶም ወተሃደራት ኢማራት፤ ንህዝቢ ዓፋር ናብ የመንን ትመላለሱ ኣለኹም ሓበሬታ ተቐብሉ ኣለኹም ብምባል ብቐጻሊ የሳቕይዎምን የከላብትዎምን ከምዘለዉ ተፈሊጡ።
ህዝቢ ዓፋር ብመንገዲ ዓበይቲ ዓዱ ጌሩ ብዛዕባ እቲ ዘጋጥሞም ዘሎ ግፍዕታት ናብ ምምሕዳር ዞባን፥ ሚኒስትሪ ዞባዊ ምምሕዳርን እኳ ኣቤቱታ እንተኣቐረቡ ብኣንጻሩ ሓይሊ ባሕሪ ኤርትራን ምምሕዳር ዞባ ደቡባዊ ቀይሕ ባሕርን፥ ብዕለት 7 ታሕሳስ 2016 ኣብ ሓሊብ፤ ኣቦን ራሓይታን ኣብ ልዕሊ ህዝቢ ሰፊሕ ግፋ ከምዘካየዱ ተፈሊጡ። እቲ ግፋ ካብ ሓይሊ ባሕሪ ኤርትራ ብዝተዋፈራ ጀላቡ ኣብ ውሽጢ ባሕሪ ከይተረፈ ከምዝተኻየደ ዝሓበሩ ምንጭታት፤ ኣቐድም ኣቢሉ ማለት ብዕለት 22 ሕዳር 2016 እውን፤ ንምንቅስቓስ ሑቲ ብዛዕባ ኣቀመምጣ መዓስከርን ኣጽዋር ወተሃደራት ሕቡራት ኢማራት ዓረብ ንምንቅስቓስ ሑቲ ሓበሬታ ኣቐቢልኩም ብዝብል ክሲ ካብ ራስ ዳርማ፥ ዓሰብን ሓሌብን 15 ዓፋር ከምዝተኣስሩ ተፈሊጡ። በቲ ካልእ ወገን ነቲ በዚ ተግባራት ተቖጢዑ ዘሎ ህዝቢ ዓፋር ንምልዛብ ረድኤት ካብ ኢማራት ብዝብል ዘመተ ንህዝቢ ዓፈር ናይ ዘይቲ ፊኖን ሩዝን ዕደላ ይግበር ከምዘሎ እቶም ምንጭታት ሓቢሮም።


text:
ኣሙም ንጋዜጠኛታት ኣብዝሃብዎ መግለፂ ናይ ነዳዲ ኣታዊ ምሓዝ ምስ ተግባር ዅናት ዝመጣጠን እዩ ይብሉ።
ሱዳን ደቡብ ሱዳን ነዳዲ ብሸምብቆ ንኸይትልእኽ ኸልኪላ ንዝብል ፀብፃባት መራኸቢ ብዙሃን ነፂጋቶ።ዘይተኸፈለ ዕዳ ንምኽፋል እያ ነዳዲ ተወስድ ዘላ ትብል ሱዳን።
ላዕለዋይ ተደራዳሪ ሱዳን ሳቢር ሞሓመድ ሓሳን ናይ ደቡብ ሱዳን ናይ ነዳዲ ምሕላፍ ተዓፂዩ ኢሎም ምስ ዝሃብዎ ካሊእ ብዓል ስልጣን ዝገራጨ መግልፂ ትማሊ ረቡዕ ሂቦም።ሓሳን ንሮፖርተራት ኣብ ዝብሃብዎ መግለፂ ግን መንግስቲ ካርቱም ጁባ ንናይ መመሓላለፊ ዝኸውን ኽፍሊት ክሳብ ትሰማማዕ ካብ ናይ ደቡብ ሱዳን ናብ ወፃኢ ካብ እትልእኾ ነዳዲ ብሚእታዊ ክወስድ እዩ ኢሎም።
ንሶም እቲ ኽፍሊት ብበርሚል ነዳዲ ተሰሊሑ ከምዝሰዱ ወሲኾም ሓቢሮም።
ዋና ተደራዳሪ ደቡብ ሱዳን ፓጋን ኣሙም እቲ ኽፍሊት ብሓይሊ ምምንዛዕ ኣዩ ኢሎምዎ።ኣሙም ንጋዜጠኛታት ኣብዝሃብዎ መግለፂ ናይ ነዳዲ ኣታዊ ምሓዝ ምስ ተግባር ዅናት ዝመጣጠን እዩ ይብሉ።
ብምስዓብ ከምዚ ይብሉ’’ሕዚ መንግስቲ ሱዳን ሃብትን ገንዘብን ህዝቢ ደቡቢ ደቡብ ሱዳን ንምዝራፍ ይደሊ ከምዘሎ ንፁር ኮይኑ’ሎ።ኣረኣእይኦም ናይ ሓይሊ እዩ።ነዳዲ ንኸይሓልፍ ብምኽልካል ንህዝቢ ደቡብ ሱዳን ብዅናት እዮም ዘፈራርሕዎ ዘለው።እዚ ቅሉዕ ዘረፋ እዩ።’’ኢሎም።
ኣሙም ንጋዜጠኛታት ከምዝተዛረብዎ እቲ ናይቲ ዝርርብ ድምፀት ሰሜንን ደቡብ ሱዳን ናብ ግጭት ክኣትዋ ክኽእላ እየን ዝብል ስግኣት ሓፍ ንኽብል ከምዝገበረ ተዛሪቦም።
ብዛዕባ መቐሎ ኣታዊ ነዳዲ ካሊእ ዙር ዝርርብ ን 20 ታሕሳስ ኣ/ፈ ከምዝካየድ ሰበስልጣን ይዛረቡ።እቲ ድርድር ብናይ ቀደም ናይ ደቡብ ኣፍሪካ ፕሬዝዳንት ታቦ ኢምቤኪ ብዝምራሕ ብላዕለዋ ኣታዓራቒ ጉጅለ ሕብረት ኣፍሪካ እዩ ዝካየድ።


text:
ምዕራፍ 2
መንግስቲ ኣምላኽ ኣብ ሰማይ ተወሊዳ
ኣብ ዓብዪ ነጥበ መቐይሮ ታሪኽ ምንባር ከመይ ኪኸውን ከም ዚኽእል ሓሲብካዶ ትፈልጥ፧ ብዙሓት ይሓስቡ እዮም። ግናኸ፡ ሕስብ እሞ ኣብሎ፦ ኣብ ከምዚ ዝበለ ኣገዳሲ ግዜ እንተ ትነብር ኔርካ፡ ነቲ ለውጢ ዜምጽእ ወሳኒ ፍጻመታት ብኣካል ምረኣኻዮዶ፧ ምናልባት ኣይምረኣኻዮን። እቲ ንኣረጊት ስርዓታት ዜፍርስ፡ ንገጻት መጻሕፍቲ ታሪኽ ከኣ ዚመልእ ፍጻመታት፡ ካብ ዓይኒ ህዝቢ ተሰዊሩ እዩ ዚፍጸም። ብኻልእ ኣባሃህላ፡ መብዛሕትኡ ታሪኽ ብድሕሪ ዕጹው መዓጹ፡—ንኣብነት፡ ዝፋን ኣብ ዚንበሮ ኽፍሊ፡ ኣብ ብሕታዊ ቤት ምኽሪ፡ ወይ ኣብ ኣብያተ ጽሕፈት መንግስቲ፡—እዩ ዚፍጸም። ኰይኑ ግና፡ እዚ ለውጥታት እዚ ንህይወት ሚልዮናት ይጸሉ እዩ።
2 እቲ ኣብ ታሪኽ ዓለም ክሳዕ ሕጂ ኻብ እተፈጸመ ዅሉ ዝዓበየ ፍጻመኸ፧ እቲ ፍጻመ እቲ ንህይወት ሚልዮናት ጸልዩ ኣሎ። ኰይኑ ግና፡ ሰባት ከይረኣይዎ እዩ ተፈጺሙ። ኣብዚ ነቲ እታ ንብምሉኡ ስርዓት ዓለም መወዳእታ እትገብረሉ ንነዊሕ ግዜ ተስፋ እተገብረላ መሲሓዊት መንግስቲ ዝዀነት መንግስቲ ኣምላኽ ኣብ ሰማይ እተወልደትሉ ፍጻመ ኢና እነመልክት ዘለና። (ዳንኤል 2:34, 35, 44, 45 ኣንብብ።) ሰባት ነዚ ኣገዳሲ ውልደት እዚ ስለ ዘይረኣይዎ፡ የሆዋ ነቲ ፍጻመ ኻብ ሰባት ከም ዝሓብኦ ዲና ኽንድምድም ዘሎና፡ ወይስ ንእሙናት ህዝቡ፡ ነዚ ነገር እዚ ኣቐዲሙ ኸም ዘዳለዎም፧ እስከ ንርአ።
“ልኡኸይ . . . ቀቅድመይ መገዲ ኺጸርግ እዩ”
3 ካብ ጥንቲ ኣትሒዙ፡ የሆዋ ንህዝቡ ብዛዕባ እቲ መሲሓዊት መንግስቲ እተወልደትሉ ፍጻመ ኼዳልዎም ዕላማ ገይሩ ነይሩ እዩ። ንኣብነት፡ ኣብ ሚልክያስ 3:1 ተመዝጊቡ ዘሎ ትንቢት ከምዚ ይብል፦ “እንሆ፡ ኣነ ልኡኸይ እልእኽ አሎኹ፡ ንሱ ቐቅድመይ መገዲ ኺጸርግ እዩ። ብኡብኡ ኸኣ እቲ እትደልይዎ ጐይታ ናብ መቕደሱ ኺመጽእ እዩ፡ እቲ እትናፍቕዎ መልኣኽ ቃል ኪዳን እንሆ።”
4 ኣብ ዘመናዊ ፍጻመ፡ እቲ “ጐይታ” ተባሂሉ ዘሎ የሆዋ ነቶም ኣብ ምድራዊ ኣጸድ እቲ መንፈሳዊ ቤተ መቕደሱ ዜገልግሉ ንምምርማር መዓስ እዩ መጺኡ፧ እቲ ትንቢት ከም ዚሕብሮ፡ የሆዋ ምስ “መልኣኽ ቃል ኪዳን” ወይ “ልኡኽ እቲ ኺዳን” (NW) እዩ ዚመጽእ። ንሱኸ መን እዩ፧ ብዘይካ እቲ መሲሓዊ ንጉስ ዝዀነ የሱስ ክርስቶስ፡ ካልእ ኪኸውን ኣይክእልን እዩ። (ሉቃ. 1:68-73) ሓድሽ እተሸመ ገዛኢ ብምዃኑ፡ ኣብ ምድሪ ንዚርከቡ ህዝቢ ኣምላኽ ይምርምሮምን የጽርዮምን።—1 ጴጥ. 4:17።
5 እቲ ኣብ ሚልክያስ 3:1 ፈለማ ተጠቒሱ ዘሎ፡ ካልእ “ልኡኽ” ደኣኸ መን እዩ፧ እዚ ብትንቢት ተጠቒሱ ዘሎ ልኡኽ፡ ካብቲ መሲሓዊ ንጉስ ኣብዚ ዚህልወሉ እዋን ኣቐዲሙ እዩ ኺመጽእ ዘለዎ። እሞኸ ኣብቲ ቕድሚ 1914 ዝነበረ ዓመታት፡ ቀቅድሚ እቲ መሲሓዊ ንጉስ ‘መገዲ ዝጸረገ’ ነይሩዶ፧
6 ኣብዛ መጽሓፍ እዚኣ፡ ኣብቲ መሳጢ ታሪኽ ዘመናውያን ህዝቢ የሆዋ፡ ንኸምዚ ዝበለ ሕቶታት መልሲ ኽንረኽበሉ ኢና። እዚ ታሪኽ እዚ ኸኣ፡ ኣብ ዳሕረዋይ ክፋል መበል 19 ዘመን፡ ኣብቲ ሰፊሕ ግራት ኣምሰሉታት፡ ሓደ ንእሽቶ ጕጅለ እሙናት ሰባት ብሓደ እተጠርነፉ ናይ ሓቂ ክርስትያናት ኰይኖም ከም እተቐልቀሉ የርኢ። ንሳቶም ተመሃሮ መጽሓፍ ቅዱስ ተባሂሎም እዮም ዚፍለጡ ነይሮም። እቶም ንዓታቶም ዚመርሕዎም ዝነበሩ ድማ፡—ማለት ቻርለስ ቴዝ ራስልን ናይ ቀረባ ብጾቱን፡—ንህዝቢ ኣምላኽ መንፈሳዊ መምርሒ ብምሃብን ንዚመጽእ ፍጻመታት ብምድላውን፡ ብሓቂ እቲ ብትንቢት እተነግረ “ልኡኽ” ኰይኖም እዮም። እቲ “ልኡኽ” ከምኡ ዝገበረሉ ኣርባዕተ መገድታት እስከ ንርአ።
ብሓቂ ምምላኽ
7 እቶም ተመሃሮ መጽሓፍ ቅዱስ ብጸሎት እተሰነየ መጽናዕቲ ይገብሩ፡ ንጹር ሰረተ እምነታዊ ሓቅታት ከኣ ምስ ተሰማምዑሉ ብሓደ ይእክብዎን ይሓትምዎን ነበሩ። ንሓያሎ ዘመናት፡ ናይ ህዝበ ክርስትያን ዓለም ብመንፈሳዊ ጸልማት ተጐልቢባ ነይራ፣ ሓያሎ ትምህርትታታ ኣብ ኣረማውነት ሱር ዝሰደደ እዩ ነይሩ። ሰረተ እምነት ኢመዋትነት ነፍሲ፡ ቀንዲ ኣብነት ኪዀነና ይኽእል እዩ። ኣብ 1800ታት ግና፡ ሒደት መጽሓፍ ቅዱስ ዜጽንዑ ቕኑዓት ተመሃሮ፡ ነቲ ትምህርቲ እቲ ምስ መርመርዎ፡ ኣብ ቃል ኣምላኽ ደገፍ ከም ዘይብሉ ኣስተውዓሉ። ሄንሪ ግሪውን ጆርጅ ስተትሰንን ጆርጅ ስቶርስን ብዛዕባ እቲ ሰይጣናዊ ሓሶት ዜቃልዕ ትምህርቲ ብትብዓት ጸሓፉን መደሩን። * ዕዮኦም ከኣ፡ ኣብ ቻርለስ ቴዝ ራስልን ኣብ ናይ ቀረባ ብጾቱን ዓሚቝ ጽልዋ ኣሕደረ።
8 እታ ንእሽቶ ጕጅለ ተመሃሮ መጽሓፍ ቅዱስ ድማ ካልእ ምስ ኢመዋትነት ነፍሲ ዚተሓሓዝ ሰረተ እምነታት ዜደናግርን ሓሶትን ምዃኑ ፈለጠት። ገለ ኻብኡ፡ ኵሎም ቅኑዓት ሰባት ናብ ሰማይ ይኸዱ ወይ ኣምላኽ ንዘይሞታ ነፍሳት እኩያት ንዘለኣለም ኣብ ገሃነም እሳት የሳቕየን ዚብል ትምህርቲ ኺጥቀስ ይከኣል። ራስልን ናይ ቀረባ ብጾቱን ነዚ ሓሶታት እዚ ኣብ ሓያሎ ዓንቀጻትን መጻሕፍትን ፓምፍለታትን ትራክትታትን ብጽሑፍ እተሓትመ ስብከታትን ብትብዓት ኣቃልዕዎ።
9 ብዘይካዚ፡ ተመሃሮ መጽሓፍ ቅዱስ፡ እቲ ብብዙሓት ኣኽቢርካ ዚርአ ሰረተ እምነት ስላሴ ሓሶት ምዃኑ ኣቃልዑ። ብ1887፡ ናይ ጽዮን ግምቢ ዘብዐኛ፡ “ኣብ ቅዱሳት ጽሑፋት፡ የሆዋን ጐይታና የሱስን ብንጹር በበይኖም ምዃኖምን ኣብ መንጎኦም ዘሎ ልክዕ ርክብን ኣዝዩ ንጹር እዩ” በለት። እታ ዓንቀጽ ቀጺላ፡ “ስላሴኣዊ ኣምላኽ፡—ማለት ሰለስተ ኣማልኽቲ ኣብ ሓደ፡ ሓደ ኣምላኽ ከኣ ኣብ ሰለስተ፡—ዚብልዎ ሓሳብ፡ ተፈላጥነትን ሓፈሻዊ ተቐባልነትን ምርካቡ” ዜገርም ምዃኑ ድሕሪ ምግላጻ፡ “ከምኡ ዀይኑ ምህላዉ ግና፡ ጸላኢ ብሰንሰለት ስሕተት ኪኣስራ ኸሎ፡ ቤተ ክርስትያን ክሳዕ ክንደይ ለጥ ኢላ ኸም ዝደቀሰት እዩ ዜርኢ” በለት።
10 እታ ዛዮንስ ዎች ታወር ኤንድ ሄራልድ ኦቭ ክራይስትስ ፕረዘንስ (ናይ ጽዮን ግምቢ ዘብዐኛን ኣበሳሪት እቲ ክርስቶስ ኣብዚ ዚህልወሉ እዋንን) ዘርእስታ መጽሔት፡ እቲ ኣርእስታ ኸም ዚሕብሮ፡ ብዛዕባ እቲ የሱስ ኣብዚ ዚህልወሉ እዋን ሓያል ተገዳስነት ነበራ። እቶም ነታ መጽሔት ኣበርክቶ ዝገብሩ ዝነበሩ እሙናት ቅቡኣት ጸሓፍቲ፡ እቲ ብዛዕባ እተን “ሾብዓተ ግዝያት” ዚገልጽ ትንቢት ዳንኤል፡ ነቲ ምስታ መሲሓዊት መንግስቲ እተኣሳሰረ ዕላማ ኣምላኽ ዚፍጸመሉ ግዜ ዚምልከት ምዃኑ ኣስተውዓሉ። ገና ብ1870ታት፡ እተን ሸውዓተ ግዝያት ዚውድኣሉ ዓመት 1914 ከም ዝዀነት ኣመልከቱ። (ዳን. 4:25፣ ሉቃ. 21:24) በቲ ግዜ እቲ ዝነበሩ ኣሕዋትና ንኣገዳስነት እታ ፍልይቲ ዓመት ገና ምሉእ ብምሉእ ዘይተገንዘብዎ እኳ እንተ ነበሩ፡ ነቲ ዝፈለጥዎ ግና ብስፍሓት ኣፍለጡ፣ እዚ ድማ ነዊሕ ዝቐጸለ ጽልዋ ኣሕደረ።
11 ራስል ኰነ እቶም እሙናት ብጾቱ፡ ነቲ ኣገዳሲ መንፈሳዊ ሓቅታት ብምቕላዖምን ብምርዳኦምን ምስጋና ኸም ዚግብኦም ኣይተሰምዖምን። ራስል፡ መብዛሕትኡ ምስጋና ነቶም ቅድሚኡ ዝነበሩ ኸም ዚግባእ ይሕብር ነበረ። ልዕሊ ዅሉ ድማ፡ ነቲ ንህዝቡ ኣብቲ ኺፈልጥዎ ዜድልዮም ግዜ፡ ኪፈልጥዎ ዜድልዮም ነገር ዚምህር የሆዋ ኣምላኽ ምስጋና ይህቦ ነበረ። እምበኣር፡ የሆዋ ነቲ ራስልን ብጾቱን ንሓቂ ኻብ ሓሶት ንምምማይ ዝገበርዎ ጻዕርታት ባሪኽዎ እዩ። ዓመታት እናሓለፈ ምስ ከደ፡ ካብ ህዝበ ክርስትያን ብዝያዳ እናረሓቑን እናተፈልዩን ከዱ።
12 እቲ እዞም እሙናት ሰባት እዚኦም ቅድሚ 1914 ኣብ ዝነበረ ዓመታት ንሰረተ እምነታዊ ሓቂ ብምሕላቕ ዝዓየይዎ ዕዮ ብሓቂ ዜገርም እዩ ነይሩ! ናይ 1 ሕዳር 1917 ሕታም ዘ ዎች ታወር ኤንድ ሄራልድ ኦቭ ክራይስትስ ፕረዘንስ (ግምቢ ዘብዐኛን ኣበሳሪት እቲ ክርስቶስ ኣብዚ ዚህልወሉ እዋንን) ንድሕሪት ምልስ ኢላ ኸምዚ ዚብል ሓሳብ ሂባ ነይራ፦ “ሎሚ፡ ሚልዮናት ሰባት ካብቲ ትምህርትታት ገሃነም እሳትን ካልእ ናይ ሓሶት ሰረተ እምነታትን ዝጸዓንዎም ጾር ፍርሂ፡ ሓራ ወጺኦም ኣለዉ . . . እቲ ልዕሊ 40 ዓመት ይገብር ዝጀመረ ማዕበል ሓቂ፡ ብስሩዕ ይውስኽ ኣሎ፣ ንብዘላ ምድሪ ኽሳዕ ዚመልኣ ኸኣ ኪውስኽ እዩ። እቶም ተጻረርቱ ንሓቂ ኣብ ብዘላ ዓለም ከይዝርጋሕ ንምዕጋት ዚገብርዎ ጻዕሪ፡ ከምቲ ብተራ መዀስተር ጌርካ ንማዕበላት ብርቱዕ ውቅያኖስ ንምምላስ ዚግበር ጻዕሪ እዩ።”
13 ነዚ እሞ ሕሰበሉ፦ ሰባት ንየሱስ ካብ ኣቦኡ የሆዋ ኺፈልይዎ ዘይክእሉ እንተ ዚዀኑ ነይሮም፡ ንመጀመርታ እቲ ክርስቶስ ኣብዚ ዚህልወሉ እዋን ምተዳለዉዶ፧ ብርግጽ ኣይምተዳለዉን! ብዘይካዚ፡ ኢመዋትነት ኵሉ ኺረኽቦ ዚኽእል እምበር፡ ነቶም ብተዛማዲ ሒደት ዝዀኑ ሰዓብቲ ኣሰር ክርስቶስ ዚውሃብ ክቡር ህያብ ከም ዘይኰነ ገይሮም እንተ ዚሓስቡ ነይሮም፡ ወይ ኣምላኽ ንሰባት ኣብ ገሃነም እሳት ንዘለኣለም ከም ዜቃጽሎም ገይሮም እንተ ዚሓስቡ ነይሮም፡ ኣይምተዳለዉን። እምበኣር፡ እቲ “ልኡኽ” ነቲ መሲሓዊ ንጉስ ብዘይ ጥርጥር መገዲ ኣዳልዩሉ እዩ።
14 ንሕናኸ ኻብቶም ልዕሊ ሓደ ዘመን ይገብር ዝነበሩ ኣሕዋትና እንታይ ክንምሃር ንኽእል፧ ንሕና እውን ትጉሃት ኣንበብትን ተመሃሮን ቃል ኣምላኽ ክንከውን ኣሎና። (ዮሃ. 17:3) እዛ ኣብ ፍቕረ ንዋይ ዘተኰረት ዓለም ብመንፈሳዊ ኣዛራርባ እናማህመነት ብዝኸደት መጠን፡ ንመንፈሳዊ ምግቢ ዘሎና ሸውሃት እናዓበየ ይኺድ!—1 ጢሞቴዎስ 4:15 ኣንብብ።
“ኣቱም ህዝበይ፡ . . . ካብኣ ውጹ”
15 እቶም ተመሃሮ መጽሓፍ ቅዱስ፡ ሰባት ካብ ዓለማውያን ኣብያተ ክርስትያን ኪፍለዩ ኸም ዘለዎም ይምህሩ ነበሩ። ብ1879፡ ኣብ ግምቢ ዘብዐኛ ብዛዕባ “ቤተ ክርስትያን ባቢሎን” ተጻሒፉ ነይሩ። እታ መጽሔት ብዛዕባ ጵጵስና ድያ እትዛረብ ነይራ፧ ወይስ ብዛዕባ ሮማዊት ካቶሊካዊት ቤተ ክርስትያን ድያ እትዛረብ ነይራ፧ ንዘመናት፡ ሃይማኖታውያን ጕጅለታት ፕሮተስታንት፡ እታ ኣብ ቅዱሳት ጽሑፋት ተጠቒሳ ዘላ ባቢሎን ነዚ ኸምዚ ኸም እተመልክት ይገልጻ ነይረን እየን። እቶም ተመሃሮ መጽሓፍ ቅዱስ ግና፡ ኵለን ኣብያተ ክርስትያን ኣብታ ዘመናዊት “ባቢሎን” ከም ዚጠቓለላ በብቝሩብ ኣስተውዓሉ። ስለምንታይ እዮም ከምኡ ኢሎም፧ ኵላተን ከምቲ ኣብ ላዕሊ እተጠቕሰ ዝኣመሰለ ሰረተ እምነታዊ ሓሶት ስለ ዚምህራ እዮም ከምኡ ኢሎም። * ድሕሪ ግዜ፡ ጽሑፋትና ብዛዕባ እቲ ቕኑዕ ዝልቦም ኣባላት ኣብያተ ክርስትያን ባቢሎን ኪወስድዎ ዚግባእ ስጕምቲ ብዝያዳ ቐጥታዊ ሓሳብ ኬውጽእ ጀመረ።
16 ንኣብነት፡ ብ1891፡ 3ይ ጥራዝ እታ ሚለንያል ዶውን ዘርእስታ መጽሓፍ፡ ዘመናዊት ባቢሎን ኣብ ቅድሚ ኣምላኽ ተቐባልነት ከም ዝሰኣነት ክትገልጽ ከላ፡ “ብዘሎ እቲ ስርዓት፡—ናይ ስርዓታት ስርዓት፡—ተነጺጉ እዩ” በለት። ኣስዕብ ኣቢላ እውን፡ ኵሎም እቶም “ምስ ናይ ሓሶት ሰረተ እምነታታን ተግባራታን ዘይደናገጹ፡ ሕጂ ኻብኣ ኺፍለዩ ጻውዒት ይቐርበሎም ኣሎ” በለት።
17 ኣብ ጥሪ 1900፡ ግምቢ ዘብዐኛ ነቶም ገና ስማቶም ኣብ ሃይማኖታውያን ጕጅለታት ኣብያተ ክርስትያን እተመዝገበ እሞ “ምስ ሓቂ እየ ዝዳናገጽ፡ ኣብ ካልእ ኣኼባታት ከኣ ዳርጋ ኣይእከብን እየ” ኢሎም መመኽነይታ ዜቕርቡ ሰባት፡ ምኽሪ ሃበቶም። እታ ዓንቀጽ ከምዚ በለት፦ “እዚ ግና ቅኑዕ ድዩ፧ ፍርቅኻ ወጺእካ፡ ፍርቅኻ ኣብ ውሽጢ ባቢሎን ምዃንሲ ቕኑዕ ድዩ፧ ከምዚ ዓይነት ተኣዛዝነት ድዩ ዚድለ፧ . . . ንኣምላኽ ባህ ዜብሎን ብእኡ ተቐባልነት ዘለዎን ድዩ፧ ብርግጽ ኣይኰነን። ንሱ [እቲ ኣባል ቤተ ክርስትያን] ምስ ሃይማኖታዊት ጕጅለ ኺጽምበር ከሎ፡ ብግህዶ ኺዳን ኣትዩ እዩ፣ . . . ኣባልነቱ ብግህዶ ኽሳዕ ዚስርዞ ወይ ዚድምስሶ ድማ ምስ ኵሉ ቕድመ ዅነት እቲ ኺዳን ብተኣማንነት ተሰማሚዑ ኺነብር ኣለዎ።” ዓመታት እናሓለፈ ምስ ከደ፡ እዚ መልእኽቲ እዚ እናሓየለ ኸደ። * ኣገልገልቲ የሆዋ ንዅሉ እቲ ምስ ናይ ሓሶት ሃይማኖት ዘለዎም ርክብ ኪስርዝዎ ኣለዎም።
18 ካብ ዓባይ ባቢሎን ንምውጻእ ዚውሃብ መጠንቀቕታታት ብስሩዕ እንተ ዘይቃላሕ ነይሩ፡ እቲ ሓድሽ እተሸመ ንጉስ ዝዀነ ክርስቶስ፡ ሓደ እተዳለወ ጕጅለ ቕቡኣት ኣገልገልቲ ኣብ ምድሪ ምረኸበዶ፧ ብርግጽ ኣይምረኸበን፣ ከመይሲ፡ ካብ ቍጽጽር ባቢሎን ሓራ ዝዀኑ ክርስትያናት ጥራይ እዮም ንየሆዋ “ብመንፈስን ብሓቅን” ኬምልኽዎ ዚኽእሉ። (ዮሃ. 4:24) ንሕናኸ ኻብ ናይ ሓሶት ሃይማኖት ሓራ ዄንና ንምንባር ቈሪጽናዶ ኣለና፧ ነቲ፡ “ኣቱም ህዝበይ፡ . . . ካብኣ ውጹ” ዚብል ትእዛዝ ንሓልዎ።—ራእይ 18:4 ኣንብብ።
ንኣምልኾ ምእካብ
19 እቶም ተመሃሮ መጽሓፍ ቅዱስ፡ እንተ ተኻኢሉ ኣመንቲ ዝዀኑ ብጾት ንኣምልኾ ብሓባር ኪእከቡ ኸም ዚግባእ ይምህሩ ነበሩ። ንናይ ሓቂ ክርስትያናት፡ ካብ ናይ ሓሶት ሃይማኖት ምውጻእ ጥራይ እኹል ኣይኰነን። ኣብ ንጹህ ኣምልኾ እውን ኪሳተፉ ኣለዎም። መጽሔት ግምቢ ዘብዐኛ ኻብ ቀዳሞት ሕታማታ ኣትሒዛ ንኣንበብታ፡ ንኣምልኾ ኺእከቡ ተተባብዖም ነበረት። ንኣብነት፡ ኣብ ሓምለ 1880፡ ሓውና ራስል ብዛዕባ እናዞረ ዝሃቦ መደረታት ጸብጻብ ኪጽሕፍ ከሎ፡ እቲ ዝኸዶ ብዙሕ ኣኼባታት ክሳዕ ክንደይ ዜተባብዕ ምንባሩ ሓሳብ ሃበ። ድሕሪኡ፡ ንኣንበብቲ ብዛዕባ ምዕባለታቶም ዚገልጽ ካርድታት ኪልእኩ፡ ገለ ኻብዚ እውን ኣብታ መጽሔት ከም ዚሕተም፡ ኣተባብዖም። ንምንታይ ዕላማኸ እዮም ከምኡ ዚገብሩ፧ ብዛዕባ እዚ፡ እታ መጽሔት፡ “ጐይታ ኸመይ ገይሩ ኸም ዜሰስነኩም፡ ከምኡ ድማ ምስቶም ከምዚ ናትኩም ኽብርቲ እምነት ዘላቶም ኣኼባታትኩም ቀጺልኩም እንተ ዄንኩም፡ . . . ኵላትና ንፍለጥ” በለት።
20 ብ1882፡ “ብሓባር ምእካብ” ዘርእስታ ዓንቀጽ ኣብ ግምቢ ዘብዐኛ ወጸት። እታ ዓንቀጽ ንክርስትያናት፡ “ንሓባራዊ ምህሮን ምትብባዕን ምብርታዕን” ኣኼባታት ኪገብሩ ኣተባብዓቶም። ከምዚ እውን በለት፦ “ሓደ ምሁር ወይ ክኢላ ኣብ መንጎኹም ይሃሉ ወይ ኣይሃሉ ዜገድስ ኣይኰነን። ነፍሲ ወከፍ ናይ ርእሱ መጽሓፍ ቅዱስን ወረቐትን ርሳስን ሒዙ ይምጻእ እሞ፡ ክትረኽብዎ ብእትኽእሉ ዘበለ ኮንኮርዳንስ . . . ጌርኩም ተጠቐሙ። ሓደ ርእሰ ነገር ሕረዩ፣ ንምርዳኡ ኸኣ መሪሕነት መንፈስ ለምኑ፣ ድሕሪኡ፡ ቅዱስ ጽሑፍ ኣንብቡ፡ ሕሰቡሉ፡ ምስ ካልእ ቅዱስ ጽሑፍ ከኣ ኣነጻጽርዎ፣ ብርግጽ ድማ ናብ ሓቂ ኽትምርሑ ኢኹም።”
21 እቶም ተመሃሮ መጽሓፍ ቅዱስ ኣብ ኣሊጌኒ፡ ፐንስልቨንያ፡ ሕ.መ.ኣ. ቐንዲ ቤት ጽሕፈት ነበሮም። ኣብኡ ኸኣ ነቲ ኣብ እብራውያን 10:24, 25 ዚርከብ ብመሪሕነት መንፈስ ኣምላኽ እተዋህበ ምኽሪ ተኣዚዞም ብምእካብ፡ ጽቡቕ ኣብነት ኰኑ። (ኣንብብ።) ድሕሪ ነዊሕ ግዜ፡ ቻርለስ ኬፐን ዝስሙ ብዕድመ ዝደፍአ ሓው፡ ብዛዕባ እቲ ንእሽቶ ኸሎ ኣብቲ ኣኼባታት እተኣከበሉ እዋን ዘኪሩ ኸምዚ ኢሉ ጸሓፈ፦ “ሓንቲ ኻብ ጥቕስታት ቅዱሳት ጽሑፋት ኣብ መንደቕ እቲ ናይ ማሕበር መአከቢ ኣዳራሽ ተጻሒፋ ትዝ ይብለኒ። ‘መምህርኩም ሓደ እዩ እሞ፡ መምህር ኣይትበሃሉ’ እትብል ነበረት። ነታ ጥቕሲ እቲኣ፡ ወትሩ እየ ኣብ ኣእምሮይ ዝዝክራ፣—ኣብ መንጎ ህዝቢ የሆዋ፡ ቀሺ-ምእመናን ኢልካ ፍልልይ የልቦን።” (ማቴ. 23:8) ሓውና ኬፐን ነቲ ዜነቓቕሕ ኣኼባታትን ነቲ ጽቡቕ መተባብዕን ነቲ ሓውና ራስል ንነፍሲ ወከፍ ኣባል እታ ጉባኤ ብብሕቲ ንምጕሳይ ዝገብሮ ዝነበረ ጻዕርን እውን ይዝክሮ እዩ።
22 እሙናት ሰባት ነዚ ኣብነትን ነቲ እተዋህቦም መምርሕን ስዓቡ። ስለዚ፡ ኣብ ኦሃዮን ሚሺጋንን፡ ደሓር ከኣ ኣብ ኵሉ ሰሜን ኣሜሪካን ካልኦት ሃገራትን ጉባኤታት ቈማ። ሕስብ እሞ ኣብሎ፦ እሙናት ሰባት ነቲ ንኣምልኾ ብሓባር ኪእከቡ ብመሪሕነት መንፈስ ኣምላኽ እተዋህበ ምኽሪ ብኸመይ ከም ዚእዘዙ እንተ ዘይስልጥኑ ነይሮም፡ ነቲ ክርስቶስ ኣብዚ ዚህልወሉ እዋን ብሓቂዶ ምተዳለዉ ነይሮም፧ ብርግጽ ኣይምተዳለዉን! ንሕናኸ እንታይ ክንገብር ኣሎና፧ ብሓባር ንምምላኽን ንሓድሕድና ንምትህንናጽን እንረኽቦ ዅሉ ኣጋጣሚታት ብምጥቃም፡ ኣብ ክርስትያናዊ ኣኼባታት ብስሩዕ ንምእካብ ክንቈርጽ ኣሎና።
ብቕንኣት ምስባኽ
23 እቶም ተመሃሮ መጽሓፍ ቅዱስ፡ ኵሎም ቅቡኣት፡ ሰበኽቲ ሓቂ ኪዀኑ ኸም ዘለዎም ይምህሩ ነበሩ። ብ1885፡ ግምቢ ዘብዐኛ፡ “ነፍሲ ወከፍ ኣባል ጕጅለ ቕቡኣት ኪሰብኽ ከም እተቐብአ (ኢሳ. 61:1)፡ ኬገልግል እውን ከም እተጸውዐ ኽንርስዕ የብልናን” ዚብል ሓሳብ ሃበት። ናይ 1888 ሕታም ከኣ ከምዚ ዚብል ማዕዳ ሒዛ ነበረት፦ “መዝነትና ንጹር እዩ . . . ዕሽሽ እንተ ኢልናዮን እንተ ኣመኽኒናን፡ ብርግጽ ነቲ እተጸዋዕናሉ ልዑል ቦታ ዘይንበቅዕ ሃካያት ኣገልገልቲ ኢና እንኸውን።”
24 ሓውና ራስልን ናይ ቀረባ ብጾቱን፡ ሰባት ኣብ ስብከት ኪሳተፉ ጥራይ ኣይኰነን ዘተባብዑ። የግዳስ፡ ደሓር ኦልድ ቲኦሎጂ ኳርተርሊ ተባሂለን ዚጽውዓ ዝነበራ ባይብል ስቱደትንስ ትራክትስ ዚብሃላ ትራክትታት እውን ኬዳልዉ ጀመሩ። ኣንበብቲ ግምቢ ዘብዐኛ ኸኣ ነዚኣተን ብዘይ ክፍሊት ንህዝቢ ምእንቲ ኺዕድሉ፡ ይውሃባኦም ነበራ።
‘ዕዮ ስብከት ኣገዳሲ ኽፋል ህይወተይ ድዩ፧’ ኢልና ኽንሓትት ኣሎና
25 እቶም ምሉእ ግዜኦም ንኣገልግሎት ዝወፈዩ፡ ኮልፖርተር ተባሂሎም ይጽውዑ ነበሩ። እቲ ኣቐዲሙ እተጠቕሰ ቻርለስ ኬፐን፡ ሓደ ኻባታቶም ነበረ። ንሱ ጸኒሑ ተዘክሮኡ ኺገልጽ ከሎ ኸምዚ በለ፦ “ነቲ ኽሊ ፐንስልቨንያ ንምሽፋን ብጂኦሎጅያዊ መጽናዕቲ መንግስቲ ሕቡራት መንግስትታት ኣመሪካ እተዳለወ ካርታታት እጥቀም ነበርኩ። ኣብዚ ካርታታት እዚ፡ ኵሉ መገድታት ተሳኢሉ ስለ ዝነበረ፡ ብእግሪ ናብ ኵሉ ኽፋል ኣውራጃ ክኸይድ እኽእል ነበርኩ። ሓድሓደ ግዜ፡ ትእዛዝ እተን ስታዲስ ኢን ዘ ስክሪፕቸርስ ዚብሃላ ተኸታተልቲ መጻሕፍቲ እናወሰድኩ ኣብ ገጠር ንሰለስተ መዓልቲ ምስ ተጓዓዝኩ፡ ነቲ ዝኣዘዝዎ ምእንቲ ኸብጽሓሎም፡ ፈረስን ካሮሳን እካረ ነበርኩ። ብዙሕ ግዜ፡ ምስ ሓረስቶት አዕርፍን እሓድርን ነበርኩ። እቲ ግዜ እቲ፡ ግዜያት ቅድመ ኣውቶሞቢል ነበረ።”
26 ቀደም ኣብ ስብከት እተገብረ ኸምዚ ዝበለ ጻዕርታት ብርግጽ ትብዓትን ቅንኣትን ዚሓትት እዩ ነይሩ። ናይ ሓቂ ክርስትያናት ብዛዕባ ኣገዳስነት ዕዮ ስብከት እንተ ዘይምሃሩ ነይሮም፡ ንንግስና ክርስቶስ ምተዳለዉዶ፧ ብርግጽ ኣይምተዳለዉን! እቲ ዕዮ እቲ ድማ፡ ጕሉሕ መዳይ እቲ ክርስቶስ ኣብዚ ዚህልወሉ እዋን ኪኸውን ነይርዎ። (ማቴ. 24:14) ህዝቢ ኣምላኽ ነቲ ህይወት ዜድሕን ዕዮ፡ ኣገዳሲ ኽፋል ህይወቶም ንምግባር ኪዳለዉ ነይርዎም። ሎሚ፡ ንሕና እውን፡ ‘ዕዮ ስብከት ኣገዳሲ ኽፋል ህይወተይ ድዩ፧ ኣብቲ ንጥፈት እቲ ምሉእ ብምሉእ ንምስታፍ መስዋእቲ እገብር ድየ፧’ ኢልና ኽንሓትት ኣሎና።
መንግስቲ ኣምላኽ ተወሊዳ!
27 ኣብ መወዳእታ፡ እታ ኣገዳሲት ዓመተ 1914 መጸት። ኣብ መእተዊ እዛ ምዕራፍ እዚኣ ኸም ዝረኣናዮ፡ ደቂ ሰብ ነቲ ኣብ ሰማይ እተፈጸመ ዓብዪ ፍጻመታት ኣይረኣይዎን። ይኹን እምበር፡ ሃዋርያ ዮሃንስ ነቲ ነገር እቲ ብምሳልያዊ ቓላት ዚገልጽ ራእይ ረኣየ። ነዚ እሞ ብኣእምሮኻ ስኣሎ፦ ዮሃንስ ኣብ ሰማይ “ዓብዪ ትእምርቲ” ረኣየ። “ሰበይቲ” ኣምላኽ፡—ማለት ኣብ ሰማይ ብዘለዉ መንፈሳውያን ፍጡራት ዝቘመት ውድቡ፡—ጥንስቲ ነበረት፣ ተባዕታይ ወዲ ኸኣ ወለደት። እዚ ምሳልያዊ ውሉድ እዚ፡ ድሕሪ ሓጺር ግዜ፡ “ንዅሎም ኣህዛብ ብበትሪ ሓጺን ዚጓስዮም” ምዃኑ ድማ ተነግረና። ምስ ተወልደ ግና፡ እቲ ውሉድ “ናብ ኣምላኽን ናብ ዝፋኑን ተመንዝዐ።” ኣብ ሰማይ ከኣ፡ “ሕጂ ድሕነትን ሓይልን መንግስትን ናይ ኣምላኽና፡ ስልጣን ከኣ ናይ ክርስቶሱ ዀይኑ እዩ” ዚብል ድምጺ ተሰምዐ።—ራእ. 12:1, 5, 10።
28 ዮሃንስ ነቲ መሲሓዊት መንግስቲ እተወልደትሉ ኣጋጣሚ ብራእይ ከም ዝረኣዮ ዜጠራጥር ኣይኰነን። እቲ ፍጻመ እቲ ብርግጽ ዓብዪ እዩ ነይሩ፣ ንዅሉ ዜሐጕስ ግና ኣይነበረን። ሰይጣንን ኣጋንንቱን ምስቶም ኣብ ትሕቲ መሪሕነት ሚካኤል፡ ወይ ክርስቶስ፡ ዝነበሩ እሙናት መላእኽቲ ተዋግኡ። ውጽኢቱኸ እንታይ ኰነ፧ ብዛዕባ እዚ፡ “እቲ ንብዘላ ዓለም ዜስሕታ ዘሎ ድያብሎስን ሰይጣንን ዚብሃል ዓብዪ ገበል፡ እቲ ናይ ጥንቲ ተመን ተደርበየ፣ ናብ ምድሪ ተደርበየ፡ መላእኽቱ እውን ምስኡ ተደርበዩ” ዚብል ነንብብ።—ራእ. 12:7, 9።
29 እቶም ተመሃሮ መጽሓፍ ቅዱስ፡ ካብ 1914 ነዊሕ ግዜ ኣቐዲሞም፡ ኣብታ ፍልይቲ ዓመት፡ እዋን ሽግር ከም ዚጅምር ይሕብሩ ነበሩ። እቲ ቕድመ ግምቶም ከመይ ኢሉ ኸም ዚፍጸም ግና፡ ኪግምትዎ ኣይክእሉን ነበሩ። ከምቲ እቲ ዮሃንስ ዝረኣዮ ራእይ፡ “ኣቱም ምድርን ባሕርን ግና፡ ድያብሎስ ሓጺር እዋን ከም ዘለዎ ፈሊጡ፡ ብብርቱዕ ቍጥዓ ወሪዱኩም ኣሎ እሞ፡ ወይለኹም” ብምባል ዝገለጾ፡ ሰይጣን ኣብ ሰብኣዊ ሕብረተሰብ ዝዓበየ ጽልዋ ኼሕድር ጀመረ። (ራእ. 12:12) ብ1914፡ ቀዳማይ ውግእ ዓለም ተባርዐ፣ ምልክት እቲ ክርስቶስ ብንጉሳዊ ሓይሉ ኣብዚ ዚህልወሉ እዋን ከኣ ዓለምለኻዊ ፍጻመኡ ኺረክብ ጀመረ። “ዳሕሮት መዓልትታት” እዚ ስርዓት ዓለም እዚ ድማ ጀመረ።—2 ጢሞ. 3:1።
30 ይኹን እምበር፡ ኣብ ሰማይ ሓጐስ ነበረ። ከመይሲ፡ ሰይጣንን ኣጋንንቱን ንዘለኣለም ካብኡ ተሰጒጎም ነበሩ። ዮሃንስ ዝጸሓፎ ጸብጻብ፡ “ስለዚ፡ ኣቱም ሰማያትን ኣባታቶም እትነብሩን፡ ተሓጐሱ!” ይብል። (ራእ. 12:12) ሰማያት ስለ ዝጸረየን የሱስ ንጉስ ኰይኑ ኣብ ዝፋን ስለ እተቐመጠን፡ እታ መሲሓዊት መንግስቲ ምእንቲ እቶም ኣብ ምድሪ ዘለዉ ህዝቢ ኣምላኽ ኢላ ስጕምቲ ኽትወስድ ተዳለወት። እንታይ ስጕምቲኸ ወሰደት፧ ኣብ መእተዊ እዛ ምዕራፍ እዚኣ ኸም ዝረኣናዮ፡ ክርስቶስ ከም “ልኡኽ እቲ ኺዳን” መጠን፡ ፈለማ ኣብዛ ምድሪ ንዘለዉ ኣገልገልቲ ኣምላኽ ኣጽረዮም። እዚ እንታይ ማለት እዩ፧
እዋን ፈተና
31 ሚልክያስ እቲ ናይ ምጽራይ መስርሕ ቀሊል ከም ዘይከውን ኪንበ ኸሎ ኸምዚ ኢሉ ጸሓፈ፦ “ንሱ ኸም ናይ ኰላዒ ሓውን ከም ናይ ሓጻቢ ሳሙናን እዩ እሞ፡ ነታ መዓልቲ ምምጻኡ መን ይጽመማ፧ ንሱ ኺግለጽ ከሎስ፡ መን ይቐውም፧” (ሚል. 3:2) እዚ ቓላት እዚ ብልክዕ እዩ ተፈጺሙ! ካብ 1914 ኣትሒዙ፡ ኣብ ምድሪ ዘለዉ ህዝቢ ኣምላኽ ብተኸታታሊ ፈተናታትን ጸገማትን ኣጋጠሞም። ቀዳማይ ውግእ ዓለም ጻዕጺዑሉ ኣብ ዝነበረ እዋን፡ ብዙሓት ተመሃሮ መጽሓፍ ቅዱስ ብርቱዕ መስጐጕትን ማእሰርትን የጋጥሞም ነበረ። *
32 ካብ ውሽጢ ድማ፡ ነታ ውድብ ነውጺ ኣጋጠማ። ብ1916፡ ሓውና ራስል ገና ወዲ 64 ዓመት ከሎ ሞተ፣ እዚ ኸኣ ንህዝቢ ኣምላኽ ኣሰምበዶም። ሞቱ ድማ፡ ገሊኣቶም ኣብ ሓደ ኣብነታዊ ሰብ ኣመና የተኵሩ ምንባሮም ኣቃልዐ። ሓውና ራስል ከምዚ ዓይነት ኣኽብሮት እኳ እንተ ዘይደለየ፡ ምስኡ ብዚተሓሓዝ ንፍጡር ናይ ምምላኽ ዝንባለ ብእተወሰነ ደረጃ ይርአ ነበረ። ብዙሓት ከኣ እቲ እናወሰኸ ዚግለጽ ሓቂ ምስ ሞቱ ኸም ዘብቅዐ ገይሮም ሓሰቡ፣ ገሊኣቶም ድማ ነቲ ንቕድሚት ንምግስጋስ ዚግበር ጻዕርታት ኣምሪሮም ተጻረርዎ። እዚ ኣረኣእያ እዚ ኸኣ፡ ነቲ ነታ ውድብ ዝኸፋፈላ ኽሕደት ኪልዓል ኣበርክቶ ገበረ።
33 ዘይተፈጸመ ትጽቢታት ድማ ካልእ ፈተና ዀነ። ግምቢ ዘብዐኛ፡ 1914 ዘመናት ኣህዛብ ዜብቅዓሉ ግዜ ምዃና ብልክዕ እኳ እንተ ኣመልከተት፡ ኣሕዋት ግና በታ ዓመት እቲኣ እንታይ ከም ዚኸውን ኣይተረድኡን ነበሩ። (ሉቃ. 21:24) ክርስቶስ ነቶም መርዓቱ ዝዀኑ ቕቡኣት ምስኡ ምእንቲ ኺገዝኡ፡ ብ1914 ናብ ሰማይ ዚወስዶም ይመስሎም ነበረ። እዚ ተስፋ እዚ ኸይተፈጸመ ተረፈ። ኣብ ኣጋ መወዳእታ 1917፡ ግምቢ ዘብዐኛ፡ ናይ 40 ዓመት ቀውዒ ኣብ ጽድያ 1918 ከም ዜብቅዕ ኣፍለጠት። እቲ ዕዮ ስብከት ግና ኣየብቅዐን። እቲ እዋን እቲ ምስ ሓለፈ እውን ይውስኽ ነበረ። እታ መጽሔት ከኣ፡ እቲ ቐውዒ ኸም ዘብቅዐ፡ እዋን ቅረማ ኸም ዝተረፈ ሓበረት። ይኹን እምበር፡ ብዙሓት ተስፋ ስለ ዝቘረጹ፡ ንየሆዋ ምግልጋል ሓደግዎ።
34 ብ1918፡ ኣመና ኸቢድ ፈተና ኣጋጠመ። እቲ ንህዝቢ ኣምላኽ ኣብ ምምራሕ ንቻርለስ ቴዝ ራስል ዝተክኦ ጆሴፍ ፍራንክሊን ራዘርፎርድ ምስ ካልኦት ሸውዓተ ሓላፍነት ዘለዎም ኣሕዋት ተኣስረ። ኣብቲ ኣብ ኣትላንታ፡ ጆርጅያ፡ ሕ.መ.ኣ. ዚርከብ ፈደራላዊ ቤት ማእሰርቲ ንነዊሕ ዓመታት ኪእሰሩ ድማ ብዘይፍትሓዊ መገዲ ተፈርዶም። ንእተወሰነ እዋን፡ ዕዮ ህዝቢ ኣምላኽ ዝለመሰ መሲሉ ነበረ። ብዙሓት ኣቕሽሽቲ ህዝበ ክርስትያን በዚ ተሓጐሱ። እቶም “መራሕቲ” ስለ እተኣስሩ፡ እቲ ኣብ ብሩክሊን ዝነበረ ቐንዲ ቤት ጽሕፈት ከኣ ስለ እተዓጽወ፡ ኣብ ልዕሊ እቲ ኣብ ኣመሪካን ኣብ ኤውሮጳን ዚግበር ዝነበረ ዕዮ ስብከት ድማ መጥቃዕቲ ይወርድ ስለ ዝነበረ፡ እቶም ከም “ለበዳ” ዝዀኑ ተመሃሮ መጽሓፍ ቅዱስ ከም “ዝሞቱ፡” ማለት ድሕሪኡ ኸም ዘየስግኡ መሰሎም። (ራእ. 11:3, 7-10) ክሳዕ ክንደይ ኰን እዮም ተጋግዮም!
እዋን ትንሳኤ
35 ጸላእቲ ሓቂ፡ የሱስ ነቲ ጸገማት እቲ ዝፈቐዶ፡ የሆዋ ሽዑ፡ “ብሩር ኪዅልዕን ኬጽርን” ተቐሚጡ ስለ ዝነበረ ጥራይ ምዃኑ ኣይፈለጡን ነበሩ። (ሚል. 3:3) የሆዋን ወዱን፡ እቶም እሙናት ካብቲ ኸም ሓዊ ብርቱዕ ዝዀነ ፈተና ንኣገልግሎት እቲ ንጉስ ብዝያዳ ተዀሊዖምን ጸርዮምን ከም ዚወጹ ርግጸኛታት ነበሩ። ካብ መጀመርታ 1919 ኣትሒዙ፡ መንፈስ ኣምላኽ ነቲ እቶም ጸላእቲ ህዝቡ ዘይከውን ዝመሰሎም ነገር ከም ዝገበረ ነጸረ። እቶም እሙናት ተንስኡ! (ራእ. 11:11) በታ ግዜ እቲኣ፡ ክርስቶስ ኣገዳሲ መዳይ እቲ ምልክት ዳሕሮት መዓልትታት ከም ዚፍጸም ገበረ። እወ፡ ነቲ “እሙንን ኣስተውዓልን ባርያ፡” ማለት ነቲ ንህዝቡ በብግዜኡ ምግቢ ብምሃብ ዚመርሖም ንእሽቶ ጕጅለ ቕቡኣት ሸሞ።—ማቴ. 24:45-47።
36 ብ26 መጋቢት 1919፡ ሓውና ራዘርፎርድን ብጾቱን ካብ ቤት ማእሰርቲ ተፈትሑ። ኣብ ወርሒ መስከረም ከኣ ዓብዪ ኣኼባ ተገብረ። ዘ ጎልደን ኤጅ እትብሃል ካልአይቲ መጽሔት ንምድላው መደባት ኪግበር ተጀመረ። እታ ንግምቢ ዘብዐኛ ብጸይታ ዝዀነት መጽሔት፡ ኣብ ኣገልግሎት ወፍሪ ኸተገልግል ተባሂላ እያ እተዳለወት። * በታ ዓመት እቲኣ፡ ፈላሚት ሕታም እታ ቡለቲን እትብሃል፡ ሕጂ ድማ ደብተር ኣኼባ ክርስትያናዊ ህይወትናን ኣገልግሎትናን ተባሂላ እትጽዋዕ ጽሕፍቲ ወጸት። ካብ መጀመርታ ኣትሒዛ ኸኣ፡ ንኣገልግሎት ወፍሪ እተተባብዕ ነበረት። ካብ 1919 ንደሓር እምበኣር፡ እቲ ኣብ በቤት እናኸድካ ዚግበር ኣገልግሎት ዝያዳ ቐዳምነት ኪውሃቦ ኸም ዝጀመረ ዜጠራጥር ኣይኰነን።
37 እቶም ኵሩዓትን ዕቡያትን ንኸምዚ ዝበለ ትሑት ዕዮ ዚኸውን መዓንጣ ስለ ዘይነበሮም፡ እቲ ዕዮ ስብከት ንኣገልገልቲ ክርስቶስ ብዝያዳ ኣጽረዮም። እቶም ምስቲ ዕዮ ማዕረ ማዕረ ዘይሰጐሙ፡ ካብቶም እሙናት ተፈልዩ። ኣብተን ድሕሪ 1919 ዝነበራ ዓመታት፡ ገሊኦም ዘይእሙናት ስለ እተመረሩ፡ ኪሓምዩን ኪጥቅኑን ጀመሩ፣ ሕሉፍ ሓሊፎም እውን ምስቶም ሰጐጕቲ እሙናት ኣገልገልቲ የሆዋ ወገኑ።
38 ከምዚ ዝበለ መጥቃዕትታት እኳ እንተ ነበረ፡ ኣብ ምድሪ ዝነበሩ ሰዓብቲ ክርስቶስ ብመንፈሳዊ መዳይ እናሰሰኑን እናበልጸጉን ከዱ። ኵሉ እቲ ኻብ ሽዑ ንነጀው ዝረኸብዎ ኣሳልጦን ዓወትን፡ መንግስቲ ኣምላኽ ትገዝእ ከም ዘላ ዜርእየና ዜእምን መርትዖ እዩ! በቲ ኣምላኽ ብወዱን በታ መሲሓዊት መንግስትን ገይሩ ዚህቦ ንጡፍ ደገፍን በረኸትን ኣምላኽ ጥራይ እዮም ሓደ ጕጅለ ዘይፍጹማት ሰባት ኣብ ልዕሊ ሰይጣንን እዚ እኩይ ስርዓት ዓለምን ዓወት ድሕሪ ዓወት ኬመዝግቡ ዚኽእሉ!—ኢሳይያስ 54:17 ኣንብብ።
39 ኣብ ዚስዕባ ምዕራፋት፡ መንግስቲ ኣምላኽ ኣብ ሰማይ ካብ እትውለድ ኣትሒዛ ኣብ ዝሓለፈ ዘመን፡ ኣብ ምድሪ እንታይ ከም ዝዓመመት ክንምርምር ኢና። ኣብ ከክፋል እዛ መጽሓፍ እዚኣ፡ ሓሓደ መዳይ እቲ ኣብ ምድሪ ዚግበር ዕዮ መንግስቲ ኣምላኽ ኪሽፈን እዩ። ኣብ መምዕራፍ ከኣ፡ ንመንግስቲ ኣምላኽ ክሳዕ ክንደይ ከም ናይ ሓቂ ጌርና ኸም እንርእያ በብውልቅና ንምግምጋም ዚሕግዘና ሳጹን ድግማ ኣሎ። ኣብ ናይ መደምደምታ ምዕራፋት ከኣ፡ እታ መንግስቲ ኣብ ቀረባ ግዜ ንእከይ ንምጥፋእን ንምድሪ ገነት ንምግባርን ምስ መጸት፡ እንታይ ክንጽበ ኸም እንኽእል ክንርኢ ኢና። ነዛ መጽሓፍ እዚኣ ብምጽናዕካ፡ እንታይ ጥቕሚ ኽትረክብ ትኽእል፧
40 ሰይጣን ነቲ ኣብ መንግስቲ ኣምላኽ ዘሎካ እምነት ኬዳኽሞ እዩ ዚደሊ። የሆዋ ግና፡ ዕቝባን ብርታዐን ምእንቲ ኽትረክብ፡ ንእምነትካ ኼደልድለልካ እዩ ዚደሊ። (ኤፌ. 6:16) ስለዚ፡ ነዛ መጽሓፍ እዚኣ ብጸሎት እተሰነየ መጽናዕቲ ኽትገብረላ ንምሕጸነካ። ንርእስኻ፡ ‘ንመንግስቲ ኣምላኽ ከም ናይ ሓቂ ገይረ ድየ ዝርእያ፧’ ኢልካ ሕተት። ብዝያዳ ኸም ናይ ሓቂ ጌርካ ብዝረኣኻያ መጠን፡ በታ ህያው ዘበለ ዅሉ መንግስቲ ኣምላኽ ናይ ሓቂ ምዃናን ትገዝእ ከም ዘላን ዚርእየላ ዕለት፡ ነታ መንግስቲ እቲኣ ብተኣማንነትን ብንጥፈትን ብዝያዳ ኽትድግፍ ክትጸንሕ ኢኻ!
^ ሕ.ጽ. 7 ብዛዕባ ግሪውን ስተትሰንን ስቶርስን ዝያዳ ኽትፈልጥ እንተ ደሊኻ፡ ኣብታ ጂሆቫስ ዊትነስስ—ፕሮክለይመርስ ኦቭ ጎድስ ኪንግደም ዘርእስታ መጽሓፍ፡ ኣብ ገጽ 45-46 ርአ።
^ ሕ.ጽ. 15 እቶም ተመሃሮ መጽሓፍ ቅዱስ ካብተን ምስ ዓለም ዕርክነት ዝነበረን ሃይማኖታውያን ውድባት ኪወጹ ኸም ዘለዎም እኳ እንተ ተገንዘቡ፡ ነቶም ካብ ተመሃሮ መጽሓፍ ቅዱስ ዘይኰኑ ኽነሶም ‘በቲ በጃ ንኣምን ኢና፡ ንኣምላኽ ከኣ ርእስና ዝወፈና ኢና’ ዚብሉ ሰባት፡ ንሓያሎ ዓመታት፡ ከም ክርስትያን ኣሕዋቶም ገይሮም ይርእይዎም ነበሩ።
^ ሕ.ጽ. 17 ሓደ ኻብቲ ንርዝነት እቲ ብኣጋኡ እተዋህበ መጠንቀቕታ ዘፍኰሶ ረቛሒ፡ ብቐንዱ ኣብቶም ብ144,000 ዝቘመ ሒደት መጓሰ ክርስቶስ ጥራይ ስለ እተዓይየሉ እዩ። ኣብ ምዕራፍ 5፡ ቅድሚ 1935፡ እቶም ኣብ ራእይ 7:9, 10 “ብዙሓት ሰብ” (ትርጕም 1956) ተባሂሎም ዘለዉ፡ ነቶም ኣባላት ህዝበ ክርስትያን ዝዀኑ ማእለያ ዘይብሎም ሰባት ከም ዜጠቓልል፡ ንሳቶም ኣብ መወዳእታ ምስ ክርስቶስ ስለ ዚውግኑ ድማ፡ ካልኣይ ደረጃ ዘለዎም ሰማያዊ ጕጅለ ብምዃን ዓስቢ ኸም ዚረኽቡ ጌርካ ይሕሰብ ምንባሩ ኽንርኢ ኢና።
^ ሕ.ጽ. 31 ኣብ መስከረም 1920፡ ፍልይቲ ሕታም ዘ ጐልደን ኤጅ (ሕጂ ንቕሑ!)፡ ኣብ ሕቡራት መንግስትታት ኣመሪካን ካናዳን ዓዲ እንግሊዝን ጀርመንን ብግዜ ውግእ ዘጋጠመ ሓያሎ መስጐጕቲ፡ ገለ ኻብኡ ብጭካነኡ ዜስካሕክሕ ተግባር፡ ብዝርዝር ኣሕተመት። ብኣንጻሩ ግና፡ ቅድሚ ቐዳማይ ውግእ ዓለም ዝነበረ ዓመታት፡ ከምኡ ዓይነት መስጐጕቲ ብብዝሒ ኣይርአን ነበረ።
^ ሕ.ጽ. 36 ንሓያሎ ዓመታት መጽሔት ግምቢ ዘብዐኛ ብቐንዱ ንኣባላት እቶም ሒደት መጓሰ ብብሕቲ ንምምሃር ተባሂላ እያ እትዳሎ ነይራ።


text:
በስመ ኣብ ወወልድ ወመንፈስ ቅዱስ፥ ኣሓዱ ኣምላክ፥ ኣሜን።
ን2017 ዓመተ ትምህርቲ ዝምልከት ሓበሬታ
(ንኹሎም ኣብ ትምህርቲ ስነ መለኮት ዝምሃሩ ይምልከት)
ኣብ ዝተፈላለየ ኩርንዓት ዓለም እትርከቡ፡ ውሉደ ክህነት፡ መማህራንን ተመሃሮን ቤት ትምህርቲ ሰንበት፡ ምእመናንን ምእመናትን ሰላም ኣምላኽ ምሳኹም ምስ ሴተሰብኩምን ይኹን። ንኹሉ ውልቃዊ ጸገማትን፡ ዘይንቡር ህሉዊ ኩነታት ሕዝብናን ተጻዊርኩም ትምህርቲ ስነ መለኮት ኮለጅ ተዋሕዶ ትከታተሉ ንዘሎኹም ንንእድ። ብወገን ምምሕዳርን መማህራንንውን ብትሕዝቶኡ ሃብታም፡ ኣብ ኣገባብ ኣመሃህራውን ዘይከቢድ ኪኸውን፡ ብቐጻሊ ምምሕያሻት ንምግባር፡ ምዕቡል ተክኖሎጂ ሃሰው ኣብ ምባል ከም ንርከብ ንሕብር። ን2017 ዓመተ ትምህርቲ ዝምልከት ተመሃሮ ዝኽተልዎ ሓበሬታ ነመሓላልፍ።
1. ኣብ 2017 ዓመተ ትምህርቲ ካብ መጋቢት 15, 2017 ክሳብ ሓምለ 31, 2017 እዘን ዝስዕባ ትምህርትታት ኪውሃባ እየን። ታሪኽ ቤተክርስቲያን (Church History)፤ ቀኖና ቤተ ክርስቲያን (Church Canon)፤ ሓድሽ ኪዳን 2ይ ክፋል (New Testament II)።
2. ብግቡእ እናተኸታተልኩም ኣብ 2016 ዓመተ ትምህርቲ ፈተና ዝወስድኩም ተመሃሮ፡ ን2017 ዝውሃብ ትምህርቲ፡ ዳግማይ ምምዝጋብ ኣየድልየኩምን።
3. ኣብ ዝሓለፈ ሰመስተር (2016) ተመዝግቢኩም ብዝተፈላለየ ዕንቅፋታት ፈተና ዘይወስድኩም፡ ምስቲ ዝምልከቶ መምህር ተረዳድኡ። ኣብ 2017 ዓመት ትምህርቲ ኪትቕጽሉ ኣብዝን ጸኒሑ ዝውሃብን መምርሕታት ተኸታተሉ።
4. ተመዝጊብኩም ከተብቕዑ ብዝተፈላለየ ምኽንያታት ክሳብ ሕጂ ኣብቲ ተዳልዩ ዘሎ መርበብ ሓበሬታ ኣቲኹም፡ ኣብ እዋኑ ዕዮ ገዛን ፈተናን ዘይወሰድኩም፡ ኣብ 2017 ዝውሃብ ትምህርቲ ዝፍቐደልኩም ከም እንደገና ምስ ትምዝገቡ ጥራይ እዩ።
5. ኣብ ዓድናን ኣብ ዝተፈላለየ ማዕስከራትን ኮይንኩም ትምህርትኹም ትከታተሉ ዘሎኹም ተመሃሮ፡ እቲ ዘሎኹሞ ዘይንቡር ኩነታት ኩሉ መምርሕታት ከተማልኡ ዘፍቕድ ብዘይምኻኑ፤ ኣብቲ መርበበ ሓበሬታ ኣቲኹም፡ ትምህርትኹም ክሳብ ዝተኸታተልኩም እዋን ካብ ናይ ገንዘብ ክፍሊት ነጻ ኢኹም።
6. ናይ ገንዘብ ክፍሊት ዘየማላእኩም ተመሃሮ፡ እቲ መዱብ ክፍሊት፡ ማለት ኣብ ሰመስተር $100 ኪትከፍሉ ደጊምና ንሕብር። ንኣካፋፍላኡ ዝምልከት ብተደጋጋሚ ኪመጽእ ዝጸንሐ ሕቶታት መልሲ ኣብ ታሕቲ ተመልከቱ።
ንኹሉ ናይ ኢመይል ሕቶታትኩም ክንምልስ ግቡእ እኳ እንተነበረ፡ ብሰንኪ ኩነታት መነባብሮን ጻዕቂ ኣገልግሎትን ኣይተኻእለን። መልሲ ናይቲ ብተደጋጋሚ ዝቐርብ ሕቶታት ብሕጽር ዝበለ ኣብዚ ነቐርብ።
1. ኣብ ዓድና ብሰንኪ ድኹም ናይ ኢንተርነት ኣገልግሎት ዘጋጥም ዘሎ ዝተፈላለየ ጸገማት ዝምልከት። ዘይንቡር ኩነታትኩም ርዱእ ስለዝኾነ፡ ትምህርትኹም ትከታተልሉ ዝቐለለ መገድታት ክሳብ ዝርከብ ብዝተኻእለ መጠን ብናታትኩም ጥበብን ምስቶም ቅልጡፍ ኢንተርነት ኪረኽቡ ዝኽእሉ ብምልዛብን ግዝያዊት ፍታሕ ከተናድዩ ንምሕጸን። መገዲ ኣብ ዝተረኽቦ እዋን ብኢመይልኩም ኪሕበረኩም እዩ።
2. ናይ ገንዘብ ክፍሊት ዝምልከት ብተደጋጋሚ ዝቐረበ ሕቶታት ዝምልከት። ብኽልተ መገድታት ኪትከፍሉ ትኽእሉ። ብክረዲት ካርድን ብቸክን። ኣድራሻ እዚ ዝስዕብ ተጠቐሙ።
a. ክረዲት ካርድ ንምኽፋል http://www.tewahdotheology.org/edu/login/index.php “ኣብ ዝብል መላግቦ ተዊቕኩም ክፈሉ። ተወሳኺ ሓበሬታ እንሆ፡
b. ብቸክ ክፍሊትኩም ናብዚ ዝስዕብ ኣድራሻ ልኣኹ። ኣብቲ ንመን ዝብል “Eritrean Orthodox Tewahdo Theology” ሽም ግበርሉ።
Name of bank: Wells Fargo
Name on the Account: Eritrean O.T. Diocese of North America
Account Number: 1534659386
Routing Number: 061000227
1) ብፖስታ ዝልኣኽ ቸክ
Send Check to: Eritrean Orthodox Tewahdo Theology
Address: Eritrean Orthodox Church, Diocese of North America
P. O. Box 186
Redan GA. 30074 USA.3. ኣብ መርበብ ሓበሬታ ኣቲኹም ኪትጥቀምሉ ዝተዋህበኩም “user id” and “password” ኣብ ግዜኡ ኣቲኹም ስለዘይተጠቐምክምሉ ኣብዩና ዝብል ሕቶታት ብዝምልከት። ከምቲ ብሸነኽ ምምሕዳርን ብመማህራንን ንዓኹም ንምሕጋዝ ዝግበር ዘሎ ጻዕርን ስራሕን፡ ንስኻትኩምውን ናይ ጽባሕ መማህራንን መራሕትን ብምዃንኩም ዕቱባት ኩኑ። መምርሒ ኣብ እዋኑ ተኸታተሉ። ብፍሉይ ናይ ቴክኒክ ጸገም እንተዘይኮይኑ ብሸለልትነትን ምርሳዕን ንዘጋጥም ጸገማት ንምፍታሕ ዓቅምን ግዜን የለን። ናይ ቴክኒክ ጸገማት ምስ ዝህሉ፡ ምስቶም ኣብ ከባቢኹም ዝርከቡ ትኣምንዎም ኪእላታት ተማኸሩ። እቲ “user id” and “password” ግን ናይ ውልቅኹም ስለዝኾነ ንማንም ሰብ ዝመሓላለፍ ኣይኮነን።
4. ኣብ ላዕሊ ዘይሰፈረ ሕቶታት ምስ ዝህልወኩም ብናይ ኢመይል ኣድራሻና ሓብሩና።
እግዚኣብሔር ጾምናን ጸሎትናን ተቐቢሉ፡ ንቤተክርስቲያንናን ሕዝብናን ዘመን ፍትሒ፡ ርትዒ፡ ሕግን ሥርዓትን የምጽኣልና። ንቅዱስ ኣቦና ኣቡነ እንጦንዮስ 3ይ ፓትርያርክ፡ ንብፁእ ኣቦና ኣቡነ መቃርዮስ፡ ንኹሎም ኃይማኖትም ቅኑዕ ዝኾነ ጳጳሳት፡ ካህናትን ዲያቆናትን ምእመናን ኣብ ኩሉ ኣገልግሎቶም ሓይሉን ረድኤቱን ይሃብ። ነቶም ብጉግይ ቅንእን፡ ዓቕምኻ ብግቡእ ብዘይምፍላጥን ካልእ ምኽንያታትን፡ ኣብ ክንዲ ቤተ ክርስቲያን ምኅናጽ፡ ንኃዋርያዊ መሠረቶም ኣብ ምንቃልን ምፍራስን ዝተጸምዱ ከኣ ዝጥዓስ ልብን ዘስተውዕል ኣእምሮን ይዓድል።
ካብ ጉዳያት ተመሃሮ፡ ስነ መለኮት ኮለጅ ተዋሕዶ
ኤርትራ ኦርቶዶክስ ተዋሕዶ ቤተክርስቲያን፥ ሃገረ ስብከት ሰሜን ኣምሪካ
የካቲት 28, 2017 (ግእዝ የካቲት 21, 2009)
http://www.tewahdotheology.org
Email: This email address is being protected from spambots. You need JavaScript enabled to view it.


text:
ቀሺ ፕሮፈሶር ኣትናቴዎስ ገብረኣብ ሓላፊ ወጻኢ ጉዳያት ቀኖናዊ መንበረ ጵጵስና ኣህጉረ ስብከታት ብዛዕባ ጉዳይ ዕርቂ ፓትርያርክ ቅዱስ እንጦንዮስ ኣመልኪቶም ሓሙስ 27 ሓምለ 2017 ምስ ሬድዮ ኣሰና ዘካየድዎ ቃለ መጠይቕ
ሊቀ ካህናት ቀሺ ገብረሚካኤል ዮሃንስ ብዛዕባ ጉዳይ ዕርቂ ፓትርያርክ ቅዱስ እንጦንዮስ ኣመልኪቶም ሰሉስ 28 ሓምለ 2017 ምስ ሬድዮ ድምጺ ኣመሪካ VOA Tigrigna ዘካየድዎ ቃለ መጠይቕ
ቀሺ ፕሮፈሶር ኣትናቴዎስ ገብረኣብ ሓላፊ ወጻኢ ጉዳያት ቀኖናዊ መንበረ ጵጵስና ኣህጉረ ስብከታት ብዛዕባ ጉዳይ ዕርቂ ፓትርያርክ ቅዱስ እንጦንዮስ ኣመልኪቶም ሓሙስ 20 ሓምለ 2017 ምስ ሬድዮ SBS Tigrinya ዘካየድዎ ቃለ መጠይቕ
መንበረ ጵጵስና ኣህጉረ ስብከታት፥ ነቲ ዕለት 11 ሓምለ 2017 ብቤት ጽሕፈት መንበረ ፓትርያርክ ጉዳይ ዕርቂ ርእሰ ሊቃነ ጳጳሳት ፓትርያርክ ቅዱስ እንጦንዮስ ዘውጽኦ መግለጺ መሠረት ብምግባር፥ ዕለት 13 ሓምለ 2017 “እግዚኣብሔር ምሉእን ሓቀኛን ዕርቂ ይግብሮ” ኣብ ትሕቲ ዚብል ኣርእስቲ፥ ሠናይ ትምኒትና ገሊጽና፥ ቅዱስ ፓትርያርክ ብቓሎም ንምእመናን ቃለ ቡራኬ ክህቡ፥ ንዝተነብረ ውግዘት ኣብ ቅድሚ ህዝቢ ብጸሎተ ሥርየት ከልዕልዎን ጸዊዕና።Read more ...
መንበረ ጵጵስና ኣህጉረ ስብከታት፥ ነቲ ዕለት 11 ሓምለ 2017 ብቤት ጽሕፈት መንበረ ፓትርያርክ ጉዳይ ዕርቂ ርእሰ ሊቃነ ጳጳሳት ፓትርያርክ ቅዱስ እንጦንዮስ ዘውጽኦ መግለጺ መሠረት ብምግባር፥ ዕለት 13 ሓምለ 2017 “እግዚኣብሔር ምሉእን ሓቀኛን ዕርቂ ይግብሮ” ኣብ ትሕቲ ዚብል ኣርእስቲ፥ ሠናይ ትምኒትና ገሊጽና፥ ቅዱስ ፓትርያርክ ብቓሎም ንምእመናን ቃለ ቡራኬ ክህቡ፥ ንዝተነብረ ውግዘት ኣብ ቅድሚ ህዝቢ ብጸሎተ ሥርየት ከልዕልዎን ጸዊዕና።
መግለጺ መንበረ ጵጵስና ኣህጉረ ስብከታት ሰሜን ኣሜሪካ፡ ኤውሮጳን ማእከላይ ምብራቕን።
13 ሓምለ 2017 ዓ.ም.
ብዕለት 11 ሓምለ 2017 ዝወጸ መግለጺ መንበረ ፓትርያርክ ኤርትራ፥ ንዕርቂ፥ ንሰላምን ድኅነትን ቤተ ክርስቲያን ኣንፈት ዝህብ ጽቡቕ ጅማሮ ምዃኑ ብምእማን፥ መንበረ ጵጵስና ኣህጉረ ስብከታት፥ እቲ ጅማሮ፥ ኣዝዩ ከም ዘሕጎሶን ንሓቀኛ ዕርቅን ሓድነትን ቤተ ክርስቲያን ከም ዝድግፍን ብመትከል ሓጎሱ ይገልጽ።
መዓልታዊ ፈነወ ራድዮ ተዋህዶ
ሰኑይ 31 ሓምለ 2017


text:
TUESDAY, JULY 3, 2012
ናዛዚተ ኵሎሙ እኩያን እለ ይተመኀፀኑ ኅቤሃ (1)
በስመ አብ ወወልድ ወመንፈስ ቅዱስ አሃዱ አምላክ አሜን!

ኣብ ናይ ዘወትር ጸሎትና አቡነ ዘበሰማያት ምስ በልና ኣብ በሰላም ቅዱስ ገብርኤል ኣብ መጨረሻ ፣ ሰአሊ ወጸልዩ ምሕረት ኀበፍቁር ወልድኪ ኢየሱስ ክርስቶስ ከም ይሥረይ ለነ ኃጣውኢነ ። ካብ ዝተፈተወ ወድኺ መድኃኒና ኢየሱስ ክርስቶስ ምሕረትን ይቅሬታ ክህበና ሓጥያትና ከስተስርየልና ለምልንና። ንብል ምኽንያቱ፣-
ኣዴና ቅድስተ ቅዱሳን ድንግል ማርያም ዝተዋህባ ናይ ምምላድ ጸጋ ካብ ኩሉ ዝበለጸ ጸጋ ስለዝኾነ   ብማለት ዘወትር ንምሕጸና። ናይ ኣዴና ቅድስተ ቅዱሳን ድንግል ማርያም ጸሎታ ኣብ ቅድሚ ጐይታና መድኃኒና ኢየሱስ ኣዝዩ ዝዓብየ ክብርን ተቀባልነት እዩ ዘለዎ። እሳ ለሚና ልመንኣ ዘይተሰመዓትሉ ግዜ ኣይነበረን። እዚ ዘይከኣል ነገር እዩ። ምኽንያቱ ወዳ ኣምላኽና መድኃኒና ኢየሱስ ክርስቶስ ባሕርየ ትስብእት ካብኣ ወሲዱ ሰብ ኮይኑ እዩ። ምስኣ ጽኑዕ ዝኾነ ቃልኪዳን ስለዝኣተወ ኩሉ ዝለመነቶ ከምዝገብረላን ከምዝፍጽመላን   ኢሉ ብገዛእ ርእሱ ስለዝመሓለላ። ቅዱስ ቴዎፍሎስ ዘእስክንድርያ   ዝበለ ነዚ እዩ።
ቅዱስ ዳዊት ኣብዚ ዓለም ዝኸበሩ ኣህዛብ እኳ ኣምሃ ሒዞም ገጸ ምሕረት ደልዮም ኣብ ቅድሚኣ ከምዝምህለሉ ክገልጽ ከሎ ከምዚ ይብል   ምኽንያቱ ቅዱስ መልኣኽ ገብርኤል ከምዝበሎ << ኣብ ቅድሚ እግዚአብሔር ሞጎስ (ክብሪ ተሰማዕነት ምምላድን ምትዕራቅን) ረኺብኪ ኢኺ። ሉቃ.1-30። ኣብ ቅዱስ መጽሓፍ ከምዝተገልጸ ፈተውቲ እግዚአብሔር ስለ ህዝቦም ናብ እግዚአብሔር ለሚኖም (ኣማሊዶም) ሕቶኦም መልሲ ረኺቡ ኩሎም ተጠቂሞም እዮም። ንህዝቦ ምስ እግዚአብሔር ኣተዓሪቆሞምን ምሕረት ኣውሂቦሞም እዮም። ዘፍ.18። ዘጻ.33፣11-20። 2ይሳሙ.24፣17-25። ዘፍ.20፣1-8።ማቴ.8፣5-8። ወዘተ…..።
ቅዱሳን ኣብ ቅድሚ እግዚአብሔር ሞጎስ ዝረኸቡ ስለዝኾኑ በብዘመናቱ ብጸሎቶምን ብትምህርቶምን ንህዝቢ ሓጊዞም እዮም። ንኣብነት ሓዋርያት ንምእመናን ብጸሎቶም ረዲኦም ፣ ካብ ሕማሞም ፈዊሶሞም ካብ ጸብእ ኣጋንንቲ ኣላቂቆሞም እዮም። ናይ ኣዴና ቅድስተ ቅዱሳን ድንግል ማርያም ጸሎት ካብ ነብያት ካብ ሓዋርያት ካብ ኩሎም ቅዱሳን ይበልጽ እዩ። ኣማላድነታ ካብ ኣማልድነቶም ኣጸቢቁ ይበልጽ። እዚ ስለዝኾነ ከኣ   እንዳበልና ንልምናን ንምሕጸናን። ካብ ኩሎም ቅዱሳን ዝበለጸ ሞገስን ጸጋን ዝተዋህባ ክብራ ልዕልናኣ ኣማላድነታ ዝለዓለ ስለዘኾነ።
ኣዴና ቅድስተ ቅዱሳን ድንግል ማርያም ብኹሉ እመ ምሕረት ( ኣደ ምሕረት) ፣ ንግሥተ ሣህል ( ናይ ምሕረት ንግሥቲ)፣ ተባሂላ ትጽዋዕ። ናታ ረዲኤት ደልዮም ዝልምኑ ሓጥኣን ርህራኄኣ ሙሉእ እዩ። ርኅርኅተ ህሊና ስለዝኾነት። ኩሉ ብኣማላድነታ ምሕረት ፣ፈውስ ስለዝረክብ   ትብሃል። ዘወትር ንደቂ ሰባት ድኅነት ትተግህ ኣደ እያ። ሓደ ቅዱስ ኣቦ ከምዚ ኢሎም   ኣደ ምሕረት ቅድስቲ ኣዴና ትሕቲ ጐይታና መድኃኒና ኢየሱስ ክርስቶስ ንስኺ እካ ኢኺ ብዛዕባ ድኅነትና ኣዚኺ ዝተጋህኪ። ።>> ናብኣ ዝተጸገዐ ኩሉ ከም ትሕግዝ ጥርጥር ዘይብሉ ሓቒ እዩ። እቲ ርኅሩኅ ልቦናኣ ልመና ቅድሚ ምቅራብና ናይ ድኅነትና ነገር የዳሉ እምበር ስጋብ ዝልመን ኣይጽበይን እዩ። ኣብ መከራን ጭንቅን ጸገምን ዘሎ ሰብ ኣዴና ቅድስተ ቅዱሳን ድንግል ማርያም ረዲኤታ ኩሉ ግዜ ኣሎ፣ ኣይድንጉይን እዩ።   ንብላ ነዚ እዩ።
ኣባ ሕርያቆስ ኣብ ቅዳሴ ማርያም   ኢሉ እዩ። እዚውን ኣብ መርዓ ቃና ዘገሊላ ብተግባር ተራእዩ እዩ። ዮሓ. 2፣1-11። ታሪኹ ከምዚ ዝስዕብ እዩ።
ጎይታና መድኃኒና ኢየሱስ ክርስቶስ ናይ መጀመርታ ተኣምር ኣብ ዝገብረሉ ኣብ መርዓ ቃና ዘገሊላ ምስኡ ኣዴና ቅድስተ ቅዱሳን ድንግል ማርያምን ደቀ መዛሙርቱ ተረኺቦም እዮም።
ይቅጽል………………….. ብሰላም የጽንሓና!
ናይ ጐይታና መድኃኒና ኢየሱስ ክርስቶስ ምሕረትን ሳህልን ናይ ኣዴና ቅድስተ ቅዱሳን ድንግል ማርያም ኣማላድነት ኣይፈለየና!
(For those who do not have Geez, please visit this link) NAZAZITE KULOMU EKUYAN ELE YITMAHTSENU HBEHA(1)
ወስብሓት ለእግዚአብሔር
ወለወላዲቱ ድንግል
ወለመስቀሉ ክቡር!
አዘክሪ ድንግል at 4:27 PM
Share
‹
›
Home
View web version
ERITREAN ORTHODOX TEWAHIDO CHURCH
Kana Zegelila
አዘክሪ ድንግል
Powered by Blogger.


text:
ኤርትራ ኦርቶዶክስ ተዋህዶ ቅድስት ቤተክርስትያን
መጽሓፍ መዝሙር / Hymn Book
በስመ ኣብ ወወልድ ወመንፈስ ቅዱስ ኣኃዱ ኣምላክ ኣሜን ።
ኣርእስቲ
መዝሙር እንታይ ማለት እዩ።
መዝሙር ፦ ማለት ብባህሪኡ ምስጉን ንዝኾነ ልዑለ እግዚኣብሔር ኣምላኽ ዝምስገነሉ ዓቢ ናይ ጸሎት ክፍሊ ዝኾነ ጣዕመ ዜማ ዘለዎ እዩ ። >
መዳ 146፣1,ዘጸ 15፣1-22,ኢሳ 6፣1-5 ,ራእ 15፣1, ራእ 5፣61 ,መ.ዳ 65፣1-5
ዜማ ወይ መዝሙር፦ኣብ ቤተ እግዚኣብሔር ። ካብ ዘመነ ብሉይ ኪዳን ኣትሒዙ መገለጺ ስርዓት ኣምልኾ ንኣምላኽ ኮዩኑ ዘገልግሉሉ ዝነበረ መንፈሳዊ ስነ ጥበብ ኢዩ፣ነዚ መወኪሲ ክኮነና ኣብዘን ዝስእዕባ መጽሓፍ ቅዱሳዊ ቃላት ክንውከስ ንኽእል ኢና እዚ ግን እኩል መረዳእታ ማለት ኣይኮነን ከምቲ ቅዱሳን ኣቦታትና ዝበሉና ገለ ካብ ባሕሪ ብከፊል ወይ ብጭልፋ እዩ ፣ (2ዜና መዋ 5።12-19 ። ቆላ 3።16, ኤፌ 5።19,)፣
መዝሙር (ዜማ) ዝብል ቃል ንባዕሉ ምስ ቃንቃታት ዕብራይስጥን ኣራማይስጥን ዝተተሓሓዘ ስምን ድምጺ ቃና ። ደሃይ ጎረሮ ዘስምዕ ትርጉም ኣለዎ፣
መዝሙር(ዜማ) ።- ትርጉሙ ። ምምስጋን።ምልማን ወይ ከኣ ብእግዚኣብሔር ደስ ኢሉካ ብዜማ ምምሕጻንን።ዝቕደሰሉን እዩ፣መዝሙር እቲ ናይ ባህርይ ኣምላኽ እግዚኣብሔር ኣብ ሰማይን ምድርን ዝምስገነንሉ፣ዝቅደሰሉን ናይ ጸሎት ክፍሊ ጣዕማ ዜማ ኣዩ። ነቢየ እግዚኣብሔር ኣቦና ቅዱስ ዳዊት(ሊቢ ኣምላኽ) ኣብ መጽሓፉ >ይብልዎ።ከምኡ‘ውን ኣብ (ራኣ.ዮሓ15;4) ኣታ ኩሉ እትኽእል እግዚኣብሔር ኣምላኽ ግብርኻ ዓቢይን ግሩምን እዩ እናበሉ ከም ዝዝምሩሉ ይገልጽ።ስለዚ መዝሙር ንእግዚኣብሔር ተመሲጥካ ንምምስጋን።ንምቕዳስ።ልባዊ ጸሎት ንምቅራብን መንፈስ ንምሕዳስን ከምኡ ውን ንምክርን ተክሳጽን ።ንጽንዓትንምጽንናዕን ይጠቅመና፣ነቢየ እግዚኣብሔር ሙሴ ብናይ እግዚኣብሔር ስልጣን ንእስራኤላዊያን ሒኡ ካብ ባርነት ግብጺ ኣብ ዝወጻሉ እዋን ማርያም ሓፍቲ ሙሴ ከበሮ ሒዛከም ዝዘመረት ኣብ (ዘጸ15።20) የረደእ፣
ነቢይ ኢሳያስ ውን ቅድሳን መላእኽቲ ኣብ ሰማይ ኮዩኖም ንፈጣሪኦም ብዘይ ዕረፍቲ ብመዝሙር ከም ዘምስገኑዎ ክገልጽ ከሎ ከምዚ ይብል ፣-ነብየ እግዚኣብሔር ኣቦና ቅዱስ ዳዊት ድማ ኣብ መዝሙሩ ኣብ 149-1-3 >ይብል፣ ከምኡ ዉን ኣብ መ,ዳ 150።3-5 >ይብል፣
ንዋየ ህሩይ ሓዋርያ ጳውሎስ ውን ኣብቲ ናብ ምእመናን ኤፌሶን መልእኽቱ ከምዚ ይብል ብመዝሙርን ምስጋናን መነፈሳዊ ቅኔን ብልቡኹም ንጎይታ እናተቀኔኹሙሉን እናደረስኩምሉን ንሓድሕድኩም እናተዘረረብኩምን መነፈስ ይምላእኩም>> ኤፌ.5።18-19
እምበኣር ናይ መላእክት ጣዕማ ዜማ ንሰብ ሰለ ዝተዓደለ በዚ ምክኒያት ድማ ኣብ ኤርትራን ኢትዮፒያን ዘለዋ ኦርቶዶክሳዊያን ኣብያተ ቤተክርስትያናት በዚ ዜማ ብሓደ ሊሳን ዝዝምራ፣እዚ ዜማ ድማ ኪሳብ ሒጂ ኣብ ዓለም መወዳድርቲ ኣይተረኸቦን ዘሎ ኣይክረከበን አዩ ከኣ፣ ኣብያተ ቤተክርስትያናት ዝዝምርኦን ዝቅድስኦን ያሬዳዊ እዩ ፣
እንበኣር ልክዕ ብከምዚ ኣብ ላዕሊ ዝተጠቅሰ መሰረት ብምግባር ፣ኣብዚ ግዜ‘ዚ ቅድስት ቤተክርስትያን። ብከበሮን ጸናጽልን ያሬዳዊ ዜማ ትጥቀም፣ ቅዱስ ያሬድ እቲ መጀመርያ ዝረከቦ ዜማ ይበሃል ትርጉሙ ከኣ ላዕለዋይ ማለት እዩ ፣ ኣርያም ኢሉ ዝጸዉዓሉ ምኽኒያት ከኣ ካብ ኣብ ሰማይ ዘለዉ መላእኽቲ ሰሚዑ ሰለ ዘዘመሮ እዩ፣ቅዱሳን ኣቦታት ውን እንዳበለ ይኸይድ ከም ዘነበረ ውን ይሕቡሩ፣ እዚ ሊቅ እዚ ብመነፈስ ተመሲጡ ሰማየ።ሰማያት ተነጢቁ ካብ መላእኽቲ ዝረከቦ ዜማ 3 እዩ፣ ንሱ ከኣ ግእዝ ። እዝሊ ። ኣራራይ የበሃል፣
እዚ ሰለስተ ጣዕማ ዜማ ምሳሌን ትርጉምን ውን ኣለዎ፣ ትርጉሙ ድማ ግእዝ ክንብል ከለና > ማለት >›፡፡ እዝሊ ጽኑዕ ማለት እዩ፡፡ እግዚአብሔር ወልድ ጽኑዕ መከራ ተቀቢሉ አዳምን ሄዋንን ከም ዘድሓነ ዘመልክት እዩ፡፡ አራራይ ማለት ጥዑም ማለት እይ፡፡ ጥዑም ሀብተመንፈስ ቅዱስን ከም ዝተጐናጸፍና ንምርዳእ እዩ፡፡
ግእዝ ዜማ ኣብ ዝተዋህበና እዝሊን ኣራራይን ድማ ካብኡ ይወጹ እዚ ድማ ብ ኣሃዱ ኣብ ዜማ ይፍለጥ ምስጢሩ ድማ ካብ ኣብ ቅድሚ ዓለም ምፍጣራ ወልድ ምውላዱን መነፈስ ቅዱስ ውን ካብ ወልድ ምስራጹ የመልክት ካብዚ ምቅጻል ውን ንባቡን ድምጺ ቃናን ሓደ ምኻኑ ሓድነት ናይ ስላሴ ምሳሌ ክሕዝ ከሎ ዜማ ሰለስተ ብምኻኑ ድማ ሰለስትነት ናይ ስላሴ ምሳሌ ኣለዎ ክብሉ ቅዱሳን ኣቦታት የረድኡና፣
ናይ ቤተከርስትያንና ሓደ መዝሙር ኦርቶዶክሳዊ እዩ ናይ ቤተክርስታያን እዩ ክንብሎ እንተደኣ ኬይንና ትምህርተ ሃይማኖትን ስርዓትን ሓልዩ ። መሳርሒታቱ ከኣ ናይ ቤተክርስትያን ኮዩኑ ዜምኡ ድማ ያሬድ ክኸዉን ኣለዎ፣ እንተዘይኮዩኑ ግዜያዊ ክኸውን ኣለዎ ኢልና።ካህናት ጊታር ። ፒያኖ ሒዞም ኣብ ቤተክርስታይን ይዘሙሩ እንተበልና ። መልክዕ‘ውን የበሉን፣ ካብ‘ቲ ብእግዚኣብሔር ዝተዋሃበና ያሬዳዊ መዝሙር ወጺእና ማለት እዩ፣ እቲ ካህናት ኣሸብሺቦም መቆሚያ ተደጊፎም ።ጸናጽል ሒዞም ።ክዝምሩ ከለዉ ምስቲ ዉዕዉዕ ወይ ከኣ ኤዉሮጳዉያን ንዓለማት ደርፊ ኢሎም ዝፈልሰፍዎ መሳሪሒታት ከነዋዳድሮ ከለና ። ኣይኮነን ንዓና ።ነቶም ንዘመናዊ መሳሪሒ ዝመሃዙ ኤዉሮፓዊያን እካ እንታ ዝሕተቱ ። ንመዝሙርናን መሳርሒታትናን ከምዝመርጹ ንማንም ስዉር ኣይኮነን፣ ስለዚ ንሕና መንእሰይት እቲ ካህናት ኣቦታትና ንያሬዳዊ መዝሙር ዝጥቀሙሉ መሳርሒ እንተተጠቐምና ዝበለጸ እምበር ዝከፍአ ኣይኮነን፣
መዝሙር ዝብል ቃል ዘመረ ኣመስገነ ካብ ዝብል ናይ ግእዝ ቃል ዝተረኸበ ኪከውን ከሎ ትርጉሙ ድማ ምስጋና ማለት እዩ። መዝሙር ብ ቤተክርስትያን ናይ ዝማሬ ስርዓት መሰረት ብ ዜማ ዝቀርብ ምስጋና እዩ።ምስጋና ናይ ባህሪኡ ናቱ ዝኮነ እግዚኣብሔር ክብሩ ኣብ ባህሪኡ ጥራሕ ተወሲኑ ከይተርፍ ን ስሙ ንኽቅድስ ን ኽብሩ ንኽወርሱ ንመላእኽትን ሰብን ለባዉያን ማዕምራን (ኣስተውዓልትን ፈላጣትን)ጌሩ ፈጠሮም።
መዝሙር ካብ እግዚኣብሔር ዝተዋህበ ጸጋ ምኻኑ ዕቢ መንፈሳዊ ሕይሊ ኣለዎ።መአዝሙር ንሕሙማት ናይ ምፍዋስ፣ ን ዝተጨነቁ ሰባት ናይ ምህዳአ ሓይሊ ኣለዎ። ናይ እስራኤል ንጉስ ዝነበረ ሳኦል ኣብ ዝሓመመሉ እዋን ሊቢ ኣምላኽ ቅዱስ ኣቦና ዳዊት ናብኡ እና ኸደ ብ በገና ኣብ ዝሃርመሉ እዋን ሳኦል ካብ ድዊኡ(ሕማሙ)ይፍወስ፣ካብ ጭንቀቱ ከኣ ይሃድእ ኔሩ። 1ሳሙ16።21- ,ፓወሎስ ሲላስን ኣብ ቤት ማእሰርቲ ተኣሲሮም ከለዉ ብ አይቲ ተንሲኦም ን ፈጣሪኦም ብ ጸሎትን ብ ዜማን የመስግንዎ ነበሩ ። ኣብቲ ሰዓት ኣብ ቤት ማእሰርቲ ዝነበሩ እሱራት ተመሲጦም ይሰምዑ ኔይሮም። ኣብ መጠረሽታ ናይቲ መዝሙ መንፈሳዊ ሕይሊ ናይቲ ቤት ማእሰርቲ መሰረት ኪሳብ ዚናወጽ ዓቢ ምንቅጥቃጥ ኣስዒቡ ናይቲ ቤት ማእሰርቲ ኣፍደገታት ከም ዝኪፈት ጌሩ እዩ።ግ.ሓ. 16።19-26
መዝሙር ንመላእኽቲ ዕለታዊ መግቦም እዩ።ብዘይ ምቑራጽ ድማ ን እግዚኣብሔር ኣምላኾም የመስግንዎ።ራእ.ዮ 4፣8 መዝ 102።20 , ኢሳ 6፣1-5 ። ሰባት ድማ ልክዕ ከም መላእኽቲ ን እግዚኣብሔር ከነመስግኖ ይግብኣና።መዝ 95።1 እንበኣር ናይ መዝሙር ኣመጻጽኡን ጥቅሙን እዚ ካብ ኮነ ኦርቶዶክሳዊ መዝሙር ድማ መሰረቱ መበገሲኡ ካብዚ ኮይኑ ዝጥቀመሎም መሳሪሒታት ቅዱስ ያሬድ ሰማያት ተከኢቶም መላእክቲ ን እግዚኣብሔር ከመስግንዎ ከለዉ ዝረኣይዎም ክኾኑ ከለዉ ንሳቶም ሕጽር ብዝበለ መልክዕ ምስ ትርግሞም ክንርእዮም ኢና።
መዝሙር ደስ ዘብል ናይ ድምጺ ላዛ ዝስመዓሉ ግባኤ ጥራሕዘይኮነ ንእግዚኣብሄር ነመስግነሉ ናይ ኣገልግሎት ጸጋ እዩ። ሎሚ ምእመናን ናይ ቤት ትምህርቲ ሰንበት ኣባላት ናብ ካህናት ቀሪብና ናይ ዜማ ተሳተፍቲ ኪንከዉን ክንመሃሮን ይግበኣና። ነቲ ዝመጽእ ወለዶ ሃበቲ ቅድስቲ ቤተክርስትያና ብግቡእ ዓቂብና ከነጽንሓሉን ከነረክቦን ይግበኣና።
1.ከበሮ ፣ክብረወ ካብ ዝብል ናይ እዝ ቃል ዝወጸ ኮይኑ ትርጉሙ ድማ ደፍአ ወቅዐ ወይ ደሰቀ ማለት እዩ።ከበሮ ካብ ዕንጸይቲ ወይ ካብ ቡሩር ወይ ካብ ሓጺን ዝኣምሰሉ ነገራት ተሰሪሑ ብ የማንን ብ ጸጋምንን ብ ቆርበት ተወጢሩ ይስራሕ።
ከበሮ ንመዝሙር ዝውዓለሉ እስራኤላውያን ንታቦ ጺዮን ሒዞም ናብ ዓዶም ካብ ዝኣተዉሉ እወን ጀሚሩ እዩ ። ነዚ እዩ ድማ ነቢይ እግዚኣብሔር ቕዱስ ዳዊት ኣብ መዝ 150 ሰብሁዎ ለእግዚኣብሄር በከበሮ ወተፈስህዎ ዝበለ። ከበሮ ብ ጎይታና ይምሰል።ኣብ ልዕሊ እቲ ከበሮ ዘሎ ጥሊፍላፍ ጎይታና ዝተገረፈሉ ምሳሌ እዩ ። የማንን ጸጋምን ዝሃርመሉ ምኽኒያት ኣይሁድ ን ጎይታና ብ ጽፍዕትን ኣእማንን ከም ዝሃረምዎ ምምልካት እዩ ። ኢሳ 50፣5
2. ጽናጽል ጸለል ካብ ዝብል ናይ ግእዝ ቃል ዝወጸ ክከውን ከሎ ትርጉሙ ድማ ደወል አይ ቃጭል ማለት እዩ።ጸናጽል ካብ ሓጺን ዝኣምሰሉ ነገርት ማለት ካብ ወርቂ ቡሩር ናሓስ ዝሰራሕ ናይ ዜማ ምሳሌ እዩ ። ብየማን ብጸኣም ዘለዉ ቕጠንቲ ስልኪታትት መላእክቲ ኪዲይብሉን ኪወርዱሉን ያዕቆብ ዘረኣዮ መሳሊል መደየብን መውረዲን ምሳሌ እዩ።
ኣብ ሊኦሊእዚኦም ስልክታት ተንጠልጢሎም ዝርከቡ ቆጽሊ መሰል ድምጺ ዝህቡ ያኦቆብ ዝረእዮ መሳሊልል መላእክቲ ይወርዱን የደይቡን ናይ ዝነበሩ ምሳሌ እዩ።
– ብየማንን ብሰጋምን ዘለዉ ዓንድታት ናይ ብሉይን ሓዲሽን ኪዳንን ምሳሌ እዩ።
– እቶም ክልተ ዝተጋደሙ ናይ ፍቅረ ቢጽ ናይ ፍቅሪ እግዚኣብሔርን ምሳሊ እዮም
– እቶም ቆጽሊ ሓሙሽተ ሙካኖም ኣእማደ ምስጢር ምሳሊ 7 እንተ ኮይኖም ናይ ምስጢራተ ቤተክርስትያን ሸውዓተ ምካኖም ምሳሌ እዩ፣
– ኣብ ጊዜ ሽብሸባ ጸናጽል ሒዝና ንየማንን ጸጋምን ን ቅድሚትን ንድሕሪትን ባዕሎም ናይ ምምዕታብ ምልክት እዮም።
– ናይቲ ጸናጽል ላዕሊን ታሕቲን ናይ ሰማይን መድርን ምሳሌ እዩ፣
3.መቆምያ ትርጉሙ መደገፊ ወይ መመርኮሲ ማለት እዩ።መቆምያ እግዚኣብሔር ን ኣዳም ተስፋ ዝሃበሉ
ናይ መስቀል ምልክት እዩ። ኣቦና ያዕቆብ ድማ ትምእርተ መስቀል ዘለዎ በትሩ ብገጹ(ብግንባር)ተደፌኡ ይሰግድን ይጽሊን ከም ዘነበረ ይዝንቶ ።መቆምያ ጎይታና ካብ ሊቶስጥራ ስጋብ ቀራንዮ እና ወደቀን እና ወደቀን እና ተንሰአን ኣብ ትእምርተ መስቀል ምስቃሉን ።ማቲ 27።32
4.ሻንቢቖ ፣ ሻንቢቆ ካብ ዝበሃል ዕንጸይትን ወይ ብረት መሰል ነገር ዝስራሕ ድምጺ ዝህብ መሳርሒ ዜማ እዩ።ዳኒ 3፣5-10 ሻንቢቆ ናይ ቆኖና ቤተክርስትያን ኣብነት እያ ። ናይ ኣዴና ኣብነት ውን እያ ።ሻንቢቆ 5ተ ወይ 6ተ ቀዳዳት ዘለዋ ኮይኑ ዝተፈላለየ ድምጺ ውን ኣለዎ ። እቲ 5ተ ናይ እእማደ ምስጢር ዝገልጽ ኪከውን ከሎ አቲ 6ተ ድማ ናይ ቃለ ወንገል ኣብነት እዩ፣
5. መሰንቆ ን ንኪብሪ እግዚኣብሄር ምዝማር ንጥቀም መሳሪሒ ዜማ እዩ።1ዜና15~፣16 መዝ 91፣3 መዝ 150
6. መለከት ካብ ቀርኒ ከብቲ ሓጺን ብሩሩን ካሊኦት ነገራትን ዝስራሕ ንመጸውዒ ን መኣኸቢ ን መኣወጂ ዝገልግል ምስርህ ዜማ እዩ፣ እያ 6፣20 / 2ዜና 5፣12
7. በገና 10ተ ኣውታር ዘለዎ ኮኡኑ ንኽብሪ እግዚኣብሔር ንዝዝመኡ ዜማታትት መሳርሒ ይውዕል መዝሙር 91፣3 ዳዊት መሰንቆን በገናን ክሃርም ከሎ ብዙሓት ድውያን ይፍወሱ ኔሮም ። 1 ሳሙ 16፣18 መዝ 145፣9 በገና ምሳሌ ኣዴና ቅድስቲ ድንግል ማሪያም እዩ። እተን 10 ኣውታር ድማ ናይ 10 ትእዛዝዝ ምሳሌ ኪከውን ከሎ ድምጹ ድማ ን ፍቅርን ጣዕምን ኣዴና ቅድስቲን ድንግሊን ማሪያም ይመስል።
8. እምብልታ ካብ ሻንቢቆ ወይ ድማ ካብ ዕንጸይቲ ይስራሕ ኮይኑ ሻንቢቆ ድመስል ናይ ዜማ መሳርሒ እዩ።
ኣብ ጊዚ ክብረ ታቦት ቃልኪዳን ይዝመረሉ ኔሩ ። 1ዜና 15፣20 ዳዊት ብ እንብልታ ይዝምር ኔሩ ። መዝ 50፣4
ስለዚ ኦርተዶክሳዊ መዝሙር ማለት ሰመያዊ መንፈሳዊ ናይ መላእክቲ መዝሙር ማለት እዩ።ነዚ ኢና ድማ ዝመሃረናንን ዝመሃረን መላእኽቲ ቅዱሳን ቅዳሴ መላእኽቲ እዩ ንብል። ስለዚ ንሕና መዝሙር ኣብ ንዝምረሉ ካብ ኣብ ንቅድሰሉ ማህሌት ኣብ ንቆመሉ ጊዜ ልክዕ ከምቲኣ ጎይታና መድሓኒና እየሱስ ክርስቶስ ዝተወለደላ ለይቲ ቅዱሳን መላእኽቲን ጋሶትን ሓደ ከም ዝኮኑን ንሕና ውን ምስ ሰመያዊያን መላእክቲ ሓደ ኪንከውን ። ቀደሙውን ዝተፈተርናሉ ምስ ቅዱሳን መላእክቲ ኮኡና ሽሙ ንምቅዳስን ክብሩ ንምውራስን ኢና እሞ ነዚ ጽጋ እዚ ክሳብ መወዳእታ ኣጽኒዕና ኪንሕዞን ኪንዕቅቦን ይግበኣና።
ምክኒያቱ ንዕኡ ዝትኪእ ካሊእ ጸጋ ስለ ዝይንረኪብ ስብ ሃብቱ ንብረቱ ገዝ ኡ ጥሪቱ ከምቲ ን ደቁ ዘውርሶም ንሕና ድማ ኣቦና ቅዱስ ያሬድ ካብ ቅዱሳን መላእኽቲ ተማሂሩ ዘረከበና ዘውረሰናን ርስቲ ዜምኡ ስለ ዝኾነ ነዚ ርስቲ እዚኪንስሀቶን ክንሊውጦን ኣይንኺእሊን ኢና ከምቲ 1ነገ 20 ተጻሒፉ ንረኽቦ ታሪኽ ናብ ብዝተፈላለየ ሰብ ናይ ኣቦታተይ ርስቲ ኣይሊውጥን ኢሉ ኪሳብ ሞት ዝበጽሐን ደሙ ዘፍሰሰን ሬስ ኡ ከም ሬሳ ከልቢ ፍቀዱኡ ዘተደርበየ ንሕና ውን ከምኡ ኢና ። ን ሓይማኖትናን ን ርስትናን ታሪኽናን ን ትውፊትናን ክሳብ መወዳእታ ኣጽኒዕና ንኽነብር ናይ እግዚኣብሔር ምሕረት ናይ ኣዴና ቅድስቲ ድንግል ማሪያም ኣማላድነት ናይ ጻድቃን ሰማእታት ተራዳእነት ኣይፈለየና።
ማርያም ኢለ
ምርያም ኢለ ክዝምር አየ
ከም ኣቦታተይ ክጽዋዓ ኢየ
ብዜማ ያሬድ ብሓድሽ ቅኔ
ከመስግናየ ኣብ መቅደስ ኮይነ
ማርያም ኢለ….ብማእሌት ምስጋና ክጽውዕ ንስማ
….ኣክቢሩዋ ኢዩ’ሞ ብሞሎኮት ግርማ
…..ኣብ ጽርሃ ኣርያም ዓሪጉ ጸሎተይ
….ብወላዲት ኣምላክ ድንግል ረዳኢተይ
ማሪያም ኢለ….ብሰላም ብጸጋ ምቅደስ ተመሊኡ
….ብጸሎትኪ ድንግል ቀሪብና ኢና ናብኡ
….ሎምስ ተረኺብኪ ካላኣይቲ ሰማይ
…..ንጎይታ ወሊድኪ ናይ ወጋሕታ ጽሓይ
ማሪያም ኢለ……ቲ’ስምኪ ክጽውዕ ኣይሓፍርን ኢየ
….ሰኣሊለነ ኢለ ምሕረት ረኺበ’የ
….ጸጋ በረኸትኪ በዚሑለይ ማርያም
….ሪሑቁለይ ኢዩ’ሞ ሓዘን ኮነ ሕማም
ማርያም ኢለ….ናይ ወጋእተይ ጸገም ተንኮል ፈራሪሱ
….ብስቅለት ክርስቶስ ሓይለይ ተሓዲሱ
….ኣይፈርሕን ኢየ ድንገል ከላ ምሳይ
….ኣብዚ ዓለም ኩሉ ሰዳዲት ናይ ቁስለይ
Email This
BlogThis!
Share to Twitter
Share to Facebook
Share to Pinterest
No comments:
Post a Comment
Home
View mobile version
Subscribe to: Posts (Atom)
ገጽ
ርግብየ ሰናይት
ካብ ቃላት ቅዱሳን ኣቦታት
መጽሓፍ ቅዳሴ / Liturgy Book
ነገረ ማሪያም
መጽሓፈ መነኮስ
ገድሊ ቕዱሳን
ጾምን ሥርዓተ ጾምን
ጸሎት
ዉዳሴ ማርያም ጸሎት ዘዘወትር
ዉዳሴ ማርያም ዘሰኑይ
ዉዳሴ ማርያም ዘሠሉስ
ዉዳሴ ማርያም ዘረቡዕ
ዉዳሴ ማርያም ዘኃሙስ
ዉዳሴ ማርያም ዘዓርብ
ዉዳሴ ማርያም ዘቀዳሚት
ዉዳሴ ማርያም ዘሰንበት
ዐንቀጸ ብርሃን
ይዌድስዋ መላእክት ለማርያም
መልክዐ ማርያም
መልክዐ ኢየሱስ
መጽሓፍ መዝሙር / Hymn Book
ካብ ቃላት ቅዱሳን ኣቦታት
እዚ ሕጂ ዝብሎ ቃላት ብዙሓት ኣይክትሰማምዑሉን ኢኩም፣ ግን ክብሎ እየ። ሓደ ዘሕዝን ሕማም ናብ ቤተክርስቲያን ኣትዩ ኣሎ። ብሕብረት ንእግዚእብሔር ጐይታና ከነመስግን ምስ ተኣኸብና፣ ገሌኹም ዉልቃዊ ዕላልኩምን ወካዕካዕኩምን ሒዝኩም ትመጽኡ። ጸሎት እንዳተገብረ ክነሱ፣ ገሌኹም ኣይትግደሱን። ድቃስን ምስልቻዉን ተብዝሑ። ብናይ ቀትሪ ሕልምን፣ ናብ ኩሉ ወገን ቀባሕባሕ ብምባል ተሕልፍዎ። ገሌኹም ትሓምዩ፣ ገሌኹም ብሕሹክሹክ ሰብ ተጸልሙን ትጸርፉን። ኸምዚ ብምግባርኩም ከኣ ቤት እግዚአብሔር ተርኽሱ። ካብዚ ዝገድድ ዉን ኣሎ። ካህን ደው ኢሉ ኣንዳጸለየ፣ ገሌኹም ብዘይምክያት ትስሕቁ፣ ብሰባት ተላግጹ፣ ብፍሽክታኩም ንሰባት ተዋርዱ። ኣብ ቤተክርስቲያን ምስ ቅዱሳን መላእክቲ ደው ኢልና ክነስና፣ ገሌኹም ግን ትስሕቁ። ቅዳሴ ናይ መድረክ ድራማ ድዩ መሲሉኹም?፧ ስለዚ ኣትሪረ ክምሕጸነኩም፣ ካብ ከምዚ ርክሰት ዝመልኦ ኣካይዳ ተቆጠቡ። ናብቲ ቅዱስ ነገር ኣስተብህሉ። ንጐይታ ዘለኹም ክብሪ፣ ተወፋይነትን ፍቅርን ኣርእዩ!!!!! ሕሊናኹም ኣብ ላዕሊ ይኹን፣ ልብኹም ዉን ኣብ ሰማያት ይሃሉ። ቃል ጽድቂ ስምዑ፣ ሰናይ ዜና ዉን ጽን በሉ!!!!! ቅ. ዮሃንስ ኣፈወርቅ
እንቛዕ ብሰላም መጻእኩም Welcome
In the name of The Father, and of The Son and of The Holy Spirit, we welcome you to the website of Eritrean Orthodox Church. We hope this website will give you an insight of the Eritrean Orthodox Church.Navigate to learn about our services.We invite you to join us and participate in various activities and programs of our Church
፩ ኣምላኽ ብዝኾኑ ብስም፥ ኣብን ወልድን መንፈስ ቅዱስን እናኣመንና እንቛዕ ብሰላም ናብ’ዚ ቅድመ ገጽ መጻእኩም ንብል።እዚ ቅድመ ገጽ፥ ናይ ኤርትራ ኦርቶዶክስ ተዋህዶ ቤ/ክ እምነት፥ ባህልን ስርዓት ኣምልኾን ዝሕብር ኣብ ርእሲ ምዃኑ፥ ሰፊሕ ዝኾነ ናይ ቤተ ክርስቲያንና መንፈሳዊ ኣገልግሎት ንምፍላጥን ናይ በረኸት ተኻፈልቲ ንምዃንን ቅድስት ቤተ ክርስቲያን መንፈሳዊ መጸዋዕታ ተቕርብ።
ሎሚ መዓልቲ
ሰመያዊ ቃል
► 2015 (1)
► 2013 (6)
► 2012 (5)
ናይ ኣሕዋት ወብሳይት
enda mariya
enda mariyam
ደብረሳህል
ቅድስት ማሪያም
ማህበረ ቅዱሳን
ደበሎ
ዘተዋህዶ
ማዕዶት
About Me
jonah bereket
View my complete profile
Bible Reader
መንፈሳዊ ቪድዮ
powered by
ቅዱሳን አሳእል
tewehado-meseret. Awesome Inc. template. Powered by Blogger.
Psalm for the Day


text:
ተኣምረ ማርያም ኣብ ደብረ ምጥማቕ(2ይ ክፋል)
በስመኣብ ወወልድ ወመንፈስ ቅዱስ ኣሓዱ ኣምላክ ኣሜን!
ተኣምረ ማርያም ኣብ ደብረ ምጥማቕ
ጸዓኒ ኣግማል ኣብ ደብረ ምጥማቕ
ኣብ ደብረ ምጥማቕ ካብ ክርስቲያን ወገን ዝኾነ እቶም መነኮሳት፡ ዝኣከብዎን ነቲ ገዳም ዘድልዮ ንብረት ዝጽዕን ሓደ ድኻ ጸዓን ኣግማል ሰብኣይ ነበረ። ካብቶም ክርስቲያን ድማ ምስኡ ይልእኹ ነበሩ ንሱ ግን ካብቲ ገንዘብ ፍርቂ ኣብ መንገዲ የጉድሎ ነበረ። ብዘይካ ቅሩብ ነቶም መነኮሳት ኣየብጽሓሎምን ነበረ። ነቶም መንኮሳት ድማ ኩሉ ግዜ ይህውኾም ነብረ። ንሳቶም ግና ይዕገስዎ ነበሩ። “እዚ ድኻ ሰብኣይ ክርስቲያን እዩ፡ካብ ምጽዓን ኣግማል እንተኣውጺእናዮ ከኣ ደቁ ብጥምየት ክሞቱ እዮም፡ እግዚኣብሔር ብእኦም ምኽንያት ፍዳ ክሓተና እዩ። ስለዚ ካብዚ ክፉእ ስርሑ እንተተመልሰ ንተዓገሶ በሉ። እሱ ግን ኩሉ ግዜ ዓመጻን ክፋኣትን ክድዓትን ይውስኽ ነበረ። ሓደ ዓመት ናይቲ ገዳም በዓል ስለዝቐረበ እቶም መርንኮሳት ኣግማል ክጽዕን ሒዞሞ ከዱ እሞ፡ ነቲ በዓል ዘድልዮም ክገዝኡ ናብ ሃገረ ምስሪ ከዱ። ሰብ ምስሪ ድማ በብዓመቱ ዝህብዎ ሞባእ ስለዝነበሮም፡ዝተካእሎም ህያባት፡ ንገዳም ይህቡ ነበሩ። ነቲ ገዳም ዘድሊ ዘበለ ከም ሽምዓ፡ ዕጣን ፡ ዝኣመሰሉ ነገራት ምስ ኣዳለዉ ኣብ ኣግማል ጽዒኖም ምስኡ ለኣኽዎ። ቤቱ ኣብ ማእኸል መንገዲ ስለዝነበረ ካብ ምስሪ ክምለስ ከሎ ናብ ቤቱ በጽሐ፡ ገዝኡ ምስ እተወ ድማ ካብቲ ምስኡ ዝለኣኽዎ ንብረት ዝብዝሕ ወሲዱ ንሰበይቱ ሃባ። ዝተረፈ ነቶም ኣብ ገዳም ዝነበሩ መነኮሳት ሃቦም እሞ ምስረኣይዎ ኣዝዮ ጓሃዩ። “ነዚ በዓል ዘይኣኽል እዚ ንብረት እዚ እንታይ እዩ” በሉ። ድሕሪ እዚ ከኣ ኣብቲ እግዝእትነ ማርያም ትግለጸሉ ቤተክርስቲያን ኣትዮም ብግንባሮም ተደፊኦም ኣብ ምድሪ ሰገዱ፡ ” ኦ እግዝእትነ ማርያም ብክልተ ወገን ድንግል ዝኾንኪ ኣደ ጎይታ ኢየሱስ ክርስቶስ ፡ ኣብ ልዕሊ እዚ ኩሉ ግዜ ገንዘብኪ ዝሰርቕ ሰብኣይ ተኣምር እንተዘይጌርኪ ንዘልኣለም ንቤተክርስቲያንኪ ኣይነገልግልን ኢና፡ በዓልኪ’ውን ኣይነኽብርን ኢና” በሉ። ብድሕሪ እዚ እናሓዘኑን እናበኸዩን ካብ ቤተክርስቲያን ወጽኡ። ሓደ ካብ ዓረብ ወገን ዝኾነ ኣብ ቅድሚ ካልኣይ ማዕጾ ቤተክርስቲያን ቖይሙ ነበረ። እቲ ጸዓኒ ኣግማል ክርስቲያን ድማ ነቲ ዘምጽኦ ንብረት ምስተቐበልዎ በቲ ማእከላይ ማዕጾ ቤተክርስቲያን ወጺኡ ከደ። ካብ ናይ ምንገዲ ድኻም ቅሩብ ከዕርፍ ኣብ ጥቓ እቲ በደዊ ሰብኣይ ደቀሰ እሞ እቲ በደዊ ካብ ጸሓይ ሸውዓተ ኢድ ትበርህ ሰበይትን ብርሃን ዝለበሱ ክልተ ሰባትን፡ ሓደ ብየማና ሓደ ድማ ብጸጋማ ኣኸቲላ ካብ ቤተክርስቲያን ክትወጽእ ረኣየ። ብድሕሪ እዚ ነቲ ኣብ የማና ዝነበረ መልኣኽ ነቲ ኣብ ኢዱ ሒዝዎ ዝነበረ በትሪ መስቀል ክህባ ኣመልከተትሉ። ነቲ በትሪ መስቀል ምስ ሃባ ወሲዳ ነቲ ጸዓን ኣግማል ጎኑ ወግኣቶ። ብድሕሪ እዚ ምስቶም ብርሃናውያን ሰባት በትሪ ሒዛ ብዝወጸትሉ ኣፍደገ ናይ እቲ ቤተ ክርስቲያን ኣተወት እሞ ተሰወረት። ምስተሰወረት ከኣ እቲ በደዊ ቀልጢፉ ተንሲኡ ናብቲ ጸዓን ኣግማል ምስ ከርደ፡ ጎኑ ተወጊኡ ካብኡ ደም ክፈስስ ረከቦ እሞ ፈርሐ። ናብቶ መነኮሳት ከይዱ ድማ ነቲ ዝረኣዮ ኩሉ ነገሮም። ንሳቶም ድማ ናብቲ ጸዓን ኣግማል ምስ ከዱ ካብ ጎኑ ደም ክፈስስ ረኣይዎ። ከይተንቀሳቀሰ’ውን ሞይቱ ረከብዎ። ሽዑ ወሲዶም ኣብ ውሽጢ እቲ ገዳም ቀበርዎ። በደዊ ማለት ናይ በረኻ ሰብ ማለት እዩ። በደዊ ነቲ ዝኾነ ኩሉ ምስረኣየ ኣብክንድኡ ኣግማል ክጽዕነሎም ነቶም መነኮሳት ለመኖም ። ንሳቶም ድማ ደስ በሎም እሞ ነተን ናይቲ ገዳም ኣግማል ሃብዎ። ንሱ ከኣ እቶም መነኮሳት ንዕኡ ከጠምቕዎ፡ ንተንባላት ድማ ከረድእዎም ኣጥቢቑ ለመኖም። እቶም መነኮሳት ናብ ኣባ ገብርኤል ዝበሃል ሊቀ ጳጳስ ከይዶም ነዚ ነገር እዚ ነገርዎ። ንሱ ከኣ ብስም ስሉስ ቅዱስ ኣጥምቕዎ ኢሉ ኣዘዞም ። ኣብቲ ገዳም ድማ ሰናይ ኣገልግሎት እናኣገልገለ ነበረ። ካብ ዕለታት ሓደ መዓልቲ ናብ ሪፍ ከይዱ ነቲ ገዳም ዝጠቕም ነገር ገይሩ ናብ ገዳም ተመሊሱ ብለይቲ በጽሐ። ነቲ ዝጸዓኖ ካብ ኣግማሉ ኣብ ኣፍ ደገ እቲ ገዳም ኣውሪዱ ነቶም መነኮሳት ከተንስኦም ክብል ከሎ፡ ጥዑም ናይ ዜማ ድምጺ ሰምዐ ። ካብ ጉልላት ቤተክርስቲያን ውን ዓቢ ብርሃን ክወጽእ እንከሎ ረኣየ ነቲ ህንጻ ከኣ ዘሮ። ኣብቲ ቦታ ድማ ብርሃን ዝለበሱ ሰባት ነበሩ። ኣብዚ ዓለም ካብ ሰባት ዋላ ሓደ ዘይሸትቶ ናይ ዕጣን ትኪ ወጽአ። በቲ ዝረኣይዎ ብዙሕ ተሓጎሱ፡ ብዙሕ ውን ደስ በሎም ድሕሪ ሰዓታት ናይቲ ገዳም ደወል ክድወል ሰምዐ። ደወል ምድዋል ምስተፈጸመ፡ ናይ ፍርቂ ለይቲ ጸሎት ንምብጻሕ ማዕጾ ቤተክርስቲያን ክኽፈት ፈተወ። ዝረኣዮን ዝሰምዖን ከኣ ካብኡ ተሰወረ። ብድሕሪ እዚ ድም ቀልጢፉ ወሪዱ ናብቲ ገዳም ማዕጾ ካሕዂሑ ነቶም መነኮሳት ጸውዖም። ቃሉ ምስ ሰምዑ ከኣ ንሱ ምዃኑ ፈሊጦም ከፈትሉ። እቲ ዝረኣዮን ዝሰምዖን ድማ ነገሮም። ናይ ፍርቂ ለይቲ ጸሎት ክጽልዩ ማዕጾ ቤተክርስቲያን ከፊቶም ምስኣተዉ ዝመስሎ ዘይብሉ ኣዝዩ ጥዑም ሽታ ኣሸተቱ፡ ኣስተዊዒሉ ዝነገሮም ነገር ድማ ሓሶት ዘይብሉ ሓቂ ምዃኑ ፈለጡ። ንእግዚእትነ ማርያም ከኣ ክብሪ ኣብ ልዕሊ ክብሪ ሃብዋ፡ ንቤተክርስቲያን ምግልጋል ውን ብዝለዓለ ደረጃ ወሰኹሉ። እቲ ክርስቲያን ዝኾነ መስልም ድማ ክሳብ ሎሚ ብኣገልግሎት ኣብቲ ገዳም ኣሎ። ነቲ ገዳም ዘድልዮ ንምፍጻም ድማ ናብ ግብጺ ሃገር ይወርድ ነበረ። ብዘይካ እቶም መነኮሳት ከኣ ዋላ ሓደ እኳ ዝፈልጥ ኣይነበረን። ኣህዋተይ ናይ ንጽህቲ ድንግል ርሕራሔ ርኣዩ ኣሞ ፍለጡ፡
እግዝእተነ ማርያም ነቲ በደዊ ሰብኣይ ሰናይ ኣገልግሎት ከምዘገልግል ፈሊጣ እዚ ተኣምር እዚ ገለጸትሉ። ካብ ሞት ናብ ህይወት መለሰቶ።
ስለዚ ክቡራት ኣህዋተይ ንሕና ድማ ሰናይ ኣገልግሎት እናኣገልገልና ክንነብር ናይ እግዚኣብሔር ምሕረት ናይ ድንግል ማርያም ኣማላድነት ኣይፈለየና ። ኣሜን!
በረኸታን ኣማላድነታን ንዘለኣለም ምስኩላትና ይኹን ኣሜን!
ስብሃት ለእግዚኣብሔር
ወለወላዲቱ ድንግል
ወለመስቀሉ ክቡር
ኣሜን!
ምንጪ፥ ተኣምረ ማርያም


text:
ጀነቫ —
ናይ ሕቡራት ሃገራት ትካል ስደተኛታት መንግስቲ እስራኤል ኣብ ሃገሩ ንዘለው ብኣሽሓት ዝቑጸሩ ኤርትራዊያንን ሱዳናዊያን ስደተኛታትን ሓተቲ ዑቕባን ብዘይፍቓዶም ናብ ካልኦት ሃገራት ትሕተሰሃራ ከየጣይስ ተማሕጺኑ።
እስራኤል ኣብ ሃገራ ዘለው ኣፍሪቃዊያን ስደተኛታት ናብ ካልኦት ሃገራት ናይ ምጥያስ ፖሊሲ ኣብ 2016 ዓ.ም ዝጀመረ እንተኾነ ክሳብ ሕጂ ከይተተግብረ ከም ዝጸንሓ ዝሓበሩ ወሃቢ ቃል ናይ ሕቡራት ሃገራት ትካል ስደተኛታት ዊልያም ስፒንድለር እንተኾነ እዚ ካብ ጥሪ 1,2018 ክትግብር ዝተገልጸ ኤርትራዊያን ሱዳናዊያን ስደተኛታት ብዘይፍቓዶም ናብ ሳልሳይ ሃገር ምጥያስ ዝብል ፖሊሲን ትካሎም ከም ዘተሓሳሰቦም ገሊጾም።
“ወግዓዊ መግለጺ እቲ ፖሊሲ ነቶም ናይ ዑቕባ ሕትኦም ኣብ መስርሕ ንዘሎ’ውን ዝምልከት ምዃኑ ወይ’ውን ሓተቲ ዑቕባ ብመቑሕ ተአሲሮም ናብ መዓርፎ ነፈርቲ ክውሰዱ ይኽእሉ’ዮም ምባሉ ዘሰኽፍ’ዩ። ብዘይፍቓዶም ናብ ውጽኢታዊ ሓለዋ ዘይብለን ሃገራት ምጥያስ እዞም ሰባት ዝቕጽል ስጉምቶም ብሊብያ ኣቢሎም ኣውሮጳ ንምብጻሕ ምጉዓዝ ምዃኑ ምርዳእ ድማ ዝያዳ ዘተሓሳስብ’ዩ።”
ኣብዚ ሕጂ እዋን ኣስታት 27,000 ኤርትራዊያንን 7,700 ሱዳናውያን ስደተኛታት ኣብ እስራኤል ዝርኸቡ ምዃኖምን መንግስቲ ነቲ ናይ ዑቕባ መስርሕ ካብ ናይ ሕቡራት ሃገራት ትካል ስደተኛታት ኣብ 2009 ዓ.ም ድሕሪ ምቕባሉ ድማ 10 ኤርትራዊያን 1 ሱዳናዊያን ጥራይ ከም ስደተኛታት ኣፍልጦ ምርኻቦም እቲ ትካል ወሲኹ ይሕብር።
እቲ ትካል ካብ ሕዳር, 2015 ክሳብ ታሕሳስ, 2017 ኣብ ከተማ ሮማ ዘዘራረቦም 80 ኤርትራዊያን ስደተኛታትን ሓተቲ ዑቕባን ብዘፍቓዶም ካብ እስራኤል ናብ ካልእ ሃገራት ምጥያሶም ከም ዝገለጹ ዝሓበሩ ወሃቢ ቃል እቲ ትካል እዚ ድማ ንሓደገኛነት እቲ ፖሊሲ ዘርእይ’ዩ ኢሎም።
ንሶም ብተወሳኺ መብዛሕትኦም ኣብ እስራኤል ዝርኸቡ ኤርትራዊያን ብምድረበዳ ሲናይ ድሕሪ ብዙሕ ስቕያትን መስቀይትን ዝሓለፉ ምዃኖም ብምግላጽ ትካሎም እስራኤል ነቶም ስደተኛታት ናብ ካልእ ሃገር ዝጣየስሉ መንገዲ ኣብ ምድላውን መፍትሒ ንምርኻብን ምስ መንግስቲ እስራኤል ንምስራሕ ድልው ምዃኑ ሓቢሮም።
Source=https://tigrigna.voanews.com/a/unhcr-on-israel-policy-to-relocate-african-migrants/4199986.html


text:
ቅዱስ ኣቦና ር.ሊ.ጳ. ፍራንቸስኮ ዕለት 13 መስከረም 2017 ዓ.ም. ሓፈሻዊ ኣስተምህሮ ትምህርተ ክርስቶስ ኣብ ዝለገስውሉ እዋን ነቶም ኣስተምህሮ ትምህርተ ክርስቶስ ንኽዕደሉ ዝተረኽቡ ምእመናን ብዝተፈላለየ ቋንቋታት ሰላምታኦም ለጊሶም ዕለት 14 መስከረም 2017 ዓ.ም. ናይ ላቲን ስርዓት እትኽተል ካቶሊካዊት ቤተ ክርስቲያን በዓለም መስቀል እተብዕለሉ ዕለት ምዃኑ ብምዝካር፥ መንፈስ ክፍኣትን ማለት ሞት በቲ ብመስቀል ኣቡሉ ሕይወት ብዝዓደለና ተስፋ ዳግም ብዘልበሰና ክርስቶስ ከምእተሳዕረ ሓደራ ከይትረስዑ። ነቲ ብመስቀል ኣቢሉ ኢየሱስ ዝዓደለና ናይ ፍቕርን ናይ ድሕነትን መልእኽቲ ወትሩ ከተዕሙቝ ሓደራ ከምዝበሉ ናይ ቅድስቲ መንበር ዜናን ክፍሊ ማሕተምን መግለጺ ኣፍሊጡ።
በዓለ መስቀል ጎደና ጽድቅን ቅድስናን ብመስቀል ምዃኑ ዘዘኻኽረና ዕለት እዩ። ከምኡ ድማ ስቓይ፡ ሕማም ኢፍትሓውነትን ድኽነትን ዘይተዓዋትነትን ኩሉ ብዓይኒ መስቅል ክንጥምቶ ከምዘድሊ የተሓሳስበና። መስቀል ጸሎት እዩ። ንዓና ድማ ብመንፈስ ቅዱስ ምንጪ ምንጻሕን ሕይወትን ሓይልን እዩ። ዕለታዊ መሳቕልናን ጸገማትናን ኩሉ ምስ ኢየሱስ ንሰከሞ፡ ካብኡ ፍቓድ ኣምላኽ ንምስትውዓልን ንምቕባልን ንመሃር ከምዝበሉ ዝሓበረ ናይ ቅድስቲ መንበር ዜናን ክፍሊ ማሕተምን መግለጺ ኣስዒቡ፥ ቅዱስ ኣቦና ናብ መንእሰያትን ህሙማንን ሓደስቲ መራዑን ኣሚቶም ድማ፥ ፍቱዋተ መንእሰያት ምስ እግዚኣብሔር እትካይድዎ ዘተ ብርሃኑን ሰላሙን ብምስፋሕ ይኹን። ብዝተፈላለየ ሕማም ዝተጠቓዕኹም ፍቱዋተይ ካብቲ ኣብ ሕይወት ነፍሲ ወከፍ ፍጥረት ሰብ ናይ ምድሓን ስርሒቱ ዘየቋርጽ ናይ ጐይታና ኢየሱስ ክርስቶስ መስቀል ምጽንናዕ ርኸቡ፡ ፍቱዋት ሓደስቲ መራዑ ፍቕርኩም ወትሩ ሓቀይና ፍቕርን ፈራይን ቀጻልን ኣብ ምዃኑ ክጸንዕ መታን ምስ ስቑል ኢየሱስ ቀጻሊ ርክብ ይሃልውኩም፡ ዝብሉ ቃለ ምዕዳን ዘጠቓለሉ ሰላምታኦም ከምዘቕረቡ ኣፍሊጡ።


text:
ሰላም ደቂ ኤረይ ደለይቲ ሰናይ,, መርገም ወላዲ እንተ ዘይቀተለስ የዕወንወን, ደም ንጹሃት ኤርትራዊያን, ብላሽ ፈሲሱ ኣይተረፈን, ህግደፋዊያን ንመራሒኹም ኣረቂ ኣናዚዝዎ, ማይ ገርኩም ኣውርድዎ ሕጂ ግርም ድንቂ, ገንፊሉ ወጺኡ እቲ ሐቂ,,,
ዓባይ ትግራይ ዝሐልሙ,,ንህዝቢ ኤርትራ ከዳኽሙ, ለይትን መዓልትን ተንኮል ዝኣልሙ,,ትኽስ ድሙ መዘንግዒ ኣናጹ, ቅንዕና ዘይብሉ ኩሉ መጺጹ,ብቅንዕና ወሲና, ናብ ስራሕ ከይንሰግር, ንሐቂ ደፊንካ ምኻድ, ነዓይ ጥራይ ስምዑ ዘብሉ በዚሖምና, ማዓስ ኢና ወሲና,ናብ ስራሕ ንበገስ እሞ እንድዒ,,
መንዩ ቁኑዕ ብኸመይ ክንመዝኖ
ንቃልስና ካብ ሰኣነ ዘሕንኖ
ንዝሐለፈን ዘሎን ብኸምዚ ክመዝኖ,,
መምርሒ ተ,ሐ,ኤ ኣይኮነን ተቐያሪ, ናይ ሰማእታትና ሕድሪ, ብሩህዩ ከም ጸሐይ ቀትሪ,, ንልእላውነትና, ኣብ ዋጋ ዕዳጋ ዘየእቱ,ዝተሰደደ ህዝብና ንዓዱ ከኣቱ,,ጉጅለ ህግደፍ ክፈርስ, ህዝቢ ኤርትራ, ካብ ራስ ቄሳር ካሳብ ራስ ዲመራ ክሕጎስ፡፡
ወዲ ሃገር, ተባራበር, ብፍሑኽ ፍሑኽ, ከይኣትዉና ገለ ንግበር, ገረብ ብሐኽላ, ኤርትራ ተእዊላ, ኢደይ ኢድካ ንበል ሃገርና ክውግሐላ, መወዳእታ ዘይብሉ ቃልሲ,ፍረ ኣልቦ ኩሉ ምስ ዋጠየ ደሞራሲ,ንመን ከም ንኣምኖ ጠፊኡና ሎምሲ,,
ጸረ ጃንዳ ተዃሉ, ብቅንዕና እንተ ዝቃለስ ኩሉ,ንህዝቢ ኤርትራ ምወግሐሉ, ያኣክል ብኣኼባታት ቃልሲ ንድሕሪት ምምጣጥ, ንግደፎ ምዕባጥ, ወሲንካ ይበልጽ ስራሕ ምስላጥ,, ኩሉ ንዘረባታት ወሲድዎ ንቅሐት, ኣቱም ሰባት, ተዛረብቲ ኢና ኣይኮናን ዉፉያት,,ገለ ጅቡኡ ገንዘብ ዝመልኤ,ገለን ካብ ኣባላቱ ገንዘብ ምስ ኣዋጸኤ,ዕንቅፋት ይበዝሖ ኣብ ኩሉ ከይበጽሔ,,
ኣብ ዓዲ ዕዉራት ሐደ ዓይኑ ይነግስ,ብኸምዚ ዲና ገዝኣተ ሕጊ ክነንግስ, እቕሬታ ከይሐተቱ ስለ ዝተዘርግሑ,ፍረ ዘይብሉ ኣኼባታት ኣብዚሑ, ኣርባዕተ ነጥቢ ዘይብሉ,, ኩሉ ኣብ ዘረባ ነቒሑ..
ንድሕነት ህዝቢ እንተ ኮይኑ ጥርናፌኹም, ንህዝቢ እቕሬታ ሕተቱ፡ እቕረ እቕረ, ዘይብሉ ዋዕላታት, ንህዝብና ኣየድሕኖን ካብ ጸልማት,ካብ ናይ ጃንዳ ህግደፍ, ባርነት, ኩልና ንኹን ቁኑዓት, ናይ ሕልና ንጹሃት፡፡
ህዝብን ሃገርን መድሕን እንዳ ደለየ
ቅንዕና ዘለዎ ካባይ ጀሚርኩም ሃየ
ካብ ኣብ ዝነበርካ ነርካ ተቓዋሚ እየ
ኩልና ንህዝቢ እቕሬታ ክንሐትት ንጓየ,
ሳኣን ኣሜን ምርቓ ይጎድለካ,, ዘይስኒትና ንፍለጦ ጠንቃ, ቅድም እቕረ እቕረ ንበሃሃል, እንተሎና ጣቋ, ቂምን ቅርሕንትን ሒዝካ, ኣይትበቕዕን ናይ ህዝቢ ጠበቓ,, ምስ ቂምካ, ከላእ እዚኣቶም ካኣ እንዳበካ, ከይነጻህካ እንተ ሰራሕካ, እቕሬታ ዘይመሕተቲኻ, ኣበር ኣለካ፡፡
እቶም ንባይቶ ንድሕሪት ዝጎተቱ
ንህዝቢ ኤርትራ እቕሬታ ይተቱ
ወይ ዓበይቲ ይኹኑ ናእሽቱ
ድልዋት ኣይኮኑን ንኣርዮስ ክምክቱ,,
ኤርትራዊት ኣደ ጸምይዋ, ዘዝተወልደ ንሳዋ, ኤርትራ ሲኢና ራህዋ, ዓቢ ኑኡስ ንሱዳን ንኢትዮጵያ, ንሊብያ ራሕሪሕዋ, ንስደት ከይዱ, ህዝቢ ብምሉኡ እንተ ገድፈ ዓዱ, ንጉሒላ እንታይ ግዱ,, ካብ ተታሐሒዝና ዕውንውን, መድሕን ህዝብና ክንከውን,, ግብራዊያን ይኹን,,
ህዝቢ ይደሊ, ሎ መርሃዊ, እንታይ እሞ, ቃልስና ከይቀደመትኪ ሐባል በልያ ኮይኑ,ዝቀደሙ ዝደሐሩ እቅረ እቅረ ተበሃሃሉ, ክትተኣማመኑ, እቅረ ከይተበሃሃልኩም, ዘበትዩ ብሐደ ክትሰርሑ, ንህዝቢ ክተድሕኑ,,
ቅንዕና ዘለዎ, ንህዝቢ እቕሬታ እነተ ሐተተ እንታይ ይጐድሎ,እቕሬታ ከይሐተተ, ኣብ ዝጸንሔ ጸኒሑ ክመጽእ ከሎ,ስለምንታይ መርሐባ ንብሎ,,መውጺኢኡ ዝረሰዔ,ፍትወት ነብሱ ሐዲርዎ ዝሰሰዔ, ብጎቦ ዓይኑ ምስ ረኣዮ ዝተገፍዔ, እዩ, ቃልስና ክሳብ ሎሚ ከየድመዔ,,
ጉጅለ ኢሰያስ ብውሽጥን ብደገን,
ጭፍራ ህግደፍ ንዕቀት ተዓዛዚርዎም
ጽባሕ ንርኢ ህዝቢ እንተ ምሒርዎም
ጃንዳ ህግደፍ ነበርቲ ከይመስለኩም
ብእዋኑ ግዳ ምንዛዝ ዘይምሐሸኩም,,
ዓወት ነት ደም ዝነብዕ ዘሎ ህዝቢ ኤርትራ, ሕድሪ ሰማእታትና ክቡር
እዩ ብ.በርሀ ዑቁባዝጊ ሃገር ጀርመን፡ ስዕረት ንጃንዳ ህግደፍን ዓንገልቶምን፡፡


text:
ፖሎቲካዊ ትርጉም ልፍንቲ ወይ ስሙር ግንባር ሓደ ንጹር መግለጺ፡ ኣብ ዝተፈላለየ መድረኽ ቃልስ እትጥቐመሉ እዩ ። ንሱ ድማ ዝተፈላለየ ስነሓሳባዉን ግብራዉን ፍልልያት ዘለዎን ፖሎቲካዊ ምንቅስቃሳት፡ ሰልፍታት፡ ግንባራት ዉድባት፡ መንግስታት፡ ዉልቀሰባት፡ ሲቪላዊ ማሕበራት ሓደ ንኩሎም ብማዕረ ዝምክት ጸገማት ከጋጥሞ እንከሎ ነዚ ብተናጸል ክገጥምዎ ኣብዘይበቅዑሉ፡ ሓባራዊ ጸገማት ንምፍትሑ ብዓይነት ይኹን ብዓቀን ሰብኣዊ፡ ነገራዊ፡ ፋይናንሳዊ፡ ሞራላዊ ዓቅምታቶም ጠርኒፎምን ኣዋሃሂዶም ንሓደ ንጹር ዕላማ ጋህዲ ፍታሕ ንምምጻእ ዝገብርዎ ግዝያዊ ልፍንት ወይ ስሙር ግንባር እዩ።
እዚ ብክልተ ደረጃታት ኣብ ዝተፈላለየ መድረኻትን ጋህዲ ክከዉን ይክኣል።
1. ዝተፈላለያ ፖሎቲካዊ ሰልፍታት መንግስቲ ሃገረን ንምምራሕ ኣብ ዘካየድኦ ምርጫታት ብዓብላሊ ድምጺ ምስ ዘይዕወታ፡ ናይ ክልተ ወይ ሰለስተ ሰልፍታት ድምጽታት ብምልፋን ነቲ መንግስቲ ከቅዉም ዝኽእል ወንበራት የማዓራርያን ይላፈናን። እቲ ዝቀዉም መንግስቲ ድማ ልፍንታዊ መንግስቲ ይብሃል።
2. ንሃገራዊ ናጽነት ወይ ሓርነት ንምርግጋጽ ዝቃለሳ ፖሎቲካዊ ዉድባት፡ ሰልፍታት፡ ግንባራት ኣንጻር ሓደ መግዛእታዊ ወይ ምልካዊ ስርዓት ኣብ ዝቃለሳሉ እዋናት ብሓደ ወገን ናይ ሓባር ጸቃጥን ጸላኢን ስለዘለወን፡ ብካልእይ ወገን ነዚ ንምግጣም ናይ ሓባር ዕላማን ራእይን ስለዘለወን፡ ሓይልታተን ጠርኒፈን ብሓደ ክቃለሳ ኣብ ገለ መትከላዊ ስምምዓት ክኣትዋ ከለዋ ልፍንቲ ወይ ስሙር ግንባር፡ ምሕዝነት፡ ኪዳን፡ ቀጽርታት እንዳተባህለ ይስመ። ብኣቃዉሙን ጠባያቱን ግን ልፍንቲ ወይ ስሙር ግንባር እዩ። እዚ ሕጂ ኣብ ደንበ ተቃዉሞ ብቀጽርታት (Blocks) ንክጽፈያ ዝሕልን ዘሎ ድቀተ ሓሳባትን ንጥፈታትን እዉን ኣካል ናይቲ መድረኻዊ ምዉህሃድ ስሙር ግንባር ወይ ልፍንት ጥራይ እዩ።
ፖሎቲካዊ ባይታ ኤርትራ ዝጸሮን ዘታባብዖን ምቛም ፖሎቲካዊ ስሙር ግንባር ወይ ልፍንቲ ጥራይ እዩ። ምክንያቱ በቲ ሓደ ወገን ፖሎቲካዊ ዘተ ዘይኣምንን ዘይቅበልን ምልካዊ ስርዓት ኣሎ። በቲ ካልእ ሸነኽ ኣብ ሃይማኖት፡ ኣዉራጃ፡ ኢትኒክ ጉጂለ፡ ሃገራዉን ዲሞክራስያዉን ዕልማናዊ ዕላማታት ተሞርኪሱ ዝንቃሳቀስ ፖሎቲካዊ ተቃዉሞ ኣሎ። ኣብዚ ግዝያት እዚ እቲ ፋሕ ኢሉ ተወዲቡ ዝንቃሳቀስ ዘሎ ፖሎቲካዊ ዉድባት ብተናጸል ንምልካዊ ስርዓት ህ.ግ.ደ.ፍ ክገጥሞ ስለዘይክእል ዓቕምታቱ ጠርኒፉ ኣብ ምግጣሙ ክስለፍ ኣለዎ። ኣብዚ ግን ንጹር ክኸዉን ዘለዎ ሓደ ምልካዊ ፖሎቲካዊ ስርርዕ ምህላዉ ጥራይ ነቲ ልፍንታዊ ወይ ስሙር ግንባራዊ ስርርዕ ከቕሞ ኣይክእልን እዩ። ምኽንያቱ ካብቲ ምልካዊ ስርዓት ዝገዱ ዘይዓበዩ መላኺ ኣታሓሳስባትን ዕላማን ዘለዎም ኣካላት ተቃወምቲ እዉን ክስኣኑ ስለዘይክእሉ እዩ።
እቲ ዝቀዉም ናይ ሓባር ስሙር ግንባር ወይ ልፍንቲ ነቲ ገጢምና ዘሎ ብዶሆታታት መፍትሕ መታዓየይ ክኸዉን ዝኽእል ክኸዉን ኣለዎ። ከምኡ ክኸዉን ድማ ኣብ ዝተነጸረ መትከላት፡ ዕዙዝ ዕግበታት፡ ድሉዉነት፡ ኣብ ህዝቢ ዝተሰረተ ዳይነሚካዊ ኣዋዳድባ፡ ኣሳታፊ፡ ቁጽጽር ናይ ህዝቢ ዝመልኮ፡ ኣዝዩ በሊሕን ንጡፍን መሪሕነት ዝዉንን፡ ንተራ ህዝባዊ ማሕበራት ዘዕዝዝ፡ ተሳትፎ ህዝቢ ብሓፈሻ ብፍላይ ድማ ናይ መንእሰያትን ደቂ ኣንስትዮን ዘታባብዕ ክኸዉን ኣለዎ። እቲ ብዝወሓደን መሰረታዊ ዕታር መትከላት {set of principles} ከመይ ዝኣመሰሉ ክኾኑ ኣለዎም ዝብል ሕቶ ክልዓል ይኽእል እዩ።
ነዚ ብቐጥታ ንምምላስ ከምዞም ዝስዕቡ ክኾኑ ኣለዎም፡–
1. ምልካዊ ስርዓት ህ.ግ.ደ.ፍ ክእለ ከምዘለዎን ኣብ ዕንኡ መሰረታዊ ለዉጢ ዝገብር ኤርትራ ን ዘመናዊት ሲቪላዊት ደዉላ ከምትቅየር ምእማንን ምቅላስን።
2. ኤርትራ ብዓንድታት ሃገራዊ ዕርቅን ግዝኣተ ሕጊ ከምትቀዉም ምእማንን ምቅላስን።
3. ልዑላዉነት መሬትን ሓድነት ህዝብን ብዘይ ገለ ዋጋ ዕዳጋ ምቅባል።
4. ተሳትፎ ህዝብ፡ ቁጽጽር ህዝቢ ልዕሊ ኹሉ ምኻኑ ምቅባል።
5. ከፋፋልን ዘይዕዉት መልክዓት ቃልሲ ዝዉገነሉን ዝማሓዳደረሉን ዝቕየረሉን መስርሓት ምፍጣር።
6. ምርጫታት፡ ዉሳኔታት፡ ድንጋጌታት ብዲሞክራስያዊ ድምጽታት ከምዝሓልፍን፡ ዝሓለፈ ዉሳኔ ድማ ኩሎም ኣባላት እቲ ልፍንቲ ወይ ስሙር ግንባር ከምዘተግብርዎ ምእማንን ምቅባልን።
7. ፖሎቲካዊ መዝነት ብብቅዓትን ኣበርክቶን ምዕዳልን ንንእሽቶይ ወለዶ ዝማሓላለፈሉ መካኒዝም ምምድማድ።
8. ኣዝዩ ዘይተጻራሪ ሕመረት ፖሎቲካዊ ክብርታትን እምነታትን ምዉናን፡ ኣብ ፖሎቲካዊ ኣይደሎጂ ዝፋላለዩ ፖሎቲካዊ ዝንባሌታት ምትብባዕ።
9. ዲሞክራስያዊ ማእከልነት ምኽባር፡ ማእከልነት ድማ ባህግታት መሰረታቱ ምስማዕን ጠለባቶም ከምሓሳብን ግብርን ከተርግሞ ምግባር……ወ.ዘ.ተ ዝኣመሰሉ እዮም።
ኣብ ተሞክረና ንርእዮ ዘለና ናይብሓቂ ዘይፖሎቲካዊን ዘይፈሊጣዉይን ኣባህላታትን ሕልምታትን እዮ። ገሊኦም ኤርትራ ካብ ምልካዊ ስርዓት ህ.ግ.ደ.ፍ ናጻ ትኹን ኣይትኹን ኣይንታዮምን እዩ። ገሊኦም ጥራይ እዚ ምልካዊ ስርዓት ብዝኾነ መንገዲ ይትኣለ እንበር ናይ ጽባሕስ ቐስ ኢልና ንርእዮ ዝብሉ እዮም። ገሊኦም ንኤርትራ ልዕላዊት ሃገር ከንሳ፡ ጥብቖ ናይ ኢትዮጵያ ኮይና ክትነብር ዝናጣጠፉ…ወ.ዘ.ተ እዮም። እቲ ፖሎቲካዊ ከም ንጥፈታቶም ሞያ መንበሪኦም ፖሎቲካዊ ስልጣን መቖጻጸሪ ስለዝኮነ፡ ባህግታት ህዝብና ኣብ ሓድነትን ሰላምን ዘለዎ ጽምእታት፡ ብምዕዛብ ሃገራዊ ዋዕላ እንዳበሉ ይንቃሳቀሱን ኣብቲ ዝካየድ ንሳቶም ሃገራዊ ዋዕላ ድማ ተሸይሞም ህዝቢ ከም መተካእታ ስርዓት ህ.ግ.ደ.ፍ ቡራኼኡ ክልግሰሎም ካይደቀሱ ዝሓድሩን ብኡኡ ዝቛደሱን ቡዙሓት እዮም።
ናይዞም እከያት ናይ ጥንቆላን ከርበን ፖሎቲካዊ ጸናጽል ዝኾኑ ብዓሌት፡ ሃይማኖት፡ ቀቢላ፡ ኣዉራጃ ኣእምርኦም ዝተቃነዩ ድማ ዉትሩ ብእኡ ክሽረጡን ከሸርጡን ይነብሩ። ንልፍንታዊ ወይ ስሙር ግንባራዊ ስራሓት ንናይ ሓባር ዋላ ንምእታዉ ፡ ኣብ ኩነታትና ብፍጹም ኣብ ዋጋ ዕዳጋ ዘይኣትዉ ሕቶታት ኣለዉ፡ ንሳቶም ድማ ሕመረት ፖሎቲካዊ ክብርታት እተን ተላፈንቲ ፖሎቲካዊ ምንቅስቃሳት እዩ። ኣብ ሕመረት ፖሎቲካዊ ክብርታተን (Core Values) ዋጋ ዕዳጋ ዝኣትዋ እንተኾይነን እሰን ይኹን እቲ ልፍንት ወይ ስሙር ግንባር ሓቀኛ ከምዘይኮነ ንምልላዩ ብቐሊሉ ይክኣል እዩ።


text:
(EritreaAt24 Series: May 9th) እናሓደረ ክብሩ ዝድራዕ፡ ድምቀቱ ዝዅላዕ ናጽነት!Submitted by esmart on Sat, 05/09/2015 - 11:34
24 ግንቦት፡ ካብ ድቕድቕ ጸልማት ናብ ድሙቕ ብርሃን፡ ካብ ባርነት ናብ ናጽነት፡ ዳግማይ ምውላድ ሃገር ዘበሰረት ዕለት፡ ናይ ሚእቲ ዓመት ምዕራፍ ቃልሲ ወለዶታት ዝዛዘምናሉ ጕዕዞን እዩ። ነቶም ነዚ ዕዙዝን ክቡርን ብርሃን ናጽነት ዘጓናጸፉና ስውኣትና፡ ቅሰኑ ክብል ከመስግን! ነቶም ሕድሪ ኣጽኒዖም ገና ከየዕረፉ ከይተሓለሉ፡ ለይትን መዓልትን፡ ብተጸዋርነትን ትብዓትን፡ ሃገር ዝሃንጹን ዝከላኸሉን ዘለዉ ሓርበኛታት፡ ገዳይም ዋርሳይ፡ ሃገራዊ ኣገልግሎት፡ ነቲ ዕጉስ ህዝቢ ክምጉስ ከመስግንን! መሪሕነትና የቝመልና! ነቶም ኣብ ፈቐዶ ከባቢታት ዓለም ዘለዉ ተቓለስቲ ኤርትራውያን ድማ፡ ነዚ ቅድሚ ሕጂ ክንገብሮ ዝጸናሕና ሃገራዊ መኸተ፡ ኣገናዕ እናበልኩ፤ “እናሓደረ ክብሩ ዝድራዕ፡ ድምቀቱ ዝዅላዕ ናጽነት"፡ ኣብ ማህደር ልብና ጌርና ንንቀሳቐስ!!


text:
ብወረ ዘይንቕነቕ ዓንዲ ሓቂ!
ብኣሮን ተስፋይ
ዜናታት ሰብኣዊ መሰላት ብኸመይ ተመስሪሑ መኣስ ከም ዝወጽእ ፍሉጥ ኣይኮነን። ጸብጻብ ፍሉጥ ናይ ግዜ መቓን ዘይብሉ ምስ ዝኸውን ስሩዕ ጸብጻብ ዝብሃል ኣይኮነን። ንሱስ ደለ ይኹን። ብግዜን ናይ ግዜን ዝብሎ የብሉን። እቲ ፊን ኣብ ዝበሎም ዝወጸእ ጸብጻብ ሰብኣዊ መሰላት ወጻኢ ጉዳያት ኣመሪካ (ግን ከኣ ንናይ ኣመሪካ ጉዳያት ዘየጠቓልል ትሕዝቶ) ተራዒሙስ፣ ከም ወዮ ጸማም ሓደ ደርፊ ክብሃል ናይ ግድን ኢዩ። ዓለም ብግዜ ኢያ ትዕቀን። ነገራት ኣብ ሰሌዳ ግዜ ይምዘኑን ይስርዑን። ግዜ፣ ንውሓት፣ ስፍሓት፣ ክብደትን ዕምቈትን ክዝርዝርን ክልክዕን ስለ ዝኽእል። ኣብዚ ከም እንደነገሩ ዝመስል ጸብጻብ፣ ብዙሕ ሕቶታት ዘይምልስ ኢዩ። ካብቲ ብዙሕ ውሑድ እዚ ጸብጻብ ካብ መኣስ ክሳብ መኣስ የጠቓልል? መን ኢዩ ጸብጻቢኡ? ምንጪ ሓበሬታ ልክዕነትን ጸግዒ ኣልቦነቱን ወድዓውነቱን ኣለዎ ዶ?” መልሲ የብሉን። ክህልዎ’ውን ኣይድለን። ኪወሃቦ’ውን ኣይፍቀድን።
ብዝኾነ ብተራ ፍልጠት እቲ ዝወሃብ ጸብጻብን ዝተገብረ መጽናዕትን ከም መበገሲ ብምውሳድ ኣብቲ ዝቐርብ ነጥቢታት ኣመሳቒልካ ምርግጋጽ የድሊ ኢዩ። ግን ከኣ ኣቕራብቱ ርእይ ኣቢልካ ናይቲ ዝወሃብ ጸብጻብ ልክዕነትን ሓቅነትን ብሕቶታት ኣቐምጥ እንተኣቢልካዮ፣ መን ክሓፍረላ ከም ዝበሃል ትሓንኽ።
እዚ ጸብጻብ እዚ ግን ናብ ጉዳይና እንተድኣ መሊስናዮ ንባዕሉ እቲ ጉዳይ ንድሕሪት ኢዩ ዝመልሰና። ርሑቕ ዘምልስ የብልናን። ካብ 1950ታት ጥራይ ንጀምር። እታ ኩሉ ግዜ ክትዝንጋዕ ዘይግብአ ጸሓፊ ጉዳያት ወጻኢ ኣመሪካ ጆን ፎስተር ዳላስ፣ ንምቑራን ኤርትራ ናብታ ካብኣ ዝደሓረትን ዝደኸየት ሃገር ኢትዮጵያ ኣመልኪቱ ብ1952 “ ብሕጋዊን ፍትሓዊን ዓይኒ እንተድኣ ርኢናዮ፣ ርእይቶ ህዝቢ ኤርትራ ኣብ ግምት ከነእትዎ ይግባኣና ኔሩ። እንተኾነ ግን ስትራተጂያዊ ረብሓና ኣብ ቀይሕ ባሕርን ማእከላይ ምብራቕን፣ ንኤርትራ ምስ መሓዛና ኢትዮጵያ ክትጥመር ግድን ገይሩዎ ኣሎ” ክብል ገሊጹ። ኣብዛ ነጥቢ እዚኣ ሕቶ ሰብኣዊ መሰላት እስከ ነቐምጥ። እንታይ ክኸውን ይኽእል መልስና? ህዝቢ ኤርትራ ሰብኣዊ መሰሉ እንታይ ኮነ? ሓርነቱ ብኸመይ ተጋህሰ? ርእሰ ግሉጽ ዝኾነ ሕቶታት ኢዩ። ምሉስ ኢዩ። ንስገር!
ኣብ ክፍላ ናይቲ ዓመታት ማለት ካብ 1952 ንድሓር ክሳብ መጀመርያ 1960ታት ከም ሕቶ ነልዕሎ። ኤርትራዉያን ፖለቲከኛታትን መራሕቲ ሰልፍታትን ብጥይት ክቕተሉን ማእለያ ዘይብሎም መንእሰያት ኣብ ኣብያተ ማእሰርትታት ክዳጎኑ ኸለዉ፣ ኤርትራዊ ኣካል እዛ ሕብረተሰብ ዓለም ዶ ኣይኮነን? ሰብኣዊ መሰል ክሕልወሉ ኣይግባእን ድዩ? ኣብቲ እዋን እቲ ዓበይቲ ጋዜጣታት ዋሽንግቶን ስእለ እምብራጦርያ ንጉስ ሃይለ ስላሰ ኣግዚፈን ብዙሕ ክዛረባን ኪውርጽጻን ከለዋ፣ ብዛዕባ እቲ ብዝኸዶ ዘይምለስ ኣብ ዝኣተዎ ዝሓቕቕ ዝነበረ ኤርትራዊ መንእሰይን ኣባላት ፖለቲካዊ ምንቕስቓሳት ብፍላይ ከኣ ኣባላት ሐረካ elm እንታይ በላ? ሓንትስ መዓልቲ ዋላ ንብዓት ኣምሰሉስ ነቢዐን ዶ ይፈልጣ? እሞ ኸኣ ብሪጣንያዊ ኮምሽነር ፖሊስ ኤርትራ ኣብ ዝነበረሉ ዓመታት፣ ህዝቢ ኤርትራ ሰብ ዶ ኣይኮነን። ሰብኣዊ መሰል ዶ ኣይኮነን መዝሙረን?
ባንዴራ ኤርትራ ብሓይሊ ካብታ ናይ ዜጋታት ዘንጊ ክትወርድን እቶም እምቢታ ዘስምዑ ኣብ ፈቖዶ ጎደና ክዝሕዝሑ ከለዉ፣ ሕቶ ሰብኣዊ መሰላት ተላዒሉ ዶ ይፈልጥ?
ሰውራ ኤርትራ ምንቅስቓስ ንሓርነትን ደሞክራስን ክብገስ ከሎ እሞ ኸኣ ኣመሪካ ኣብ ውሽጢ ኣስመራን (ቃኘው)ንከባቢ ኣስመራ (ዓሻጎልጎል)ን መደበር ራድዮ ከፊታ ናይ ደርፍን መዝሙር ሰብኣዊ መሰላትን ከተቃልሕ እንከላ፣ ነቲ ኣብ ልዕሊ ህዝቢ ኤርትራ ብጅምላ ዝፍጸም ዝነበረ ህልቂት እንታይ ኮን ኢላትሉ? ኣብ ዓዲ እብሪሂም ተኽረረት ዝተፈጸመ ምንዳድ ዓድታትን ምሕራድን ምጉማድን ጥብቅና ኣመሪካ ኣብ ሰብኣዊ መሰላት ህዝቢ ኤርትራ እንታይ ነበረ? ናይ ሃዞም ህልቀት፣ ናይ ዖናን በስጊደራን ዝጠፍአ ህዝቢ ኤርትራ ሰብ ዶ ኣይኮነን? እንታይ ደኣ በለት
ኣመሪካ? ወከዛግር ክቃጸል ወኪዱባ ህዝቢ ክሕረድ እሞ ኸኣ ኣመሪካዉያን ጠቕሊሎም ኣብ ኤርትራ ከለዉ ብዛዕባ ሰብኣዊ መሰል ህዝቢ ኤርትራ ተዛሪቦም ዶ? ሓንቲ መዓልቲ ኣብ ጸብጻቦም ኣቕሪቦሞ ዶ ይፈልጡ?
ህብረተ እዝ ድሓር ግምቢ ዓቢ ዝተቐየረ ቤት ማሕቡስ ቤተመንግስቲ ነበር፣ ሃገር ዝፖለቲካኦም መንእሰያትን ተኣሲሮም፣ ብመሕደር ኣፍራስ ዝፍለጥ ክፍልታት ክመልእን ካብ ዕለት ናብ ዕለት ሕዪራት ክውስኹን ክቕተሉ ከለዉን ብዛዕብኦም እንታይ ተባሂሉ ይፈልጥ? ኣብያተ ማእሰርቲ መሊኡ ካብ ግንቢ ዓቢ ናብ ኤክስፖ፣ ካብ ኤክስፖ ናብ ጸጸራትን ሰምበልን ሓዝሓዝን ክሰግር ከሎ ብዛዕባ ሰብኣዊ መሰላት እንታይ ተባሂሉ ይፈልጥ?
ዓዲታት ሕርጊጎ ክቃጸል፣ ኣብ ቁሩሕ ዝተሰዉኡ ተጋደልቲ ናብ ማእከል ከተማ ከረን ኣትዮም ኣብ ቃልዕ ከም ክዳን ኣብ ስልኪ ክስጥሑ ከለዉ፣ ኣመሪካ ብዛዕባ ሰብኣዊ መሰል ህዝቢ ኤርትራ እንታይ ክትብል ተራእያን ተሰሚዓን? ሰውራ ኤርትራ ግስጋሰኡ ኣብ ዝሰፍሓሉ ኣብ ዓቢ ወተሃደራዊ ግጥማት ኣብ ዝኣተወሉን ዓወታት ኣብ ዝረኸበሉን ከ ስለምንታይ ኢያ ነቲ ሓቐኛ መስመር ጎስያ ብሕቡእን ብቑሉዕን ንመዳለዉ ግዜን ብዘይኣጀንዳን ናይ ቱኒዝያ ዘተ ዕርቀ ሰላም ከተዳልዉ ተራእያ? መንግስቲ ኢትዮጵያ ደልዲሉ ኣብ ዝበለቶ ስለምንታይ ነቲ ዘተ ሰላምን ፋይሉን ቀቢራን ረሲዓቶን? እቲ ሕቶ ብዙሕ ኢዩ።
ፍሩይ ፍሩይ ጥራይ ክንመርጽ። ደርግ ብስም እቲ ረድኤት ወተሃደራት ከዕጥቕ ከሎን እቲ እኽሊ ነቲ ዝግብኦ ሕብረተሰብ በጺሑ ዶ ኣይበጽሐን ተባሂሉ ዶ? ሓድሕድ ውግእ ክብገስ ይጣፍኡ ኣለዉ ብምባል ሓንትስ መዓልቲ ዶ ዓገብ ስለ ሰብኣዊ መሰላት ኢላ ዶ?
በንጻሩ ውግእ ሕድሕድ ተወዲኡ ሜዳ ኤርትራ ብመሪሕነት ህዝባዊ ግንባር ክቕለስ ከሎ ተጋደልቲ ተጋድሎ ሓርነት ኤርትራ ካብ ሱዳን ነታ ዝወጹላ ዕላማ ናጽነት ምስ ኣሕዋቶም ኮይኖም ቃልሶም ከይቅጽሉ፣ ብመገዲ ቀይሕ መስቀል ካብ ሱዳን ብህጹጽ ከተውጽኦም ኢያ ተራእያ። ማዕረ ማዕረኡ እቲ ጭሩ ዝሰምዓቶ ሓንሳብን ንሓዋሩን ሰውራ ኤርትራ ክጠፍእ እዩ ዝተባህለ ወፍሪ ቀይሕ ኮኾብ ክካየድ ኢዩ ክብሃል ከሎ ስለ ሰብኣዊ መሰላት ዶ ኢላ? ውጉዝ ኣጻዋር ኣብ ሻድሻይ ወራር ክኩዖን ግደፍ ሰብ ኣኻውሕ ክመኩ ከለዉ ኣብ ሰብኣዊ ጸብጻብ ኣቕሪባ ዶ? ቅድሚኡን ድሕሪኡን ናብ ሜዳ ኤርትራ እንግሊዛውያንን ኣመሪካን እንታይ ኮን ኢላ?
ኣደታት ነፍሰጾራት ትሕቲ ዕድመን ስንኩላትን ከይተረፉ ክእሰሩን ኣብ ጎላጉል ቁሸት ኣስመራን ዳዕሮ ቃውሎስን ክርሸኑ ከለዉ እንታይ ኮን ኢላ? ብዓቢኡ እቲ ኣብ 1990 ኣብ ወደባዊት ምጽዋዕ ዝተፈጸመ ናይ ቀቢጸ ተስፋ ስጉምቲ ቅብጸት፣ ኣመሪካ ንሰብኣዊ መሰላት ዝምልከት ጸብጻብ እንታይ ኣቕሪባ? እቶም ደኩመንታሪ ፊልም ቅብጸት ናብ ዋይት ሃውስ ዘጽብሕዋ ኣባላት ሓፋሽ ውዱባት ስለምንታይ ከም ዝእሰሩን እታ ካሴት ከም ትጠፍእን ተጌሩ? ኣመሪካ ኣብ ልዕሊ ህዝቢ ኤርትራ ብዛዕባ ሰብኣዊ መሰላት ክትዛረብ ከላን እቶም ልሳና ክደግሙ ዘጋውሑ
ክትሰምዕ ከለኻ፣ ሓፊስ ዋዛ ጥራይ ኢኻ ትብሎ። ዘይተቓጠነ ቀልዲ።
ይቕጽል


text:
ኣፍሪካዊ ሕብረት ናይ መን ድዩ?
ኣህጉር ኣፍሪካ ትማሊ ኮነ ሎሚ ብባህርያዊ ጸጋታት ዝተዓደለት ክፍለ ዓለም’ያ፡፡ ብካልእ መልክዑ ድማ ኣህጉር ኣፍሪቃ ትማሊ ኮነ ሎሚ ፖለቲካውን ጸጥታውን ርግኣት ዘይብላ፣ ልዕልና ግዝኣተ ሕጊ ዝረሓቓ፣ ብጽምኣት ደሞክራስን ደሞክራስያዊ ምሕደራን ትማስን፣ ብኲናት ወረ ኲናትን ትሕመስ፣ ከም ናይ’ዚ ኩሉ ውጽኢት ከኣ ብድሕረትን ድኽነትን ትግለጽ ኣህጉር’ያ። እንክቕድም ጠንቂ ኲናትን ዕግርግር፣ ድሕረትን ድኽነትን ኤውሮጳውያን ገዛእቲ’ዮም ነይሮም። እንክድሕር ከኣ ጠንቂ ኲናትን ዕግርግርን፣ ድሕረትን ድኽነትን ኣፍሪቃውያን ፖለቲከኛታትን ምሁራትን’ዮም። ኤውሮጳውያን ገዛእቲ ነታ ዘይናቶም ኣህጉር ኣፍሪቃ፡ በዓል ቤት ዝኾነ ህዝቢ ከም ዘይብላ ከም ግራት ግደናኦም ተማሲሖማ። ነቶም ነበርቲ ህዝብታት ከኣ፡ ባህሪያዊ ጸጋታቶም ጥራሕ ዘይኮነ ሰብኣዊ ክብሮም ተዳፊሮም ጎደናታት ጸሊምን ጻዕዳን ፈልዮም ከም ባሮት የስርሕዎም ነይሮም። ብዝኾነ ሓያል ኮይኑ ዝነብር ስለዘየለ፡ ኤውሮጳውያን ገዛእቲ ብወሳኒ መልክዑ ኣብ ውሽጦም ብዘካየድዎ መሪር ኲናት ብሓደ መዳይ፡ ምጅማር ካልኣይ ኲናት ዓለም ድማ በቲ ካልእ መዳይ ብፖለቲካን ቁጠባን ስለዘዳኸሞም፡ ሓድ ድሕሪ’ቲ ሓደ ኣብ ኣፍሪቃ ካብ ዝነበሮም ቀጥታዊ ዓመጻዊ ብጽሒት ክስሕቡ ተገዲዶም። ኣብ ትሕቲ መግዛእቶም ተቖሪኖም ዝጸንሑ ህዝብታት ኣፍሪቃ ከኣ ቀስ ብቐስ ነጻነቶም ክእውጁ ጀሚሮም።
እንተኾነ ግን፡ ካብ ቀጥታዊ መግዛእቲ ብወግዒ ስሒቦም፡ ብስውር መግዛእቲ እንደገና ተመሊሶም። ህዝብታት ኣፍሪቃውን ካብ ቀጥታዊ መግዛእቲ ተገላጊሎም፡ ነጻነቶም ብወግዒ ኣውጆም ክንሶም፡ ብሰንኪ ኣፍሪቃውያን መራሕትን ምሁራትን ተገልቢጦም ኣብ ትሕቲ ስውር መግዛእቲ ኣትዮም። ባዕልና ንባዕልና ርእስና ክኢልና ደው ክንብል፡ ካብ ግዳይ ስውር መግዛእቲ ምዃን ክንድሕን፡ ክንደጋገፍ ገለ ንግበር ተባሂሉ ብብዙሕ ዘተን ላዕሊ ታሕትን ውድብ ሓድነት ኣፍሪቃ ተመስሪቱ። ቀጺሉ ንኤውሮጳዊ ሕብረት ከም ምሳሌ ወይ ኣብነት ብምውሳድ ከኣ፡ ድሕሪ ነዊሕ ላዕሊ ታሕቲ ናብ ሕብረት ኣፍሪቃ ተሰጋጊሩ። ኣብ ውድብ ሓድነት ኣፍሪቃ እንከሎ፡ ኣፍሪቃዊ ኣውያት ዝሰምዕ፡ ሽግራት ኣፍሪቃ ንምፍታሕ ብቕዓት፣ ጽንዓትን ተወፋይነት ዘለዎም ፖለቲካውያን መራሕትን ቀለስቲ ምሁራትን ኣይረኸበን። ናብ ደረጃ ሕብረት ምስተሰጋገረ ገለ ናይ ባህልን ኣሰራርሓን ለውጢ ክገብር፡ ብሓቂ ወኪል ህዝብታት ኣፍሪቃ ኮይኑ፡ ካብ ህዝብታት ዝመጽኦ ጥራዓን ጥራሕ ዘይኮነ፡ ብናቱ ተበግሶ ኣበይ ሃገር እንታይ ይግበር ኣሎ፡ ህዝቢ ከመይ ይመሓደር ኣሎ፡ ኣብ መሰረታዊ ሰብኣውን ደሞክራስያውን መሰላት መጽናዕቲ እናገበረ ዓገብ ንዘድሊዮ ዓገብ ክብል፡ ክተባባዕ ንዘለዎ ከኣ ከተባብዕ ትጽቢት ተነቢርሉ ነይሩ።
ይኹን ግን፡ ከም’ቲ “ጥምዓዮ እንተበልክዎ መሊሱ ይግሕጦ” ዝተባህለ፡ ይሓይሽ እንተተባህለስ መሊሱ ገዲዱ። ስሙ ኣፍሪቃዊ ሕብረት፡ ተግባር ውዕሎኡ ካልእ ኮይኑ። ዘይእርኑብ መልሓስ ዘለዎም ከም ኢሳያስ ዝኣመሰሉ ሃለልቲ መራሕቲ ዘላግጽሉን ዝሕብኡሉን ተሓታትነት ዘይብሉ ክፉት ደምበ ክሳብ ዝመስል መሊሱ ኣንቆልቊሉ። ኣነ ኢሳያስን መሰልቱን ብባህርን ብተግባርን ዝባኖም ዝቐልዑ መጋበርያታት ክንሶም፡ ኮራርምቲ ዘይብሉ ኣንበሳ፡ መጋበርያ ናይ ምዕራባውያን ኢሎም ብቕሉዕ ክዘልፍዎ እንከለው እስንብድ ነይረ። ሕብረት ኣፍሪቃ ጥራሕ ዘይኮነ፡ ዞባዊ ውድብ ኢጋድ’ውን ከምቲ ንውድብ ሕቡራት ሃገራት ብዙሕ ገንዘብ ዝምውላ ከም ኣመሪካ ዝበላ ዓበይቲ ሃገራት ዝዝውራኦ፡ እዞም ኣፍሪቃውያን ውዳቤታት’ውን ንህዝቦም ዘይኮነ፡ ዝያዳ ገንዘብ ንዝኸፍልዎም ነናቶም ዕላማታት ንዘለዎም መንግስታት ከም ዘጉንዑ፡ ኣፍሪቃዊ ክብርታት ኣሕሊፎም ከም ዝህቡ ብዝተፈላለዩ ሓላፍነት ዝስመዖም ወገናት ብምረት ክንቀፍ ጸኒሑ ኣሎ። ኢጋድ ዞባዊ ተልእኾ የብሉን። ሕብረት ኣፍሪቃ ንኣፍሪቃዊ ሽግራት ቆላሕታ ኣይህብን። እንታይ ክገብሩ ከም ዘለዎም’ውን ባዕሎም ብባዕሎም ክውስኑ ኣይክእሉን። ተጸበይቲ’ዮም ክበሃሉ’ውን እሰምዕ ነይረ። ጉድለት ዘይርከቦም ውድባት’ዮም ዝብል እምነት’ኳ እንተዘይነበረኒ ክሳብ ክንድዚ ኣውያት ናይ ዝመርሕዎም ህዝብታት ዘይሰምዕ እዝኒ፡ ብዋጋ ሕሰም ናይ’ቶም ህዝብታት ንገበነኛታት ከም ዝሓብኡን ከም ዝከናኸኑን ግን ይኣምን ኣይነበርኩን። ኣብ ከም’ዚ ዝበለ ሕሱር ፖለቲካዊ ባይታ ክህልው ብርግጽ ትጽቢተይ ኣይነበረን።
ብምኽንያት’ቲ ኣብ ከተማ ኣስመራ ኣብ ልዕሊ መሰል ሰባት፣ ሃይማኖታዊ ነጻነትን ሕጋዊ ትካልን ዝተፈጸመ ግፍዒ፡ ነዚ ብምቅዋም፡ ብ31 ጥቅምቲ 2017 ዝተኻየደ ናይ ተቓውሞ ሰልፊ፡ ስለምንታይ ትቃወሙ ብዝብል ኣብ ልዕሊ ሰልፈኛታት ዝተፈጸመ ኢ-ሰብኣዊ፣ ኢ-ሕጋውን ኢ-ሞራላውን ፋሽሽታዊ ተግባር ንምዂናን፡ ከም’ቲ ኣብ ካልእ ክፍለ ዓለማት ኣብ ኣዲስ ኣበባ ኢትዮጵያ ዝርከቡ ኤርትራውያን ስደተኛታትን ፖለቲካዊ ውድባትን ብዝተወደበ ኣገባብ፡ ስርዓቱ ብዝሓለወ ኣገባብ ብ15 ሕዳር 2017 ድሙቕ ሰላማዊ ሰልፊ ኣካይዶም ነይሮም፡፡
መንግስቲ ህግደፍ ኣብ ልዕሊ ሕጋዊ ቤት ትምህርቲ፡ ኣካየድቲ ናይ’ቲ ቤት ትምህርትን ተማሃሮን ዝወሰዶ ጨካን ስጉምቲ ብምኹናን ነቶም ግዳያት ድማ ዝድግፍ ርእይቶኦም ብደብዳቤ ኣዳሊዮም ኣብ ቀጽሪ ቤት ጽሕፈት ሕብረት ተረኺቦም ስምዑናን ተቐበሉናን ኢሎም ዓንገረር ክብሉ እንከለው፡ መራሕቲ ሕብረት ኣፍሪቃ ብመስኮት ብድሕሪ መጋረጃ ተኸዊሎም ንሰላማዊ ሰልፈኛ ካብ ምዕዛብ ዝሓለፈ፡ ወጺኦም ብኽብሪ ደብዳቤ ክርከቡን ቃሎም ከምስዑን ፍቓደኛታት ኣይኮኑን። ሰልፈኛታት ብትዕግስቲ ነዊሕ ተጸብዮም። “ትምህርቲ መሰል’ዩ” “ሃይማኖታዊ ኣምልኾ መሰል’ዩ” ህግደፍ ኣይውክለናን’ዩ። ሕብረት ኣፍሪቃ ሕልና ግበር። መሕብኢ ገበነኛታት ኣይትኹን ዝብሉን ካልኦትን መግለጺ ቁጠዖም ዝኾነ ረዚን መልእኽቲ ብመልክዕ ጭርሖ ደጋጊሞም የቃልሑ ነይሮም። መራሕቲ ሕብረት ኣፍሪቃ ግን ወይ’ከ ቅልቅል፡-ነቲ ደብዳቤ ኣብ ክንዲ ብኢዶም ሰብ ልኢኾም ወሲደሞ። ብመሰረት ትዕዝብቲ መራሒ ናይ’ቲ ሰላማዊ ሰልፊ ዶ/ር በረኸት ብርሃነ ብፍላጥ’ዮም ኣስቂጦም። መጀመርያኦም ድማ ኣይኮነን። ጽባሕ ነቲ ደብዳቤ ኣይበጽሓናን ኣይፈለጥናን ዝብል መልሲ ክህብሉ ደልዮም ይኾኑ። እዚ ንዕቀት’ዩ። ሓላፍነትካ ምዝንጋዕ’ዩ። እቲ ንዕቀትን ሓላፍነትካ ምዝንጋዕን ግን ንኤርትራውያን ጥራሕ ኣይኮነን። ነቶም ሰብ ቤት ናይ’ቲ ኣህጉርን ሕብረትን ዝኾኑ ኩሎም ህዝብታት ኣፍሪቃ’ዩ።
እሞ ዝኸበርኩም ኣሕዋትን ኣሓትን ኣፍሪቃውያን ብፍላይ ከኣ፡ ጥርዓንኩም ሰማዒ ዝሰኣነ ኤርትራውያን፡ እዚ ሕብረት ኣፍሪቃ ከም ትካል ወይ ከም ውድብ ናይ መን’ዩ? እቶም መራሕቲ ተባሂሎም፡ ገለ ካብ ህዝብታት ኣፍሪቃ፡ ገለ ከኣ ብስም ህዝብታት ኣፍሪቃ ብዝተረኽበ ገንዘብ ኣጋይጾም ዝነብሩ ዘለው’ኸ ንመን’ዮም ዝመርሑ ዘለው? ኤርትራ ኣባል ሕብረት ኣፍሪቃ’ያ። መሰረታዊ ሰብኣዊ መሰል ዜጋታት ኤርትራ ክጠሓስ እንከሎ፣ ሃይማኖታዊ ትካላት ክድፈራ፡ መራሕቲ ሃይማኖት ክእሰሩ፡ ኣብያተ ትምህርቲ ብሓይሊ ክዕጾ እንከሎ፡ ኣቐዲሞም ብመንገዶም መጽናዕቲ ገይሮም ክዂንኑን ስጉምቲ ክወስዱን ዝግበኦም ክንሶም፡ ንዝቕረበሎም ጥርዓን ንዘይምቕባል ክሕብኡ ምምራጾም፡ እወ ናይ መን’ዩ ሕብረት ኣፍሪቃ? ንመን ዝመርሑ’ዮም መራሕቲ ሕብረት ኣፍሪቃ ዝብል ሕቶ ከተልዕል ዘገድድ’ዩ። ናይ መን’ዩ እዚ ውድብ? ንመን ዝውክሉ’ዮም እዞም መራሕቲ? ብወገነይ ብሓቂ ኣፍሪቃዊ ሕብረት’ዩ ኢለ ክኣምን የጸግመኒ’ዩ። መራሕቲ ሕብረት ኣፍሪቃ በዛ ኣብ ዕለት 15 ሕዳር 2017 ዘርኣይዋ ኣበያ መሰረት ገይርካ ክምዘኑ እንከለው መሕፈርቲ’ዮም። እቲ ውድብ ከም ውድብ ድማ ናይ ህዝቢታት ኣፍሪቃ ዘይኮነ ናይ መራሕቲ ሃገራት ኣፍሪቃ ማሕበር’ዩ ናብ ዝብል መደምደምታ ገጸይ ክሓስብ ኮይነ ኣለኹ። ስለዚ መን’ዩ ናይ መንከ’ዩ ሕብረት ኣፍሪቃ ዓቕሚ ዘለዎም ጸሓፍቲ ተንተንቲ ሰባት፡ ምስ ታርኻዊ ድሕረ ባይታኡ ኣተኣሳሲሮም ብሓላፍነታዊ ኣገባብ እንተዝግስጽዎ ዋላ እቶም ሕጂ ዘለዎ መራሕቲ እንተዘይተዓረዩ እቲ ሓድሽ ወለዶ ግን ይመሃረሉ ዝብል እምነት ኣለኒ። ከይነቀፍካ ከይገሰጽካ ከም’ዚ ዘለዎ ክቕጽል ስቕ ኢልካ ምርኣይ ግን፡ ሰባት ብስምካ ብኽብርኻ ክጣልዑ ምፍቃድ ኮይኑ ይስመዓኒ። ደጊመ ኣፍሪቃዊ ሕብረት ናይ መን’ዩ?
ክብረት ገብረኣብ ካብ ኣዲስ ኣበባ
ብሓልዮት ደሞክራስያዊ ግንባር ሓድነት ኤርትራ ዝፍኖ፡ ድምጺ ሰላምን ደሞክራስን ኤርትራን 22-11-2017


text:
*ብዛዕባ ኣንጻር ኤርትራ ቀኒዑ ዝነበረ ተልእኮ ተንኮላዊ ሽርሒ "ምትእኽኻብ ሰንዓ መደብ *ፎርም*" ነበርን ፍሽለቱን።
Hagerawi Dihnet - ሃገራዊ ድሕነት፡
ጥቅምቲ 27, 2017 ዓም ፈረንጂ
እዛ ጽሕፍቲ ቅድሚ ቁርብ ጊዜ ዝጸሓፍኩዋ ኮይና፡ ምስዚ ዘሎ ኩነታት መሊሰ ክዝርግሓ ኣድላይነታ ስለ ተራእየኒ ተፈደሉ። ሃገራዊ ድሕነት ናይ ቀረባ እዋን ጭቡጥ ሰነድ፡- "ብ 2004 ብናይ ትግራይ ቀዳማይ ሚኒስተር ዝምራሕ ብናይ ሰንዓ ፎርም ዝበሃል ዘይቅዱስ ማሕበር ኣንጻር ኤርትራ ተመስሪቱ። እቲ ብ ኣመሪካ ዝምወል ማሕበር ኣባላቱ ኢትዮጵያ፡ ጂቡቲ፡ የመን፡ ሱዳንን ሶማልያን እየን ኔረን። ቀንዲ ዕላማ ናይቲ ማሕበር ንኤርትራ ብኢኮኖሚያዊን፡ ወተሃደራውን ዲፕሎማሲያውን መዳያት ኣኽቢብካን ሓኒቕካን ብምድኻም፣ ንፕረዚደት ሃገረ ኤርትራ ኢሳይያስ ኣፈወርቅን ህዝባዊ ግንባርን ካብ ስልጣን ብምልጋስ ኣብ ኤርትራ ሓደ ብኢትዮጵያ ዝዝወር ልሙስ መንግስቲ ብምትካል፣ ንኤርትራ ውድቅቲ ሃገር ንምግባር ዝዓለመ እከይ ውጥን ሒዙ ተበጊሱ።
እዚ ብኣማኢት ሚልዮን ዶላራት ባጀት ተሰሊዕዎ ብሓያላት ሃገራት ኣመሪካን ኤሮፓን ዝምወልን ዝጥምዘዝን ምትእኽኻብ ኣብ ውሽጢ ሓሙሽተ ዓመት ስርሑ ብዓወት ክዛዝም እዩ ወሲኑ ተበጊሱ። እንተዘይኪኢሉ ከኣ ስርሓቱ ስጋብ ኤርትራ ትምብርከኽ ክቅጽል ይብል። ኣብቲ ግዜ`ቲ ብጡፍሻት ኤርትራውያን ተቃወምቲ በሃልቲ ከይተረፈ ዝተጸንበለሉን ዝተዓለለሉን ውጥን እዩ ኔሩ። መንግስቲ ኤርትራ ግን ንኹሉ ከም ኣመጻጽኡ ከም ዝምክቶ ካብ ምግላጽ ሓሊፉ ኣይተረበሸን። ኣብቲ ግዜ'ቲ ፕረዚደን ኢሰያስ ኣብ ቃለ መሕትት ሓጻር መልሲ ጥራሕ እዩ ሂቡ፡ "ኩሉ ንግዜ ንግደፎ፡ ኤርትራ ድያ ሕንፍሽፍሽ ክኣትዋ ንሳተን፡ ግዜ ክዓርቀና እዩ" ።
ብዙሓት ክኢላታት ናይ ፖለቲካ ኢና በሃልቲን ዓበይቲ ናይ ዜና ማዕከናት ናይ ዓለምን ከምቲ ናይ ቅድሚ ነጻነትን፡ ወራር ወያነን፡ ሽዑውን ብድብድቡ ንናይ ኤርትራ ከም ውድቅቲ ሃገር ናይ ምዃንን ኤርትራውያን ልኽዕ ከም ሶማላውያን ነንሕድሕዶም ናይ ምውጋእን ናይ ሕንፍሽፍሽን ተኽእሎታት ተተምንየንን ኣጠንቂቀንን። ግን እዚ ኩሉ ተሻባሸብ ንናይ ኤርትራውያን ሓይሊን መኸተን ብድሆን ኣብ ግምት ዘእተወ ኣይነበረን ክበሃል ይከኣል። ሽዑ መንግስቲ ኤርትራ ብዝወሰዶ ህጹጽ ስጉምቲ ጸረ መጥቃዕቲ፡ ምስ ሱዳናውያን ተቃወምቲ ምትሕብብባር ዝበዝሓ ምስ ኤርትራ ዘዳውብ መሬት ሱዳን ኣብ ትሕቲ ምቁጽጻር እቶም ሓይልታት ወደቀ። በዚ ሃንደበታዊ ምቅይያር ዝሰንበደ መንግስቲ ሱዳን ካብቲ ብናይ ሰንዓ ፎርም ዝፍለጥ ምትእኽኻብ ኢዱ ብምስሓብ፣ ንመንግስቲ ኤርትራ ምስቲ ተቃዋሚ ሓይሊ ከተታዓርቆን ምስ ኣንጻር ኤርትራ ዝዀና ሃገራት ከምዘይሰርሕን ቃል ኣተወ። ብ2006 ከኣ ናይ ሰላም ስምምዕ ምስቲ ተቃዋሚ ሓይሊ ኣብ ኣስመራ ከተሙ። እቲ ተቃዋማይ ውድብ ሕጂ ኣብ ሱዳን ዓቢ ክፋል ስልጣን ናይ መንግስቲ ሱዳን ሒዙ ይርከብ። ካብ ሽዑ ጀሚረን እዘን ክልተ ሃገራት ኣብ ሰላምን ምትሕግጋዝን ይርከባ።
ሕጂ ድሕሪ ልዕሊ ዓሰርተ ዓመታት ድሕሪ እቲ ዘይቁዱስ ፎርም ምምስራቱ ኩነታት ኣበይ ይርከቡ ኢልና እንተመዚንናን ገምጊምናን፣ እተን ንኤርትራ ሕንፍሽፍሽን ቅልውላውን ከእትዋላ ዝመኸራ ሃገራት ኩላተን ሕንፍሽፍሽ ኣትዩወን እታ ኣብ ክሻፋ እቲ እኩይ ምትእኽኻብ ዝኣተወት ኤርትራ ግን ብኣንጻሩ ዋላ ሓንቲ ድምጺ ናይ ጥይት እኳ ዘይስመዓላ ሃገር ኮይና ኣላ። እቶም ዝርካቦም ከም ተላኣኻኽቲ ኮይኖም ክሰርሑ ዝተዓሰቡ ባኮታት ተቃወምቲ ናይ ኢንተርነት ተጋደልቲ ኮይኖም ተሪፎም። ነተን ደለይቲ ክፍኡና ብዝርዝር ክንርኤን እንተፈቲንና ከኣ፣ እታ ከም መአከቢን መጸውዕን ናይቲ ፎርም ዝተጠቀሙላ የመን ውግእ ሕድድሕድ ኣጋጢሙዋ። ፕረዚደንታ ሃዲሙ፡ ሕጂ ናይቲ ዝሃደመ ፕረዚደት የመን ስእሊ ወሪዱ ናይቲ ከተጥፍኦ ዝመኸረት ፕረዚደን ተጋዳላይ ኢሰያስ ኣፈወርቂ ኣብ ጎደናታታ ክትሰቅል ተገዲዳ። ፕረዚደት ሳልሕ እንታይ ይብል ይህሉ ይኸውን?
ካልአይቲን ቀንድን ወዳቢትን መራሒትን ናይቲ ፎርም ኢትዮጵያ እቲ ነቲ ኣኼባ ዝመርሐ ደመኛ ጻላኢ ህዝቢ ኤርትራ መለስ ዜናዊ ብፍርሓት ካብዛ ዓለም ተሰናቢቱ። እታ ሃገር ብጥምየትን ሕንፍሽፍሽ ናብ ዝኸፍአ ኩነታት ተምርሕ ኣላ። ህዝቢ ኣንጻር እቲ ብትግራይ ዝምራሕ መንግስቲ ተላዒሉ፡ ብጥይትን መቅተልትን ዘይዕገት ኮይኑ እቲ ንኤርትራ ኢሎም ዝቀረብዎ ሰራዊት ንህዝቢ ኢትዮጵያ ክቀትል ወፊሩ ይርከብ።
ጅቡቲ ዕግርግርን ጥምየትን ትሕመስ ኣላ። እቶም ብድብያ ዝጀመሩ ተቃወምቲ ስጋብ መሬት ምቁጽጻር በጺሖም፡ እቲ መንግስቲ ዕግርግር ኣትዮዎ ነዝተቃወመ ኣብ ምቅታል ተዋፊሩ፡
ኣብ ዝሓለፈ ሰሙን ኣብ ሓንቲ መዓልቲ ጥራሕ 19 ሰለማውያን ተቃወምቲ በቲ ስርዓት ኣብ ሓንቲ ግዜን ስዓትን ኣብ ጎደናታት እታ ከተማ ተረሺኖም።
ብዛዕባ ኩነታት ሶማል ኩሉ ስለ ዝፈልጦ ንሕለፎ። እታ ድሕሪ ኤርትራ ዝሓሸ ምርግጋእ ዘለዋ፡ እታ ብግዚኡ ኢዳ ዝሰሓበትን ዝተነሰሐትን ሱዳን እያ። ሕጂ እሞ እቶም ሓያላት ዝበሃል ምትእኽኻብ ኤሮፓዊ ሕብረት ከይተረፈ ድሕሪ ብዙሕ ጊዜ ምስ ኤርትራ ክተሓባበር ወሲኑ ኣባላት ሃገራት ናይቲ ሕብረት ናብ ኣስመራ ይውሕዛ ኣለዋ። ነቲ ሕብረትን ንሃገሩን ወኪሉ ኣብ ኤርትራ ምብጻሕ ዝገበረ ናይ ኢጣልያ ሚኒስተር ኣብ ሃገሩ ምስ ተመልሰ ዝገበሮ ቀለ መሕትት ዝተዛረቦ ንኹሉ ዝሓለፈ ዘጠቃልል ይመስል፡ "ምስ ኤርትራ ብክብረትን ሕውነትን ክንሰርሕ ወሲንና ምኽንያቱ ቅድሚ ሕጂ ዝፈተናዮ ናይ ምንጻልን ምጉዕባዕን ኣካይዳ ኣይሰርሐን" ግዜን ዓቅልን ዘይፈትሖ ነገር የለን። ምስ ህዝባዊ ግንባር ካልእ ተኣምራት ክንርኢ ኢና።"
ዝበረኸ ክብርን ሞጎስን ንዝሓለፉን ህሉዋትን ጀጋኑና!
ዓወት ንሓፋሽ!!!


text:
ንትምህርቲ ዩኒቨርሲቲ ዚምልከት ሕቶታት ምስ ዚህልወካ ሓገዝ እትረኽበሉ ዝበለጸ ኣገባብ ምስ ኣካዳሚያዊ ኣማኻሪ ምዝርራብ እዩ። ኣብ ላዕለዋይ ካልኣይ ደረጃ ቤት-ትምህርቲ ሽወደን (gymnasium) ትምሀር እንተ ሃሊኻ፡ ኣብ ቤት-ትምህርትኻ ንዘሎ ኣካዳሚያዊ ኣማኻሪ ክተዘራርቦ ትኽእል ኢኻ። ኣብ ህዝባዊ ካልኣይ ደረጃ ቤት-ትምህርቲ (folkhögskolan) ወይ ኣብ ፕሮግራም ትምህርቲ ንዓበይቲ ምምሕዳር ከተማ ዚመሃሩ ተመሃሮ'ውን፡ ስለኦም እተቐረበ ኣገልግሎት ኣካዳሚያዊ ምኽሪ ኣሎ። ነፍስወከፍ ዩኒቨርሲቲን ዩኒቨርሲቲ ኮሌጅን'ውን ንተመሃሮ ዝዓለመ ኣገልግሎት ኣካዳሚያዊ ምኽሪ ኣለዋ። ኣብ studera.nu ዚርከብ ኣገልግሎት “Jämfor utbildning” (ብቛንቋ ሽወደን ጥራይ) ናይተን ዜገድሳኻ ዩኒቨርሲቲታት ሓበሬታ ኣድራሻታት ርክብ ንኣገልግሎታት ምኽሪ ኣለዎ።
Page last updated 2015-09-30


text:
እዋናዊ ዜናታት
- መንግስቲ ሱዳን ብዘይሕጋዊ ኣገባብ ናብ ኤርትራ ክኣቱ ዝተረኽበ ሸቐጣት ብወግዒ ክህግር ጀሚሩ።
- ውሽጣዊ ጉዳይ ቤተ-ክርስትያን ተዋህዶ ኤርትራ ብዋናታቱ ዘይኮነ ብፖለትከኛታት ብጅሆ ተታሒዙ
- ማእከላይ መደበር ናይ’ቲ ኣብ መሬት ኤርትራ ኣትዩ ዘሎ ሰራዊት ግብጺ ማርሳ ተኽላይ ምዃኑ ተሓቢሩ
- መንግስቲ ሱዳን ክሊ ማያዊ ግዝኣተይ ብግብጽን ስዑዲ ዓረብን ተደፊሩ ክብል ናብ ውድብ ሕቡራት ሃገራት ኣመልኪቱ።
- ብኲናት ሕድሕድ ትሕመስ ኣብ ዘላ ሃገረ የመን ዝርከቡ ኤርትራውያን ኢትዮጵያውያን ህይወቶም ዘድሕን ሓገዝ ይሓቱ ኣለው።
- ኤርትራውያን ዝርከብዎም ዝተወሰኑ ስደተኛታት ካብ ሊብያ ናብ ኢጣልያ ተሰጋጊሮም።
- ሓደ ኢትዮጵያዊ ካብ ኤርትራ ናብ ዓዲ እንግሊዝ ኣብ ዝተመልሰሉ ብግብረ ሽበራ ተጠርጢሩ ከም ዝተታሕዘ ተገሊጹ
- ህግደፍ ካብ 5 ታሕሳስ 2017 ጀሚሩ ኣብ ልዕሊ ዝተፈላለያ ትካላት ናይ ምዕጻው ስጉምቲ ይወስድ ከም ዘሎ ተፈሊጡ
- ጅቡትን ስዑዲ ዓረብን ወትሃደራዊ ምትሕግጋዝ ይገብራ ምህላወን ተገሊጹ
- ኣብ’ታ ቅሱን ፖለቲካዊ ኩነታት ዘይብላ ሃገረ ሊብያ ዝካየድ ዘሎ ንግዲ ደቂ-ሰባት መግትኢ ክግበረሉ ዝተፈላለየ ጻዕርታት ይግበር ኣሎ።
- ማእከላይ ኮሚቴ ህዝባዊ ወያነ ሓርነት ትግራይ፡ (ህወሓት) ህልዊ ውሽጣዊ ፖለቲካዊ ጸገሙ ንምፍታሕ ዝጀመሮ ዕጹው ኣኼባ ይቕጽል ኣሎ
- ኣንጻር’ቲ ኣብ ሊብያ ኣብ ልዕሊ ስደተኛታት ዝካየድ ዘሎ ንግዲ ደቂ-ሰባት፡ ብተጣበቕቲ ሰብኣዊ ሰላት ዝተወደበ ሰላማዊ ሰልፊ ኣብ ቅድሚ ቀጽሪ ቤት ጽሕፈት ኤምባሲ ሊብያ ኣብ ፈረንሳ ተኻይዱ።
- መንግስቲ ዓዲ እንግሊዝ ናብ ኤርትራ ንዝኣትው ዜጋታቱ መጠንቀቕታ ሂቡ
- ዕውት ናይ ፕሮፖጋንዳን ውደባን ወፍሪ
- ኣብ ሊብያ ሕጂ’ውን ብዙሓት ስደተኛታት ከም ዘለውን ኣዝዩ ሕማቕ ህይወት የሕልፉ ምህላዎምን ምንጭታት ሓቢሮም።
ኣብ መርበብ ዘለዉ
We have 25 guests and no members online
- Details
- Written by ብኣማኑኤል ሳህለ:
- Published: 30 December 2017
ዓንኬል ጭቆናን ሓርነትን (vicious circle)
ኩሉ ፍጻመታት ብሓሳባት እዩ ዚጅመር፡ መበገሲ ሓሳባት ድማ ወድሰብ እዩ። ሓሳባት ድማ ካብ ኣእምሮ ይፍልፍል። እቲ ኣእምሮ ግን ካብ ባዶ ተላዒሉ ኣይኮነን ሓሳባት ዘመንጩ፡ ገለ ነገራት ኪነኽኦ ኣለዎ። ብርቱዕ ምትንካፍ፡ ብርቱዕ ሓሳባት ይፈጥር።
ኣእምሮ ሰብ፡ ኣብ መንጎ ጻዕዳን ጸሊምን፡ ሙቐትን ዛሕልን፡ ሰላምን ህውከትን፡ ሓርነትን ጭቆናን፡ ክብረትን ውርደትን፡ ወዘተ. ዘሎ ፍልልያት ንምልላይ ተኽእሎ ኣለዎ። ንኹሉ ኣዛሚዱ ስለ ዚርእዮ፡ ኣየናይ የርብሖ ኣየናይ የኽስሮ ይፈልጥ እዩ። ሰብ ከም ሰብ ኮይኑ ኪነብር ስለ ዝደሊ፡ ነቲ ንሰብኣውነቱ ኣብ ሕቶ ዘእትወሉ ኩነታት ውዒሉ ሓዲሩ ይምክቶ እዩ።
ይኹንምበር፡ ኣብ ነገራትን ኣምራትን ኩነታትን ዘሎ ፍልልያት፡ ኣብ ኩሉ ሰብ ሓደ ዓይነት ግብረመልሲ ከኸትል ኣይክእልን። ሓደ ምግቢ ንሓደ ሰብ መዓር ኪጥዕሞ ኸሎ፡ ንኻልእ ሰብ ዕረ ኪጥዕሞ ይኽእል እዩ። መግዛእቲ ንመብዛሕትኡ ሰብ ዕረ ኪጥዕሞ ኸሎ፡ ንገሊኡ ግን ግሩም ኣጋጣሚ እዩ። ተካል መርዓሎ፡ ርሑስ ቀብሪሎ ተባሂሉ እዩ።
ጭቆና ይልመድ እዩ። ኣብዚ ኩነትዚ፡ እቲ ተጻዩ ዝኾነ ሓርነት ከም ኣማራጺ መጠን፡ ትርጉም እናሰኣነ ይኸይድ። ከምዚ ምስ ዚኸውን ድማ እቲ ናይ ፈሊኻን ኣነጺርካን ምልላይን፡ ስጉምቲ ናይ ምውሳድ ክእለትን ይሃስስን ይደክምን፡ ወይውን ይቕይንንን ይዘናበልን። ኣብ ኣመሪካ ዝነብሩ ዝነበሩ ጸለምቲ ኣፍሪቃውያን ባሮት፡ ድሕሪ ናይ ኣመሪካ ሓድሕዳዊ ኵናት ናጻ ምስ ተለቐቑ፡ ገሊኣቶም ናብቶም ጸዓዱ ጎይቶቶም ተመሊሶም ይብሃል። ምኽንያት መምለሲኦም ብዙሕ ኪኸውን ከሎ፡ ግን ናይ ገሊኦምስ ኣብ ጭቆና እተሰረተ ፍቕሪ ወይ ልግበት ከይከውን የጠራጥር። ካብ ዘይትፈልጦ መልኣኽስ፡ እትፈልጦ ሰይጣን እተባህለኮ ብዘይ ምኽንያት ኣይኮነን።
ኣብ መዝገበ ቃላት እንግሊዝ፡ ንማሶኪዝም (masochism) ዚብል ቃል ኪገልጾ ኸሎ ከምዚ ዚስዕብ ይብል፥ ካብቲ ገጢሙካ ዘሎ ስቓይን ወርደትን ሕሰምን ተበጊስካ፣ ናይ ሓጎስን ዕግበትን ስምዒት ከተመንጩ ከሎኻ። ኣካላውን ኣእምሮኣውን ሕማም ወድሰብ መወዳእታ የብሉን።
ኣብቲ እዋን ጭቆና ግን ሓሳባት ሓርነት ይለዓዓሉ እዮም። እዞም ሓሳባት እዚኣቶም ኣብ ኣእምሮ ናይቶም ናይ ትንተና ዝንባለ ዘለዎም ሰባት ብምእታው ናይ ኣተሓሳስባ ለውጢ የምጽኡ፡ ብድሕርዚ ድማ ሓድሽ ስነልቦናዊ ኩነት ይፈጥሩ።
ካብዞም ከምዚ ዚሓስቡ ውልቃውያን ድማ ሓደ ሰብ ንበይኑ ካብቲ ማሕበረሰብ ብኣረኣእያ ይፍለ። እዚ ሰብዚ ነቲ ኣብ መንጎ ጭቆናን ፍትሕን፡ ኣብ መንጎ ባርነትን ናጽነትን፡ ኣብ መንጎ ውርደትን ክብረትን ዘሎ ፍልልያት ኣነጺሩ ብምርኣይን ብምትንታንን፡ ምስቲ ናይቲ ህዝቢ ሕሉፍ ታሪኽን ኣቃውማን ብምዝማድን፡ ፍትሒ ንምንጋስ ብምትንሳእ፡ ኪመርሕን ከእምንን ይፍትን። ከምዚ ብምግባር፡ ነቲ ሓድሽ ሓሳባት ሓርነትን ፍትሕን ኣብቶም ናይ ቀረባ ብጾቱ ይዘርኦ።
ኪዘርእ ኸሎ ግን፥ ክርዳድ እውን ምስኡ ይዘርእ እዩ። ናይ ጭቆናን ኣምባገነነትን ዘርኢ። ኩሉ ሓሳባት ናቱ ተቓራኒ ሒዙ እዩ ዚልዓል። ግን እቲ ተጻራሪ ሓሳባት መብዛሕትኡ ግዜ ድጉል እዩ።
ዝኾነኾይኑ፡ እቲ ንኸምዚ ዝበለ ሓሳባት ዚዘርእ ሰብ፡ ሰዓብቲ ይረክብ። ካብ ኩሉ ወገናት መጺኦም ድማ ይተእኻኸቡ። ከም ሳዕቤን ድማ ብርቱዕ ፓለቲካውን ማሕበራውን ሓይሊ ወይ ጽዓት ይፍጠር። ግን ከምቲ ዘይተገርሐ ፈረስ ወይ ዘይተገርሐት በቕሊ ናብቲ ዚድለ ቦታ ዘየብጽሑኻ፡ ዘይተወደበ ፖለቲካዊ ወይ ብረታዊ ሓይሊ ድማ ናብ ህውከትን ዕግርግርን ስለ ዚልወጥ፡ እቲ ነቲ ሓሳባት ዘንቀለን ሰዓብቱን ንሓሳባቶምን፡ ንምንቅስቓሶምን ንራኢዮምን፡ ንዕላማኦምን ምውጋንን ምስራዕን ኣማራጺ ዘይብሉ ጉዳይ ኮይኑ ይረኽቡዎ።
ሓሳባትን ራእያትን ካብ ከበድቲ መሳርያታትን ተወንጨፍትን ስለ ዚሕይሉን፡ ነቲ ጽኑዕ ናይ ኣእምሮ መናድቕን ናይ መትከላትን ዶግማታትን ጽኑዕ እምባታትን ኪፍንቅሉዎ ድማ ስለ ዚኽእሉ፡ እዚ ተርእዮዚ ነቲ ኣብ ስልጣን ዘሎ ስርዓት ከም ምንቅጥቃጥ መሬትን እሳተጎመራን እዩ።
ይኹንምበር፡ ኣብ መብዛሕትኡ ምንቅስቓሳት ሓርነት፡ ደሞክራሲ ድሕሪ ኹሉ እዩ ዚስራዕ። እቲ ዕላማ ነቲ ዘሎ ስርዓት ንምግልባጥ ክሳዕ ዝኾነ፡ አቲ ኣብ ምምራሕን ምዕዋትን ሰውራ ቅልጡፍ ውጽኢት ዘምጽእ፡ እቲ ግዜ ዚወስድን ጥውይዋይ ዝበዝሖን ናይ ምምኽኻርን ዘተን ኣሳታፍነትን መገዲ ዘይኮነስ፡ እቲ ኣቋራጭ ሜላ ዚጥቀም ናይ ኢደሞክራስያዊ ወይ እምባገነናዊ መገዲ እዩ።
ዝኾነኾይኑ፡ እቶም ሓርነታውያን ሓሳባትን ኣምራትን፡ እግሪ ይተኽሉ፡ ኣኽናፍ የውጽኡ፡ ሕንዚ ድማ የብቁሉ፡ ማለት ብምንቅስቓስን ብዚወናጨፍ ፖለቲካዊ ትምህርትን ዶግማን መትከላትን፡ ከምኡውን ካብተን ተመሳሳሊ መርገጺ ዘለወን ኣዕሩኽ ሃገራት ወይ ውድባት ብዚረኽቡዎን ካብ ጸላኢ ብዚማረኹዎን ኣጽዋር፡ እቶም ተቓለስቲ ነቲ ኣብ ስልጣን ዘሎ ስርዓት ኣብ ከቢድ ወጥሪ ብምእታው ከም ዚፈረሻሸኽን ከም ዚዓኑን ይገብሩ።
ሓርነታውን ደሞክራስያውን ብሉጻት ሓሳባት ኣብ ኣእምሮኡ ብምስፋር፡ ንህዝቢ ካብ ናይ ስጋውን መንፈሳውን ጭቆና ናጻ ከውጽእ ዚሕልን ሰብ፡ መብዛሕትኡ ግዜ ፈላስፋ ኪኸውን ጥራይ እዩ ዚኽእል። ፈላስፋ እንተ ኾይኑ ድማ፡ ከም ሶክራተስ ኣብ ዕዳጋ ወሪዱ ከስተምህር ወይ ድማ ከም ፕላቶ መጻሕፍቲ ጽሒፉ ኪሓልፍን ጥራይ እዩ ነይሩዎ። ከመይሲ ከምዚ ሓሳባትዚ ዚውንኑ ተቓለስቲ፡ ኣብቲ ደሞክራስያዊ ባህሊ ዘለዎ ሕብረተሰብ እንተ ዘይኮይኑ፡ ኣብ ፊውዳላውን ኣብቲ ብመግዛእቲ ንዘመናት ዝላደየ ህዝብንሲ ነቲ ቄናን መገዶም ጥራይ ኪኽተሉ ከም ዚድረኹን፡ ነቲ መሰረታዊ ኣብ ደመነፍስ እተመስረተ ድሌታቶም ጥራይ ከርውዩ ከም ዚቃለሱን ኩሉ ዘስተውዕል ሰብ ዚፈልጦ ሓቂ እዩ።
እቲ ብግጉይ መንፈስ ተላዒሉ ነቶም ለወጥቲ ሓሳባት ከተግብር ዚፍትን ሰብ፡ ብዛዕባ ናይዞም ሓሳባት ኣብቲ ንሱ ዚነብረሉ ዘሎ ጭቡጥ ኩነታትን ማሕበራዊ ድሕረባይታን ምስራሖምን ዘይምስራሖምን፡ ብዛዕባ ኣብቲ ህዝቢ ዚህልዉዎም ኣወንታዊ ይኹን ኣሉታዊ ጽልዋታት ብኸመይ መገዲ ከም ዚገሃዱን ንኸረጋግጽ ከይደቀሰ ኣይሓድርን እዩ። ከም ኩሉ ሰብ፡ ናይ ልዕልናን ዕብለላን ደመነፍስ (instinct) ኣብ ውሽጡ ይርብጾን ይህውኾን አዩ። እቲ ዝሓየለ ይዕወት ዚብል ኢቮሉሽናዊ ድራኸ፡ ካብ ውሻጠ ወድሰብ ጀሚሩ ክሳዕ ኣብ ጉጅለን ውድብን ሃገርን ከምኡውን ብሓፈሻ ኣብ ኩሉ ቃልሲ ብድጉልን ብቐጻልን መገዲ ዚገሃድ ድራኸ ብምዃኑ፡ እዚ ሰብዚ ብምንም መገዲ ካብቲ መንፈሱን ጽልዋኡን ከምልጥ ኣይክእልን።
ንታሪኻዊ ጒዕዞ ወድሰብ ዚዓግቶ ነገር ስለ ዘየልቦ፡ እቲ ሓርነታዊ ቃልሲ፡ ውዒሉ ሓዲሩ፡ ኣብ መደምደምታኡ ይበጽሕ። ዓወት ይዕተር፡ ናጽነት ይእወጅ፡ መንግስቲ ይትከል። ኣብቲ ናይቲ ስርዓት ግራት ግን ክርዳድ ድማ በቝሉ ኣሎ። ብሓጺሩ፡ እቲ ስርዓት ነቲ ዘዕኑዎ መገዲ ሒዙ እዩ ዚጓዓዝ ዘሎ። ኣሳታፍነትን ደሞክራስያዊ ባህልን ማሕበራዊ እምነትን ዘይብሉ መሰረት፡ ኣብ ልዕሊኡ ብወርቂ እተሰርሐ ኣደራሽ እንተ ሰራሕካሉውን፡ ጥዑይን ውሑስን ህንጻ ኪኸውን ኣይክእልን።
ከም ብሓድሽ ትሒምሒም ይጅምር። እቲ ፊልም፡ ወላኳ ብሓደስቲ ተዋሳእትን ብሓድሽ ዳይረክተርን ይሰራሕ አንተሎ፡ አቲ ናይ ቀደም ፊልም እዩ።
ትሒምሒም ናብ ተቓውሞ ይልወጥ፡ ናይ ሓርነት ሓሳባት ይለዓዓሉ። እዞም ሓሳባት እዚኣቶም ኣብ ኣእምሮ ናይቶም ናይ ትንተና ዝንባለ ዘለዎም ሰባት ብምእታው ናይ ኣተሓሳስባ ለውጢ የምጽኡ፡ ብድሕርዚ ድማ ሓድሽ ስነልቦናዊ ኩነት ይፈጥሩ።…………………………….ወዘተ.
ሕጂውን ተቓውሞ ናብ ናዕቢ ይልወጥ፡ እቲ ናይቲ ኣብ ስልጣን ዘሎ ስርዓት መራሒ፡ ብወትሃደራቱን ብናይ ጭቆና ኣውታራቱን ገይሩ ነቶም ዚቃወሙዎ ከፈራርሆምን ኪሃድኖም ኪኣስሮምን ይጅምር። ንሱ፡ ነቲ ተምሃራይ ከሎሞ ኣንጻር እቲ ዝነበረ ስርዓት ብምቅዋም ብወትሃደራት ኪቕጥቀጥ ከሎ ዘሕለፎ ተመክሮ፡ ፈጺሙ ረሲዑዎ እዩ።
ከም ብሓድሽ፡ ካብቶም ተቓወምቲ ሓደ ሰብ ንበይኑ ካብቲ ማሕበረሰብ ብኣረኣእያ ኪፍለ ይጅምር። እዚ ሰብዚ ነቲ ኣብ መንጎ ጭቆናን ፍትሕን፡ ኣብ መንጎ ባርነትን ናጽነትን፡ ኣብ መንጎ ውርደትን ክብረትን ዘሎ ፍልልያት ኣነጺሩ ብምርኣይን ብምትንታንን፡ ምስቲ ናይቲ ህዝቢ ሕሉፍ ታሪኽን ኣቃውማን ብምዝማድን፡ ፍትሒ ንምንጋስ ብምትንሳእ ከም ብሓድሽ ኪመርሕን ከእምንን ይፍትን።
ሕጂውን ኪዘርእ ኸሎ፥ ምስኡ ክርዳድ ዘሪኡ እዩ። ናይ ጭቆናን ኣምባገነነትን ዘርኢ።
ሕጂውን ተቓውሞ ናብ ብረታዊ ቃልሲ ይልወጥ። ህሉው ስርዓት ይፈርስ። ዓወት ይዕተር፡ ናጽነት ይእወጅ፡ መንግስቲ ይትከል። ኣብቲ ናይቲ ስርዓት ግራት ግን ክርዳድ ምስቲ ጽቡቕ አኽሊ በቝሉ ኣሎ።
ከምዚ ኢሉ ድማ፡ ብሰንኪ አተበከሉ መሰረታውያን ዕላማታትን፡ እተዘለሉ ወይ ቀዳምነት ዘይተዋህቦም ደሞክራስያውያን መትከላትን፡ እቲ ዘይስበር ዓንኬል ቀጻሊ ኪዘውር ይነብር። እቲ ኣገባብ ንሱ እዩ፡ እቲ ጭቆና ንሱ እዩ፡ እቲ መኸተ ንሱ እዩ። ጭቆና-ተቓውሞ-መኸተ-ዓወት-ስርዓት-ጭቆና-ተቓውሞ……………………ወዘተ. ዘየቋርጽ ዓንኬላዊ ዙረት!
ኣብዚ ግን፡ ነዚ እኩይ ዓንኬልዚ (vicious circle) ንምስባር እንታይ ምግባር የድሊ ዚብል ሕቶ ኪልዓል ግድን እዩ። ንሕና ኤርትራውያን ኣብተን ብጀዮግራፍን ብፖለቲካዊ ደምበን ብስነ-ልቦናን እተኸለላ ግን ዘይድልዱል ዶብ ዘለወን ዓለማት ኢና እንቕመጥ ዘሎና፥ ኣብ ኤርትራ፡ ኣብ ዲያስፖራ፡ ኣብ ዕሱብነት፡ ኣብ ተቓውሞ፡ ኣብ ስግኣት፡ ኣብ ተስፋ። ኣብ ዘሎና ንሃሉ፡ ዝሃለወ ስነልቦናዊ ወይ ፖለቲካዊ ኩነታት ይዓብልለና፡ ኣብ ኩሉ ብሓሳብ ኮነ ብግብሪ እንፍጽሞን እነካይዶን ንጥፈታት፡ ናይ ደሞክራስን ኣሳታፍነትን መንፈስ ኪዓስለና ይግባእ።
ኣብ ውድባትና ኾነ ኣብ ማሕበራትና፡ ናይ ምስታፍን ደሞክራስን ባህሊ ከነተኣታቱ ይግባኣና። ኣብ ኣተሓሳስባና፡ ናይ ምጽውዋርን ምክእኣልን፡ ናይ ስምረትን ሓድነትን መንፈስ ኪሰፍነና የድሊ። ኣኼባታትና፡ ኣብ ክንዲ ኣብ ዝሓለፉ ነገራት ዘተኩሩን ቁስልታት ኪነኻኽኡ ዚውዕሉን፡ ኣብ ምምስራት ሲቪካዊ ማሕበራትን ዲሞክራስያዊ ትካላትን ኣብ ምዝርጋሕ ደሞክራስያዊ ባህልን ከተኩሩ ይግባእ።
ከምዚ ምስ ዘይግበር፡ እቲ እኩይ ዓንኬል፡ ነቲ ፍረ-ኣልቦ ባህርያቱ ሒዙ ንሓዋሩ ኪዘውር ኪነብር እዩ። ኣብ መንጎኡ ድማ ህዝብና ኪጠፍእ፡ ባህልና ክርሳዕ፡ ሃገርና ድማ መውዓልን መዓንደርን ዘቤታውያንን ባዕዳውያንን ኣምባገነናት ኮይና ንኽትነብር ተኽእሎ ከም ዘሎ ክንርስዕ ኣይግባእን።
ኣማኒኤል ሳህለ፡
24 ታሕሳስ 2017
ኣገዳሲ ቆጸራታት
- ዝኽሪ ንፈላሚት ባሕቲ መስከረም ሰውራ ኤርትራ ኣብ ሽቱትጋርት
- ጻውዕት ንሰፊሕ ልዝብ ደቂ-ኣንስትዮ ኤርትራ ኤውሮፓ/ኸ ኣብ ጀርመን
- በዓል 8 መጋቢት 2017
- በዓል 8 መጋቢት 2017
- SECOND EASE CONGRESS ANNOUNCEMENT - ምልክታ : ካልኣይ ጉባኤ ዝምልከት
- ኣገዳሲ ሓበሬታ ዝኽሪ መበል 25 እዮብያላዊ ዓመት ናጽነት ኤርትራ Firande av 25 års av Eritreas Självständighet.
- ኣገዳሲ ሕዝባዊ መፍለጢ Important Public Announcement دعوة لإجتماع هام
ሞድ የማን Mod Right sample subtitle goes here
This is the right module position, which is not using any module suffix.
To create a subtitle, separate the title input text in the module manager with an "|" character then enter your subtitle text.


text:
ኣብ ወደባዊት ከተማ ምጽዋዕ ዝርከብ ባንክ ኤርትራ ኣብ መጀመርታ ወርሒ መጋቢት 2017 ብራሻይዳ ኣብ ሰዓታት ለይቲ ከም ዝተሰርቀ ምንጭታትና ካብቲ ቦታ ሓቢሮም። እቲ ብሰንኪ ሕጽረት መራኸቢ ደንጉዩ ዝበጸሓና ሓበሬታ ከም ዝገለጾ፡ እቶም ዕሉላት ሰረቕቲ ካብ ራሻይዳ ኮይኖም፤ ብለይቲ ኣብቲ ባንክ ኣብ ተረንሸዋታት (መሸመዓት) ተቛጺሩ ዝነበረ ሓድሽ ናቕፋ፡ ናይቲ ባንክ መስትያት፤ ብጥንቃቐን ፍሉይ ጥበብን ሰይሮም ኣብ ኣይስዙ ዝዓይነተን መካይን ምስ ካልእ ንረት ጽዒኖም ከምዝወሰድዎ ተፈሊጡ።።
እዞም ራሻይዳ ካብ ምጽዋዕ ብሽዕብ ሓሊፎም፡ ብወገን ግርማይካ ናብ ሱዳን ከእትዉዎ መደብ ስለዝነበሮም፤ ምስቲ ኣብ ዓንቀጽ ግርማይካ ናይ ምቁጽጻር ሓላፍነት ዝነበሮ ናይ ኮለነል መዓርግ ምስ ዝነበሮ ኣዛዚ’ውን ኣቐዲሞም ኣብ ረብሓ ዝተሰረተ ስምምዕ ነይርዎም። እንተኾነ እዚ ውዲታዊ ሓበሬታ ኣቐዲሙ ኣብ ኢድ ካለኦት ናይ ጠቕሚ ተወዳደርቲ ሓለፍቲ ወዲቑ ስለ ዝነበረ፡ ነቲ ብጠቕሚ ተዓዲጉ ኣብቲ ውዲት ዝነበረ ኣዛዚ ኣወጊዶም ባዕላቶም መንገዲ ዓጽዮም ጸኒሖም፡ ነተን ሰዓተን ሓልየን ዝመጻ መካይን ክኽልክልወን ምስ ፈተኑ ካብተን ገንዘብ ጽዒነን ብኻልእ ንብረት ሸፊነን ዝነበራ ሰለስተ መካይን እታ ቀዳመይቲ ነቶም ኣብቲ ሓለዋ ዝነበሩ ብተኹሲ ኣወጊዳ ምስ ጽዕነታ ናብ ሱዳን ክትሓልፍ እንከላ እተን ክልተ ግና ከም ዝተታሕዛ ክፍለጥ ተኻኢሉ።
እዚ ከምዚሉ እንከሎ፡ ኣብ ሱዳናዊት ከተማ ከሰላ ዶላር ሂብካ ከም ድላይካ እቲ ሓድሽ ናቕፋ ተሽርፈሉ ድንኳናት ከም ዘሎ ተሓቢሩ። ኣብዚ እዋንዚ ናቕፋ ኣብ ኤርትራ ብኣዝዩ ጸቢብ መቑነን ንደቂ ሃገር ኣብ ዝወሃበሉ ኩነታት፤ ኣብ ሱዳን ግን ከም ድላይካ ምዃኑ ንብዙሓት ዘገርም ኮይኑ፡ እቶም ነቲ ጉዳይ ብቐረባ ዝከታተልዎ፡ እዚ ኣብ ከሰላን ካልኦት ከተማታት ሱዳንን ናቕፋ እንዳሃበ ዶላር ዝእክበሉ ዘሎ ድንኳናት ዋናታቱ ላዕለዎት ወተሃደራዊ ሓላፍቲ ጉጅለ ህግደፍ ምዃኖም የረጋግጹ። ባንክታት ኤርትራ ነቲ ተራ ኤርትራዊ እምበር፡ ንውሱናት ሓለፍቲ ግና ክፉት ምዃኑ እውን እቶም ተዓዘብቲ የረጋግጹ። ዲክታቶር ኢሳይያስ ኣፈወርቂ ኣብዚ ቀረባ ግዜ ኣብ ዘካየዶ ቃለመጠቕ ናብ ኤርትራ ኣትዩ ብናቕፋ ክሽረፍ ዝግበኦ ዶላራት ኣብ ሱዳን ከሰላ ይኽተር ከም ዘሎ ከም ዝተኣመነ እውን ዝዝከር እዩ።


text:
ነዛ ዓንቀጽ እዚኣ ብ%% ከተንብባ ትደሊዶ፧
ነዛ ዓንቀጽ እዚኣ ብ%% ከተንብባ ትደሊዶ፧
6 ስለዚ፡ ነቲ ናይ መጀመርታ ትምህርቲ ክርስቶስ ሓዲግና፡ ናብ ብስለት ንገስግስ። ከም ብሓድሽ እውን መሰረት ኣይንሰርት፣ እዚ ድማ፡ ንስሓ ኻብ ምዉት ግብሪ፡ እምነት ብኣምላኽ፡
2 ትምህርቲ ጥምቀታትን ምንባር ኣእዳውን፡ ትንሳኤ ምዉታትን ናይ ዘለኣለም ፍርድን እዩ።
3 ኣምላኽ እንተ ፈቐዶስ፡ ነዚ ድማ ክንገብሮ ኢና።
4 እቶም ሓደ ሳዕ ብርሃን ዝበርሃሎም፡ ነቲ ሰማያዊ ውህበት ዝጠዓሙ፡ ተማቐልቲ መንፈስ ቅዱስ ዝዀኑ፡
5 ነቲ ሰናይ ቃል ኣምላኽን ሓይሊ እቲ ዚመጽእ ስርዓት ዓለምን ከኣ ዝጠዓሙ፡
6 ግናኸ ዝወደቑ፡ ንወዲ ኣምላኽ ከም ብሓድሽ ንርእሶም ስለ ዚሰቕልዎን መላገጺ ስለ ዚገብርዎን፡ ከም ብሓድሽ ናብ ንስሓ ኺምለሱ ኣይክእሉን እዮም።
7 እታ ኣብኣ ብዙሕ ግዜ ንዝዘነመ ዝናም ሰትያ፡ ነቶም ዚሓርስዋ ዚጠቅም ኣትክልቲ እትህብ ምድርስ፡ ካብ ኣምላኽ በረኸት ትረክብ እያ።
8 እሾዅን ተዀርባን እንተ ኣብቈለት ግና፡ ዘይትጠቅምን ጥቓ መርገምን እያ፣ መወዳእታኣ እውን ምንዳድ እዩ።
9 ፍቑራተየ፡ ብዛዕባኹም ግና፡ በዚ ኸምዚ እኳ እንተ ተዛረብና፡ ዚሓይሽን ናብ ድሕነት ዜብጽሕን ነገር ከም ዘሎ ርግጸኛታት ኢና።
10 ኣምላኽሲ ነቲ ነቶም ቅዱሳት ዘገልገልኩምዎምን እተገልግልዎም ዘለኹምን ግብርኹም ኰነ ንስሙ ዘርኣኹምዎ ፍቕሪ ዚርስዕ ዓማጺ ኣይኰነን።
11 ነፍሲ ወከፍኩም ክሳዕ መወዳእታ ርግጽ ተስፋ ኽትህልወኩም ግና፡ እዚ ትግሃት እዚ ኸተርእዩ ንደሊ ኣለና፣
12 እዚ ድማ ነቶም ብእምነትን ብትዕግስትን ነቲ ተስፋታት ዚወርስዎ ምእንቲ ኽትመስልዎም እምበር፡ ፈዛዛት ምእንቲ ኸይትዀኑ እዩ።
13 ኣምላኽ ንኣብርሃም ኬተስፍዎ ኸሎስ፡ ዚምሕለሉ ኻብኡ ዚዓቢ ስለ ዘየልቦ፡ ብርእሱ መሓለ፡
14 ከምዚ ኢሉ፦ “ብርግጽ ክባርኸካን ብርግጽ ከብዝሓካን እየ።”
15 ኣብርሃም ድማ ተዓጊሱ፡ ነዛ ተስፋ እዚኣ ረኸባ።
16 ሰባትሲ በቲ ኻብኦም ዚዓቢ እዮም ዚምሕሉ፣ ማሕላኦም ከኣ ሕጋዊ ውሕስነት ስለ ዝዀኖም፡ ንዅሉ ምጕቶም ይውድኣሎም እዩ።
17 ከምኡ ኸኣ ኣምላኽ፡ ዕላማኡ ኸም ዘይልወጥ ነቶም ወረስቲ ተስፋ ብንጹር ኬርእዮም ምስ ወሰነ፡ ብማሕላ ኣረጋገጸሎም።
18 ከምኡ ዝገበረ ኸኣ፡ ንሕና እቶም እተማዕቈብና ዘበልና፡ በተን ኣምላኽ ኪሕስወለን ዘይክእል ክልተ ዘይልወጣ ነገራት ጌርና፡ ነታ ኣብ ቅድሜና ዘላ ተስፋ ንምሓዝ ሓያል መተባብዒ ምእንቲ ኽንረክብ እዩ።
19 እዛ ዘላትና ተስፋ እዚኣ ኸም መልህቕ ነፍሲ፡ ርግጽን ጽንዕትን እያ፣ ነቲ መጋረጃ ሓሊፋ ድማ ናብ ውሽጢ ትኣቱ እያ፣
20 ኣብኡ ኸኣ እቲ ኸም ስርዓት መልከጼዴቅ ንዘለኣለም ሊቀ ኻህናት ዝዀነ የሱስ ምእንታና ቕድሜና ኣትዩ ኣሎ።
ልኣኽ
ልኣኽ
መጽሓፍ ቅዱስ—ትርጉም ሓዳስ ዓለም
እብራውያን 6
ትግርኛ
መጽሓፍ ቅዱስ ኣብ ኢንተርነት ኣንብብ
https://assetsnffrgf-a.akamaihd.net/assets/m/1011208/univ/wpub/1011208_univ_sqr_xl.jpg


text:
ካብ ናይ ሓሶት ሃይማኖት ሓራ ወጺኦም
“ኣቱም ህዝበይ፡ . . . ካብኣ ውጹ።”—ራእ. 18:4።
መዝሙር፦ 10, 45
1. ህዝቢ ኣምላኽ ካብ ዓባይ ባቢሎን ሓራ ኸም ዚወጹ ዜተስፉ እንታይ መሰረት እዩ ነይርዎም፧ እንታይ ሕቶታትከ ኢና ኽንምርምር፧
ኣብዛ ኣቐዲማ ዘላ ዓንቀጽ፡ እሙናት ክርስትያናት ኣብ ትሕቲ ምርኮ ባቢሎን ብኸመይ ከም ዝኣተዉ ርኢና ኢና። እቲ ዜሐጕስ ግና፡ ንሓዋሩ ኣብ ባርነት ከም ዘይጸንሑ ተሓቢሩ ነይሩ እዩ። ካብ ናይ ዓለም ሃጸያዊ ግዝኣት ናይ ሓሶት ሃይማኖት ኬምልጥ ዚኽእል ዋላ ሓደ እንተ ዘይህሉ ነይሩ፡ እቲ፡ “ኣቱም ህዝበይ፡ . . . ካብኣ ውጹ” ዚብል ትእዛዝ ትርጉም ኣልቦ ምዀነ። (ራእይ 18:4 ኣንብብ።) ህዝቢ ኣምላኽ ካብ ቍጽጽር ባቢሎን ምሉእ ብምሉእ ሓራ ዝወጹሉ ግዜ ኽንፈልጥ ንህንጠ ኢና። ፈለማ ግና፡ ነዚ ዚስዕብ ሕቶታት መልሲ ኽንረኽበሉ ኣሎና፦ እቶም ተምሃሮ መጽሓፍ ቅዱስ፡ ቅድሚ 1914 ምስ ዓባይ ባቢሎን ብዚተሓሓዝ እንታይ መትከል እዮም ዝሓዙ፧ ኣብ ቀዳማይ ውግእ ዓለም፡ ኣሕዋትና ኽሳዕ ክንደይ እዮም ብንጥፈት ዚሰብኩ ነይሮም፧ መአረምታን ተግሳጽን ስለ ዜድልዮም ድዮም ኣብ ትሕቲ ምርኮ ባቢሎን ከም ዚጸንሑ ተገይሮም፧
“ውድቀት ባቢሎን”
2. እቶም ቀዳሞት ተምሃሮ መጽሓፍ ቅዱስ ምስ ናይ ሓሶት ሃይማኖት ብእተተሓሓዘ እንታይ መትከል እዮም ዝሓዙ፧
2 ቅድሚ ቐዳማይ ውግእ ዓለም ሓያሎ ዓመታት ይግበር፡ ቻርለስ ቴዝ ራስልን ብጾቱን፡ ውድባት ህዝበ ክርስትያን ኣብ መጽሓፍ ቅዱስ ዚርከብ ሓቂ ይምህራ ኸም ዘየለዋ ፈለጡ። ስለዚ ኸኣ፡ ምስ ናይ ሓሶት ሃይማኖት ኪሓብሩ ኣይደለዩን። ኣብ ሕዳር 1879 ዝወጸት፡ ናይ ጽዮን ግምቢ ዘብዐኛ ነቲ ቕዱስ ጽሑፋዊ መትከሎም፡ “ንክርስቶስ እተመርዓኹ ንጽህቲ ድንግል እየ እትብል፡ ግናኸ ምስ ዓለም (ኣራዊት) ሓድነት ዘለዋ፡ ንዓኣ እውን እትድግፍ ዘበለት ቤተ ክርስትያን፡ ብቛንቋ ቕዱሳት ጽሑፋት ኣመንዝራ ዝዀነት ቤተ ክርስትያን ኢልና ኢና እንዅንና” ኢላ ብቐጥታ ገሊጻቶ ኣላ፣ እዚ ስያመ እዚ ኸኣ ንዓባይ ባቢሎን ዜመልክት እዩ።—ራእይ 17:1, 2 ኣንብብ።
3. እቶም ተምሃሮ መጽሓፍ ቅዱስ ካብ ናይ ሓሶት ሃይማኖት ዘይምዃኖም ንምሕባር እንታይ እዮም ዝገበሩ፧ (ኣብ መእተዊ ዘላ ስእሊ ርአ።)
3 ፍርሃት ኣምላኽ ዘለዎም ሰብኡትን ኣንስትን እንታይ ኪገብሩ ኸም ዘለዎም ፈለጡ። ንናይ ሓሶት ሃይማኖታዊ ውድባት ክሳዕ ዝደገፉ፡ በረኸት ኣምላኽ ከም ዘይረኽቡ ተገንዘቡ። ስለዚ፡ ብዙሓት ተምሃሮ መጽሓፍ ቅዱስ ካብ ኣብያተ ክርስትያኖም ከም ዝወጹ ዚገልጽ ደብዳበ ኣዳለዉ። ኣብ ገሊኡ መዳያት፡ ነቲ ደብዳበ ኣብ ቤተ ክርስትያኖም ኣብ ዚግበር ኣኼባ ዓው ኢሎም የንብብዎ ነበሩ። ኣብ ቅድሚ ህዝቢ ምንባብ ምስ ተኸልከሉ፡ ንዅሎም ምእመናን እታ ቤተ ክርስትያኖም ቅዳሓት ደብዳበኦም ይሰድዱ ነበሩ። ምስ ናይ ሓሶት ሃይማኖት ደጊም ሕብረት ኪህልዎም ኣይደለዩን። ኣብ ካልእ እዋን እንተ ዚኸውን ነይሩ፡ እዚ ብትብዓት ዝወሰድዎ ስጕምቲ እዚ ሓደገኛ ምዀነ። ኣብ ኣጋ መወዳእታ 1800ታት ግና፡ መንግስትታት ሓያሎ ሃገራት ከምቲ ኣቐዲሞም ዚገብርዎ ዝነበሩ ገይሮም ኣይኰኑን ንኣብያተ ክርስትያን ዚድግፉ ዝነበሩ። ዜጋታት እተን ሃገራት ድማ መቕጻዕቲ ኸይፈርሁ፡ ብዛዕባ ሃይማኖታዊ ነገራት ብናጻ ኺመያየጡን ምስ ኣብያተ ክርስትያን ከም ዘይሰማምዑ ብግህዶ ኺገልጹን ይኽእሉ ነበሩ።
4. ኣብ ቀዳማይ ውግእ ዓለም፡ ህዝቢ ኣምላኽ ብዛዕባ ዓባይ ባቢሎን እንታይ ኣረኣእያ እዩ ዝነበሮም፧
4 እቶም ተምሃሮ መጽሓፍ ቅዱስ ብዛዕባ እቲ ንናይ ሓሶት ሃይማኖት ዚምልከት መትከሎም ንቤተ ሰቦምን ንፈተውቶምን ንምእመናን ኣብያተ ክርስትያኖምን ምንጋር ጥራይ እኹል ከም ዘይኰነ ተረድኡ። ዓባይ ባቢሎን ናይ ሃይማኖት ኣመንዝራ ምዃና ምሉእ ዓለም ኪፈልጥ ደለዩ። ስለዚ ድማ፡ ካብ ታሕሳስ 1917 ክሳዕ መጀመርታ 1918፡ ሒደት ኣሽሓት ተምሃሮ መጽሓፍ ቅዱስ፡ “ውድቀት ባቢሎን” ዘርእስቱ 10,000,000 ትራክት ብቕንኣት ዓደሉ። እታ ትራክት ንህዝበ ክርስትያን እተቃልዕ እያ ነይራ። ኣቕሽሽቲ በዚ ተቘጥዑ፣ እቶም ተምሃሮ መጽሓፍ ቅዱስ ግና በዚ ኸይተዳህሉ ነቲ ኣገዳሲ ዕዮ ቐጸልዎ። “ካብ ንሰብሲ ንኣምላኽ” እዮም ኪእዘዙ ቘሪጾም ዝነበሩ። (ግብ. 5:29) እሞኸ ኻብዚ እንታይ ክንድምድም እንኽእል፧ ብግዜ እቲ ውግእ፡ እቶም ክርስትያን ሰብኡትን ኣንስትን እቲኦም ኣብ ትሕቲ ባርነት ዓባይ ባቢሎን ይኣትዉ ዘይኰነስ፡ ካብ ጽልዋኣ ናጻ ይወጹን ከምኡ ኺገብሩ ንሰባት ይሕግዙን ምንባሮም ኢና ኽንድምድም እንኽእል።
ኣብ ቀዳማይ ውግእ ዓለም ብቕንኣት ዝገበርዎ ንጥፈታት
5. ኣብ ቀዳማይ ውግእ ዓለም ኣሕዋት ብቕንኣት የገልግሉ ምንባሮም ዚሕብር እንታይ መርትዖ ኣሎ፧
5 ኣብ ዝሓለፈ ግዜያት፡ ኣብ ቀዳማይ ውግእ ዓለም ህዝቢ ኣምላኽ ኣብ ዕዮ ስብከት ብቕንኣት ብዘይምስታፎም ንየሆዋ ኸም ዘጕሃይዎ ንኣምን ኔርና ኢና። በዚ ምኽንያት እዚ ኸኣ፡ ዓባይ ባቢሎን ንሓጺር እዋን ኣብ ትሕቲ ምርኮኣ ኸተእትዎም የሆዋ ኸም ዘፍቀደ ንድምድም ኔርና። ኰይኑ ግና፡ ካብ 1914-1918 ንኣምላኽ ዜገልግሉ ዝነበሩ እሙናት ኣሕዋትን ኣሓትን፡ ብሓፈሻኡ ነቲ ዕዮ ስብከት ንምቕጻል ዚከኣሎም ከም ዝገበሩ ገሊጾም እዮም። ነዚ ምስክርነቶም እዚ ዚድግፍ ሓያል መርትዖ እውን ኣሎ። ንቲኦክራስያዊ ታሪኽና ብልክዕ ምርዳእና፡ ነቲ ኣብ መጽሓፍ ቅዱስ እተመዝገበ ገሊኡ ፍጻመታት ብንጹር ክንርድኦ ሓጊዙና ኣሎ።
6, 7. (ሀ) እቶም ተምሃሮ መጽሓፍ ቅዱስ ኣብ ቀዳማይ ውግእ ዓለም እንታይ ጸገማት እዮም ኪሰግሩ ዝነበሮም፧ (ለ) ቅንኣት ተምሃሮ መጽሓፍ ቅዱስ ዜርኢ ኣብነታት ሃብ።
6 ከም ሓቂ፡ ኣብ ቀዳማይ ውግእ ዓለም (1914-1918) ዝነበሩ ተምሃሮ መጽሓፍ ቅዱስ፡ ኣብቲ ግዜ እቲ ብዜደንቕ መገዲ እዮም መስኪሮም። ከምኡ ምግባር፡ ብእተፈላለየ ምኽንያታት ቀሊል ኣይነበረን። ክልተ ኻብዚ ድማ ክንርኢ ኢና። ቀዳማይ፡ እቲ ሽዑ ዚግበር ዝነበረ ቐንዲ ዕዮ፡ መጽሓፍ ቅዱሳዊ ጽሑፋት ምዕዳል እዩ ነይሩ። ኣብ መጀመርታ 1918፡ ሰበ ስልጣን መንግስቲ ነታ ዘ ፊኒሽድ ሚስትሪ ዘርእስታ መጽሓፍ ምስ ኣገድዋ፡ ሓያሎ ኣሕዋት ምስባኽ ተሸጊሮም ነይሮም እዮም። ብመጽሓፍ ቅዱስ ጥራይ ገይሮም ብኸመይ ከም ዚሰበኩ ኣይፈልጡን እዮም ነይሮም፣ እታ ዘ ፊኒሽድ ሚስትሪ “ኽትዛረበሎም” እዮም ዚጽበዩ ነይሮም። ካልኣይ ረቛሒ ድማ፡ እቲ ብ1918 ዘጋጠመ ኢንፍሉወንዛ ስጳኛ ዚብሃል ለበዳ እዩ ነይሩ። እቲ ሕማም ተላገብ ኣመና ኣስፋሕፊሑ ብምንባሩ፡ ኣስፋሕቲ ኸም ድላዮም ኪንቀሳቐሱ ኣይክእሉን እዮም ነይሮም። እዝን ካልእ ጸገማትን እናሃለዎም ግና፡ ተምሃሮ መጽሓፍ ቅዱስ ብሓፈሻ ነቲ ዕዮ ንምዕያይ ዚከኣሎም ገይሮም እዮም።
7 ብ1914 ጥራይ፡ እቶም ሒደት ተምሃሮ መጽሓፍ ቅዱስ ነታ “ፎቶ-ድራማ ኦቭ ክሪኤሽን” ንልዕሊ 9,000,000 ሰባት ኣርእዮምዋ እዮም። እታ ብሓጺሩ ድራማ ተባሂላ እትጽዋዕ ዝነበረት ከኣ፡ ምስ ድምጺ እተወሃሃደ ተንቀሳቓሲ ስእልታትን ስእሊ ስላይድን ዘጠቓለለት ኰይና፡ ካብ ግዜ ፍጥረት ክሳዕ መወዳእታ እቲ ናይ ሽሕ ዓመት ግዝኣት ክርስቶስ ዚገልጽ ታሪኽ ወዲ ሰብ ዝሓዘት እያ ነይራ። ኣብቲ ግዜ እቲ፡ እተደንቕ ዕዮ እያ ነይራ። ሕስብ እሞ ኣብሎ። ብዝሒ እቶም ብ1914 ጥራይ ዝረኣይዋ ህዝቢ፡ ካብዚ ሎሚ ኣብ መላእ ዓለም ዘሎ ቝጽሪ ንጡፋት ኣስፋሕቲ መንግስቲ ኣምላኽ ይዛይድ እዩ። ብዘይካዚ፡ ብ1916 ኣብ ሕቡራት መንግስትታት ኣመሪካ ኣብ እተገብረ ኣኼባታት ብድምር 809,393 ከም እተኣከቡ፡ ብ1918 ድማ እቲ ቝጽሪ ናብ 949,444 ክብ ከም ዝበለ ጸብጻባት ይሕብረና እዩ። እምበኣር፡ እቶም ተምሃሮ መጽሓፍ ቅዱስ ብቕንኣት እዮም ዜገልግሉ ነይሮም።
8. ኣብ ቀዳማይ ውግእ ዓለም፡ ንኣሕዋት ብመንፈሳዊ ዜድልዮም ነገራት እተማልኣሎም ብኸመይ እዩ፧
8 ኣብ ቀዳማይ ውግእ ዓለም፡ ነቶም ፋሕ ኢሎም ዝነበሩ ተምሃሮ መጽሓፍ ቅዱስ መንፈሳዊ ምግብን መተባብዕን ንምድላው ብርቱዕ ጻዕሪ ይግበር ነይሩ እዩ። ሳላቲ መሰናድዎታት እቲ ኸኣ፡ ኣሕዋት ነቲ ዕዮ ስብከት ንምቕጻል ዜኽእል ብርታዐ ረኺቦም። ኣብቲ ግዜ እቲ ንጡፍ ዝነበረ ሪቻርድ ባርበር ከምዚ ኢሉ ተዘክሮኡ ይገልጽ፦ “እቶም ሒደት ገየሽቲ ሓለውቲ ዕዮኦም ከም ዚቕጽሉ፡ ግምቢ ዘብዐኛ ኸኣ ከየቋረጸት ከም እትቕጽል፡ ናብቲ እተኣገደትሉ ካናዳ ድማ ከም እትልኣኽ ክንገብር ክኢልና ኢና። መጻሕፍቶም ንእተገበቶም ሓያሎ ፈተውተይ፡ ንእሽቶ ዝዓቐኑ ቕዳሓት ዘ ፊኒሽድ ሚስትሪ ኽሰድደሎም ክኢለ እየ። ሓውና ራዘርፎርድ ድማ ኣብ ምዕራባዊ ሕቡራት መንግስትታት ኣመሪካ ኣብ ዚርከባ ገሊአን ከተማታት ዓበይቲ ኣኼባታት ከነዳሉ፡ ንኣሕዋት ብእተኻእለና ንምትብባዕ እውን ተዛረብቲ ኽንልእኽ ሓቲቱና እዩ።”
ብእተወሰነ ኺጸርዩ የድልዮም ነበረ
9. (ሀ) ህዝቢ ኣምላኽ ካብ 1914 ክሳዕ 1919 ኣብ ዝነበረ እዋን መአረምታን ተግሳጽን ዜድልዮም ዝነበረ ስለምንታይ እዩ፧ (ለ) ተግሳጽ ዜድልዮም ምዃኑ ግና እንታይ እዩ ዘየመልክት፧
9 እቲ ተምሃሮ መጽሓፍ ቅዱስ ካብ 1914 ክሳዕ 1919 ኣብ ዝነበረ እዋን ዚገብርዎ ዝነበሩ ነገራት፡ ኵሉ ኣይኰነን ምስ ቅዱስ ጽሑፋዊ ስርዓታት ዚሳነ ዝነበረ። ቅኑዓት እኳ እንተ ነበሩ፡ ንመንግስትታት ዓለም ብዛዕባ ዝነበሮም ተገዛእነት ግቡእ ኣረኣእያ ኣይነበሮምን። (ሮሜ 13:1) ስለዚ፡ ብደረጃ ጕጅለ፡ ካብቲ ውግእ ገለልተኛታት ኣይነበሩን። ንኣብነት፡ ፕረዚደንት ሕቡራት መንግስትታት ኣመሪካ፡ 30 ግንቦት 1918 ንሰላም ጸሎት ዚግበረላ መዓልቲ ምዃና ምስ ኣወጀ፡ ግምቢ ዘብዐኛ ንተምሃሮ መጽሓፍ ቅዱስ ኣብቲ ጸሎት ኪሓብሩ ተማሕጺናቶም እያ። ገሊኦም ኣሕዋት ድማ ነቲ ውግእ ብገንዘብ ንምድጋፍ ቦንድ ዓዲጎም እዮም፣ ሒደት እውን ጠበንጃን ሳንጃን ተዓጢቖም ናብ ዕርዲ ወፊሮም እዮም። ይኹን እምበር፡ እቶም ተምሃሮ መጽሓፍ ቅዱስ መአረምታን ተግሳጽን የድልዮም ስለ ዝነበረ፡ ናብ ትሕቲ ምርኮ ባቢሎን ከም ዝኣተዉ ጌርና ኽድምድም ግቡእ ኣይከውንን እዩ። ብኣንጻሩ እኳ ደኣስ፡ ካብ ናይ ሓሶት ሃይማኖት ገዛእ ርእሶም ኪፈልዩ ግዴታ ኸም ዘለዎም ይርድኡ ነይሮም እዮም፣ ኣብ ቀዳማይ ውግእ ዓለም ከኣ ዳርጋ ምሉእ ብምሉእ ካብ ናይ ዓለም ሃጸያዊ ግዝኣት ናይ ሓሶት ሃይማኖት ይፍለዩ ነይሮም እዮም።—ሉቃስ 12:47, 48 ኣንብብ።
10. እቶም ተምሃሮ መጽሓፍ ቅዱስ ብዛዕባ ቕድስና ህይወት እንታይ መትከል እዮም ዝሓዙ፧
10 እቶም ተምሃሮ መጽሓፍ ቅዱስ ከምዚ ሎሚ እተረዳእናዮ ገይሮም ንክርስትያናዊ ገለልትነት ይርድእዎ እኳ እንተ ዘይነበሩ፡ ህይወት ሰብ ምቕታል ኣብ መጽሓፍ ቅዱስ ክልኩል ምዃኑ ይፈልጡ ነይሮም እዮም። ስለዚ፡ እቶም ኣብ ቀዳማይ ውግእ ዓለም ኣጽዋር ዓጢቖም ናብ ዕርዲ ዝኸዱ ሒደት እውን፡ ሰብ ምቕታል ኣብዮም እዮም። ገሊኦም ምቕታል ዝኣበዩ ድማ፡ ምእንቲ ኪቕተሉ ተባሂሉ ናብ ግምባር ተሰዲዶም እዮም።
11. እቶም ተምሃሮ መጽሓፍ ቅዱስ ምውጋእ ብምእባዮም፡ ሰበ ስልጣን መንግስቲ ኸመይ ተሰሚዕዎም፧
11 ዋላ እኳ እቲ ኣሕዋት ዝወሰድዎ መትከል ጐደሎ እንተ ነበረ፡ ድያብሎስ ግና በዚ ኸም እተቘጥዐ ንጹር ኰነ። ከም ሳዕቤኑ ድማ፡ “ብስም ሕጊ ሽግር” መሃዘ። (መዝ. 94:20) ኣብ ሰራዊት ሕቡራት መንግስትታት ኣመሪካ ዜገልግል ዝነበረ ሜጀር ጀነራል ጄምስ ፍራንክሊን ቤል ምስ ጆሴፍ ራዘርፎርድን ቫን ኣምበርግን ኣብ ዝገበሮ ዝርርብ፡ ክፍሊ ፍትሒ ሕቡራት መንግስትታት ኣመሪካ ኣብ ውግእ ኣጽዋር ምልዓል ንዚኣብዩ ናይ ሞት ፍርዲ ዚብይን እማመ ሕጊ ናብ ኮንግረስ ኬቕርብ ከም ዝፈተነ ገለጸሎም። ብዛዕባ እቶም ተምሃሮ መጽሓፍ ቅዱስ እዩ ዚዛረብ ነይሩ። ጀነራል ቤል ንሓውና ራዘርፎርድ ተቘጢዑ ኺዛረቦ ኸሎ፡ “እቲ እማመ ሕጊ፡ [ፕረዚደንት] ዊልሰን ስለ ዝዓገቶ እዩ ዘይጸደቐ፣ ከመይ ጌርና ኸም እንረኽበኩም ግና ንፈልጥ ኢና፣ ክንረኽበኩም ከኣ ኢና!” በሎ።
12, 13. (ሀ) ሓላፍነት ዝነበሮም ሸሞንተ ኣሕዋት ንነዊሕ እዋን ኪእሰሩ እተፈርዶም ስለምንታይ እዩ ነይሩ፧ (ለ) እቲ ማእሰርቲ ነቲ እቶም ኣሕዋት ንየሆዋ ኺእዘዙ ዝነበሮም ቈራጽነት ኣዳኺምዎዶ፧ ግለጽ።
12 እቶም ሰበ ስልጣን ከምቲ ዝፈከርዎ ኻብ ምግባር ዓዲ ኣይወዓሉን። ሓውና ራዘርፎርድን ሓውና ቫን ኣምበርግን ሽዱሽተ ኻልኦትን፡ ተወከልቲ ማሕበር ግምቢ ዘብዐኛ ብምንባሮም ተኣስሩ። እቲ ጕዳዮም ዝረኣዮ ዳኛ ብይን ኬመሓላልፍ ከሎ፡ “ሃይማኖታዊ ፕሮፓጋንዳ እዞም ሰባት እዚኦም ካብ ሓደ ኽፍለ ሰራዊት ጀርመን . . . ንላዕሊ ጐዳኢ እዩ። ነቶም ሓገግቲ እዚ መንግስትን ንቤት ጽሕፈት ሓበሬታ ሰራዊትናን ጥራይ ዘይኰኑስ፡ ንዅሎም ኣገልገልቲ ዅለን ኣብያተ ክርስትያን እውን ኣብ ሕቶ ኣእትዮምዎም እዮም። መቕጻዕቶም ከቢድ ኪኸውን ይግባእ” በለ። (ፈይዝ ኦን ማርች፡ ብኤ. ኤች. ማክሚላን፡ ገጽ 99) እቲ መቕጻዕቲ ድማ ከቢድ እዩ ነይሩ። እቶም ሸሞንተ ተምሃሮ መጽሓፍ ቅዱስ ኣብቲ ኣብ ኣትላንታ፡ ጆርጅያ ዚርከብ ፈደራላዊ ቤት ማእሰርቲ ነዊሕ እዋን ኪእሰሩ ተፈርዶም። እቲ ውግእ ምስ ተወድአ ግና፡ ተፈትሑ፡ እቲ ኽስሶም ድማ ተሰረዘ።
13 እቶም ሸሞንተ ሰባት ኣብ ቤት ማእሰርቲ ኣብ ዝነበሩሉ እዋን እኳ፡ ብመሰረት እቲ ሽዑ ዝነበሮም ግንዛበ ንቕዱሳት ጽሑፋት ጸኒዖም ሓልዮም እዮም። ምሕረት ኪግበረሎም ኢሎም ናብ ፕረዚደንት ሕቡራት መንግስትታት ኣመሪካ ኣብ ዝጸሓፍዋ ደብዳበ ኸምዚ በሉ፦ “ፍቓድ ጐይታ ኸምቲ ኣብ ቅዱሳት ጽሑፋት፡ ‘ኣይትቕተል’ ተባሂሉ እተገልጸ እዩ፣ ስለዚ፡ ርእሱ ንጐይታ ዝወፈየ ዝዀነ ኣባል ማሕበር [ኣህጉራውያን ተምሃሮ መጽሓፍ ቅዱስ] ነቲ ኺዳን ወፈያኡ ብፍታዉ ምስ ዚጥሕስ፡ ሞገስ ኣምላኽ እዩ ዚስእን፣ በዚ ኸምዚ ድማ ጠሪሱ ይጠፍእ። በዚ ምኽንያት እዚ፡ ከምዚኣቶም ዝኣመሰሉ ኣባላት ብፍታዎምን ብጽሩይ ሕልናን ህይወት ሰብ ኬጥፍኡ ኣይክእሉን እዮም።” ኣየ ትብዓት! እቶም ኣሕዋት እቲኦም ካብ መትከሎም ፈልከት ዚብሉ ኣይነበሩን!
ኣብ መወዳእታ፡ ናጽነት!
14. ካብ 1914 ክሳዕ 1919 እንታይ ከም ዝዀነ ብቕዱስ ጽሑፍ ጌርካ ግለጽ።
14 ሚልክያስ 3:1-3 ብዛዕባ እቲ ቕቡኣት “ደቂ ሌዊ” ዚጸርዩሉ እዋን፡—ማለት ካብ 1914 ክሳዕ መጀመርታ 1919 ዝነበረ እዋን፡—ትገልጽ እያ። (ኣንብብ።) ኣብቲ ግዜ እቲ፡ እቲ “ናይ ሓቂ ጐይታ” እተባህለ የሆዋ ኣምላኽ ምስቲ “ልኡኽ እቲ ኺዳን” እተባህለ የሱስ ክርስቶስ ናብ መንፈሳዊት ቤተ መቕደስ መጺኡ፡ ነቶም ኣብኡ ዜገልግሉ ኸም ዚምርምሮም ተገሊጹ ኣሎ። የሆዋ ዜድሊ ተግሳጽ ድሕሪ ምሃቡ ኸኣ፡ ነቶም ብዝያዳ ኼገልግሉ ፍቓደኛታት ዝዀኑ ህዝቢ ኣጽረዮም። ብ1919 ድማ፡ ነቶም ናይ እምነት ቤተ ሰብ መንፈሳዊ ምግቢ ንምሃብ፡ “እሙንን ኣስተውዓልን ባርያ” ተሸመ። (ማቴ. 24:45) ሽዑ፡ ህዝቢ ኣምላኽ ካብ ጽልዋ ዓባይ ባቢሎን ናጻ ዀኑ። ካብቲ ግዜ እቲ ኣትሒዙ፡ እቲ ህዝቢ ኣምላኽ ብዛዕባ ፍቓድ ኣምላኽ ዘለዎም ፍልጠትን ንሰማያዊ ኣቦኦም ዘለዎም ፍቕርን ሳላ ጸጋ የሆዋ ብቐጻሊ ይዓቢ ኣሎ። እዚ በረኸቱ እዚ ድማ ብዙሕ የሐጕሶም እዩ። [1]
15. ካብ ዓባይ ባቢሎን ሓራ ምውጻእና ብኸመይ ኪጸልወና ይግባእ፧
15 ካብ ምርኮ ዓባይ ባቢሎን ሓራ ምውጻእሲ፡ ክንደይ ዜሐጕስ ኰን ነይሩ ኪኸውን ኣለዎ! ሰይጣን ንናይ ሓቂ ክርስትና ኻብ ምድሪ ንምጥፋእ ዝገበሮ ጻዕሪ ምሉእ ብምሉእ እዩ ፈሺሉ። ይኹን እምበር፡ የሆዋ ናጽነት ዝሃበሉ ዕላማ ኣይንስሓቶ። (2 ቈረ. 6:1) ኣእላፋት ቅኑዓት ሰባት ገና ኣብ ትሕቲ ምርኮ ናይ ሓሶት ሃይማኖት እዮም ዘለዉ። ሓራ ዚወጹሉ መገዲ ዜርእዮም ይደልዩ እዮም። ንሕና ኽንመርሖም ንኽእል ኢና። እምበኣር፡ ብእተኻእለና መጠን፡ ኣብነት እቶም ኣብ ዝሓለፈ ዘመን ዝነበሩ ኣሕዋትና ብምስዓብ፡ ሓራ ንምውጻኦም ዚከኣለና ንግበር።
^ [1] (ሕጡብ ጽሑፍ 14) ኣብ መንጎ እቲ ኣይሁድ ን70 ዓመት ኣብ ምርኮ ባቢሎን ዝጸንሑሉ እዋንን ኣብ መንጎ እቲ ኣብ ክርስትና ኽሕደት ድሕሪ ምትንሳኡ ዝነበረ እዋንን ብዙሕ ምስስል ኣሎ። ይኹን እምበር፡ ምርኮ ኣይሁድ ጽላሎት እቲ ንክርስትያናት ዘጋጠሞም ነገር እዩ ኽንብል ኣይንኽእልን ኢና። ከምኡ ዘይንብለሉ ሓደ ምኽንያት፡ ንውሓት እቲ ምርኮ እተፈላለየ ምዃኑ እዩ። ስለዚ፡ እቲ ኣይሁድ ኣብ ምርኮ ዝነበሩሉ እዋን ኣብቶም ቅድሚ 1919 ዝነበሩ ቕቡኣት ክርስትያናት ተፈጻምነት ዘለዎ ትንቢታዊ ትርጉም ከም ዝዀነ ጌርና ብዝርዝር ክንምርምር የብልናን።


text:
ብራዚል ትማሊ ዘጓነፋ ነጠባ ልዕሊ ትፅቢት ምኳኑ ናይ ኩሉ እምነት‘ዩ።ምስሊ ፅዋዕ ዓለም ሓቊፎምን ፀይሮምን ኣብ ስታድየማት‘ታ ሃገር ንሕርይቲ ጋንተኦም ዘይተኣደነ ደገፍ የስምዑን ይህቡን ንዝነበሩ ብራዚላውያን ግና ቃንዝኡ ሓያል ኮይኑ‘ሎ።
ብጠንቂ‘ቲ ኣብ ልዕሊ‘ታ ጋንታ ዝወረደ ከቢድ ውርደትን ስዕረትን፣ ክትከታተሎን ምስክር ክትከውንን‘ውን ዘቅንዙ‘ዩ ሓደ ጋዜጠኛ።
ኣብ ሓደ እዋን ንፔሌን ብርክት ዝበሉ ከዋኽብቲን ናብ ዓለም ዘላለየት ሓያል ሃገር፣ትማሊ ብጋንታ ጀርመን ዝተፈፀማ ስዕረት ንምፅዋሩ‘ውን ኣይተካኣለን ዘሎ ብብራዚላውያን።
ጋንታ ጥራሕ ኣይኮነትን ትማሊ ተሳዒራን ተዋሪዳን።እንታይ ዳኣ ንዘበናት ስም ክብሪን ኩዕሶ እግሪን ፀይራ፣ኣይዳነን ባሃሊትን ባሃላይን ህዝቢ ደጊም ንምኳና ናብ ጥርጣረ ዘውደቀ ኮይኑ‘ሎ።
ኣብ ሓደ እዋን ምስ‘ታ ጋንታ ዝተሰለፉ ብራዚላውያን፣ኣብ ሓደ ፀሓይ ዘጓነፈ ውድቀት ኣይኮነን፣ኣብ ክንድኡ ንዘበናት እናወደቀ ናይ ዝመፀ ፅፈትን ብቅዓትን ምልመላ፣ስልጠና ማእከላት ኩዕሶ እግሪ‘ምበር ይብሉ።
ብዝኾነ ብራዚል ነብሳ ትፍትሸሉ ጊዜን ዕድልን በፂሓ‘ላ።
ናብ ናይ ሎሚ ካልኣይ ግጥም ፍርቂ ፍፃመ ክንሰግር።ብልዮኔል መሲይ ትምራሕ ጋንታ ኣርጀንቲናን ብሩብን ትምራሕ ጋንታ ሆላንድን ክጣፋኣ ዳርጋ ሓደ ሰዓት ጥራሕ‘ዩ ተሪፉዎ።
ዝሳዓረት ሰንበት ኣንፃር ጀርመን ንፅዋዕ መን ዓተረ፣ዝተሳዓረት ንደረጃ ኣንፃር ኣንጉዓ ዝፈሰሰ ጋንታ ብራዚል ቀዳም ንደረጃ ክትፃወት‘ያ።ብኡ ኣቢሉ ናይ ሎሚ-ዘበን ፅዋዕ ዓለም ብራዚል 2014 ይዛዘም።


text:
ምሩጽ ፕረዝደንት ጋምብያ ኣዳማ ባሮው ነዊሕ ኣብ ስልጣን ዝፀንሑ መራሒ’ታ ሃገር ያሕያ ጃመህ ስልጣን ኣየረክብን ኣብ ዝበልሉ እዋን ሎሚ ሓሙስ ኣብ ጎረቤት ሰኔጋል ኣብ ዝርከብ ኤምባሲ ጋምቢያ ፕረዝደንታዊ ቃለ መሓላ ፈፂሞም።
ኣብቲ ስነርስዓት ፅምብል ‘ጋምቢያዊያን ዘይርስዕዋ ዕለታ እያ’ ዝበሉ ባሮው ብምስዓብ "ጋምቢያ ኣብ 1965 ዓ.ም ነፃነታ ካብ እትእውጅ ንደሓር ጋምቢያዊያን ድምፆም ብምሃብ መንግስቶም ክቕይሩ እዚ ናይ ፈለማ እዩ" ኢሎም።
እቲ ፕረዝደንታዊ ፅምብል ቃለ-መሓላ ኣብ ዋና ከተማ ጋምቢያ ባንጁል ሎሚ ሓሙስ ክካየድ ነይሩዎ።
ንሓደ ቢሊዮን ዓመት ክገዝእ እየ ክብሉ ዝፅንሑ ጃመህ ፈለማ ንውፅኢት ኣብ ዝሓለፈ ወርሒ ዝተኻየደ ምርጫ ክቕበል እየ እንተበሉ ድሒሮም ግን ተጭበርቢሩ እዩ ብዝብል ሓሳቦም ብምቕያር ኣይቀብልን እየ ኢሎም።
ጎረባብቲ ጋምቢያ ዝኾና ሃገራት ምዕራብ ኣፍሪቃ ነቲ ቅልውላው ንምፍታሕ ይፍትና ኣለዋ።
ወታሃደራት ማሕበረሰብ ቁጠባ ምዕራብ ኣፍሪቃ (ኤካዋስ) ኣብ ዶብ ሰኔጋልን ጋምቢያን ሎሚ ሓሙስ ተራእዮም።ላይበሪያ ናይ እዋኑ ኣደ መንበር ኤካዋስ ብምዃና ሚኒስትር ሓበሬታ ላይበሪያ ኡገን ናግበ ወታደራዊ ስጉምቲ ናይ መወዳእታ ኣማረፂ’ዃ እንተኾነ ኩሎም ኣማራፂታት ግን ኣብ ቦቱኦም ኣለው ኢሎም ኣለው።
እዚ ከምዚ ኢሉ ኸሎ ቤት ምኽሪ ጸጥታ ሕቡራት ሃገራት ንምሩጽ ፕረዝደንት አዳማ ባራው ሕጋዊ ፕረዝደንት ጋምብያ ክኸውን ኣፍልጦ ብምሃብ ሓይልታት ምዕራብ ኣፍሪቃ ናብ ጋምብያ ክዋፈሩ ፈቒዱ'ሎ።
ብተወሳኺ ሰራዊት ሰኔጋል ናብ ጋምብያ ሎሚ ሓሙስ ምእታዎም ንወሃቢ ቃል ሰራዊት ሓይልታት ምኽልኻል ሰኔጋል ዝጠቐሳ ክልተ ዓለምለኸ ማእኸናት ዜና ሓቢረን።